
भाग- 1 : द काईट फेस्टिवल 

संक्रांति, यानी ठंड का मौसम खत्म होने और बसंत की शुरुआत का वक़्त. हवाओं में एक बार फिर से गुलाबी ठंड और उसकी महक घुलने लगी थी. जयपुर के पोलो ग्राउंड में इस मौके पर हर साल काइट फेस्टिवल जरूर होता है. जिसमें शामिल होने के लिए लोग दूर दूर से वहां पहुंचते हैं. एक से बढ़कर एक रंग बिरंगी और अलग अलग डिजाइन की पतंगों से पूरा आसमान सजा हुआ नजर आता है. आज भी यहां का नजारा कुछ ऐसा ही था. बच्चे बड़े सभी पतंगबाजी का मजा ले रहे थे. वहां पर ढेर सारे फ़ूड स्टॉल्स भी थे जिनमें तिल लड्डू, तिल पट्टी, घेवर, फीनी, गजक जैसी ढेरों चीजें मिल रही थी. विराट भी आज यहां काइट फेस्टिवल में घूमने आया था. आजकल उसके स्कूल की छुट्टियां चल रही थी इस वजह से उसके पास काफी सारा खाली वक़्त होता था. अभी वो सिर्फ 12 साल का था और उसके पिता उसे बहुत जल्दी आगे की पढ़ाई के लिए लंदन भेजने वाले थे. काफी देर तक पतंग उड़ाने के बाद जब वो थक गया तो फ़ूड स्टॉल की तरफ चला गया. उसने वहां से कुछ खाने को खरीदा और जैसे ही वापस जाने को मुड़ा उसे ऐसा लगा जैसे कोई पीछे से उसकी शर्ट खींच रहा है. उसने चौंकते हुए पीछे मुड़कर देखा वहां एक छोटी सी लड़की थी. उसके एक हाथ में बुढ्ढी के बाल थे जिसे वो अपने दूसरे हाथ से तोड़कर खा रही थी. विराट उसे इग्नोर करके वहां से कुछ दूर पर बने बेंच की तरफ बढ़ गया. मगर ये देखकर वो और भी चौंक गया कि वो लड़की भी आकर उसके पास ही बेंच पर बैठ गयी. 

"कुछ चाहिए तुम्हें?" उसने उखड़ी हुई सी आवाज में पूछा. 

उस लड़की ने न में अपनी गर्दन हिला दी. 

"तो फिर तुम मेरा पीछा क्यों कर रही हो?"

"क्योंकि तुम बहुत क्यूट हो." उसने मुस्कुराते हुए जवाब दिया और इतनी ठंड में भी विराट का पूरा चेहरा शर्म से लाल हो गया. इस तरीके से उसे शायद ही कभी किसी ने कॉम्प्लिमेंट दिया था. विराट राजस्थान के सबसे बड़े होटल कारोबारी यशराज सिंह तोमर का इकलौता बेटा था. उनका परिवार कभी राजघराने का हिस्सा हुआ करता था. धीरे धीरे राज राजवाड़े खत्म होते चले गए और फिर एक वक्त ऐसा आया जब अपनी शानो शौकत को मेंटेन करने के लिए यशराज सिंह तोमर ने बिजनेस में अपने हाथ आजमाने की शुरुआत की. राजस्थान में उनकी कई बड़ी बड़ी हवेलियां थी जिनकी खूबसूरती की लोग मिसाल देते थे. इन सभी हवेलियों को टूरिस्ट प्लेस और होटल में बदल दिया गया और अब तोमर साहब इनसे करोड़ों का मुनाफा कमा रहे थे. इसके साथ ही उन्होंने प्रिजर्व्ड फूड की फैक्ट्रीज की एक चेन भी शुरू की थी. जाहिर है उनका इकलौता बेटा होने के नाते आगे जाकर ये सब कुछ विराट को ही सम्भालना था. सिर्फ इस वजह से उसके ऊपर इस छोटी सी उम्र में काफी प्रेशर था. भले ही अब राज पाट जैसी कोई चीज नहीं रह गयी थी लेकिन फिर भी लोग उसे एक राजकुमार की नजर से ही देखते थे. हवेली के सारे नौकर चाकर उसे छोटे मालिक कहकर बुलाते थे. विराट का बहुत दिल करता था कि वो उनके साथ खेले मगर उसकी मां और राजमाता उर्मिला जी हर बार उसे ऐसा करने से रोक देती थी. उनके हिसाब से मालिक का नौकरों के बच्चों के साथ उठना बैठना बिल्कुल भी सही नहीं था. और उसे सिर्फ अपनी बराबरी के लोगों के साथ ही दोस्ती करनी चाहिए. मगर उसे अपनी बराबरी वाला कोई मिलता भी तो नहीं था. यही वजह थी कि विराट का कोई दोस्त नहीं था. 

"तुम्हारे मम्मी पापा कहाँ हैं? चलो मैं तुम्हें उनके पास छोड़ देता हूँ." विराट ने अपनी जगह से उठते हुए कहा.

"मुझे नहीं पता... मैं यहां खो गयी हूँ." उस लड़की ने लापरवाही से अपने कंधे उचकाते हुए जवाब दिया. विराट ये सुनकर हैरान रह गया. वो मेले में खो गयी थी और उसे इस बात से कोई फर्क भी नहीं पड़ रहा था. उल्टा वो यहां मजे से बैठकर बुड्ढी के बाल खा रही है? 

"तुम्हें डर नहीं लग रहा?  अब तुम घर कैसे जाओगी?" 

"इसमें डरने वाली कौन सी बात है? मैं तो हमेशा ही खो जाती हूँ. ममा पापा हैं ना... वो मुझे फिर से खोज लेंगे." उस लड़की ने मजे से खाते हुए जवाब दिया.

"राजी... राजी बेटा ... तुम यहाँ क्या कर रही हो? तुम्हारी ममा  कबसे तुम्हें खोज रही हैं." पीछे से आती एक आवाज को सुनकर विराट का ध्यान उस तरफ चला गया. वहां संजीव को खड़े देखकर विराट हैरान रह गया. संजीव वोहरा कमाल के शेफ थे और यही वजह थी कि यशराज ने उन्हें अपनी हवेली के रसोई की सारी जिम्मेदारी दे रखी थी. अगर ये कहें कि यशराज के होटल बिजनेस के चलने की भी एक बड़ी वजह वही थे तो गलत नहीं होगा. होटल में आने वाला हर गेस्ट उनके बनाये खाने का मुरीद हो ही जाता था और फिर बार बार वहां आने की तमन्ना लेकर ही वहां से जाता था. हवेली में सब लोग प्यार से उन्हें महाराज जी कहकर बुलाते थे. 

संजीव अपनी बेटी राजश्री को विराट के साथ देखकर हैरान रह गए. 

"छोटे मालिक..." उन्होंने कुछ कहने की कोशिश की मगर विराट ने उन्हें जल्दी से अपने हाथ के इशारे से चुप रहने का इशारा किया. 

"लो... तुम्हारे पापा आ गए. अब इनके साथ ही रहना. वरना फिर से खो जाओगी." 

"तो क्या हुआ... फिर तुम मुझे मिल जाओगे." राजी ने मुस्कुराते हुए संजीव की तरफ देखा, "पापा... ये मेरा दोस्त है... मैं इसके साथ पतंग उड़ाने जाऊं?" 

संजीव से कुछ जवाब देते नहीं बना. उसे भी पता था विराट को किसी से दोस्ती करना पसंद नहीं था. न ही वो किसी से ज्यादा बातें ही करता था. लेकिन अब अपनी मासूम सी बेटी को वो ये बात कैसे समझाते? लेकिन अगले ही पल वो ये देखकर हैरान रह गए जब विराट ने खुद आगे बढ़कर राजी का हाथ पकड़ा और उसे लेकर वापस खुले मैदान में आ गया. उसने एक बड़ी सी बर्ड वाली शेप की पतंग उठाई और उसे उड़ाने में राजी की हेल्प करने लगा. 

संजीव वहीं खड़े होकर मुस्कुराते हुए उन दोनों को देखते रहे. 

"ओहो... ऐसे नहीं ... तुम्हें तो पतंग उड़ाना भी नहीं आता." 

"अरे उड़ा तो रही हूँ..." राजी ने बुरा सा मुंह बनाते हुए कहा. दोनों काफी देर तक वहां साथ में खेलते रहे. उस दिन जब विराट घर वापस आया तो बहुत खुश था. जिंदगी में पहली बार उसे कोई दोस्त जो मिली थी. धीरे धीरे उन दोनों की दोस्ती भी गहरी होती गयी. विराट अक्सर राजी को साथ लेकर नदी किनारे चला जाता था जहां वो दोनों घण्टों बातें करते रहते. लेकिन उसने कभी राजश्री को ये नहीं बताया कि वो कौन है. शायद उसे डर था कि सच जानने के बाद वो भी उसे अपने छोटे मालिक के नजरिये से ही देखेगी जैसे बाकी के बच्चे उसे देखते थे. और वो ऐसा बिल्कुल नहीं चाहता था.

वक्त बीतता गया और वो दिन भी नजदीक आ गया जब विराट की छुट्टियां खत्म होने वाली थी. बस दो दिनों के बाद ही उसे लंदन जाना था.

"तो तुम कल चले जाओगे? फिर वापस कब आओगे?" राजी ने उदास होकर नदी में पत्थर फेंकते हुए पूछा.

"तुम सचमुच मेरा इंतजार करोगी?" 

"हम्म... मुझे तो लगा था हम हर साल साथ में पतंग उड़ाएंगे. पर अब तो हम पता नहीं कब मिलेंगे." राजी ने उदास होते हुए कहा.

"अरे तो क्या हुआ... जब भी तुम्हें मेरी याद आये मुझे कॉल कर लेना... हम फोन पर तो बात कर ही सकते हैं." विराट ने एक हल्की सी हंसी के साथ उसे चीयर अप करने की कोशिश करते हुए कहा. 

"मगर मेरे पास फोन कहाँ है? अभी मैं बहुत छोटी हूँ न. ममा मुझे फोन यूज करने नहीं देती." 

"अरे तो क्या हुआ... तुम मेरा फोन ले लो. जब भी मेरी याद आये मुझसे बात कर लेना." विराट ने फौरन अपनी जेब से निकालकर उसकी तरफ अपना फोन बढ़ा दिया. जिसे देखकर राजी की आंखों में चमक आ गयी. विराट ने उसमें अपना नम्बर स्पीड डायल में सेव कर दिया ताकि राजी को उससे बात करने में कोई प्रॉब्लम न हो. कुछ देर और बातें करने के बाद आखिरकार विराट ने भारी मन से उससे विदा ली और हवेली की तरफ निकल गया. राजी भी खुशी से उछलती कूदती अपने घर की तरफ चल दी. जब वो अपने घर पहुंची तो घर का दरवाजा पहले से खुला हुआ था. उसे ये देखकर थोड़ी हैरानी भी हुई.

राजी ने कमरे के अंदर कदम रखा मगर अंदर का नजारा देखकर वो बुरी तरह सहम गयी. उसके ममा और पापा दोनों ही घुटनों के बल जमीन पर बैठे थे. और उनके सामने काले कपड़ों में कुछ लोग खड़े थे. उन सबके चेहरे मास्क के पीछे छुपे हुए थे इस वजह से किसी की भी शक्ल नजर नहीं आ रही थी. सबसे आगे जो आदमी खड़ा था उसने अपनी गन उन दोनों के ऊपर तान रखी थी. 

"आखिर हमारी गलती क्या है? हमने तो बस वही किया है जो हमसे करने को कहा गया. तो फिर हमें किस बात की सजा मिल रही है." मीना जी ने उसके सामने अपने हाथ जोड़ते हुए कहा. 

"देखो तुम्हें मेरे साथ जो करना है करो... लेकिन मेरी फैमिली को कुछ मत करना. मैं तुम्हारे आगे हाथ जोड़ता हूँ." 

"ममा... पापा... ये लोग कौन हैं?" राजी ने सहमी हुई सी नजरों से उन सबको देखते हुए सवाल किया. उसकी आवाज सुनकर सबका ध्यान दरवाजे की तरफ चला गया. 

"किस्मत ही खराब है महाराज जी आपकी लड़की की. पहले तो मैं शायद इसे जिंदा छोड़ भी देता लेकिन अब जब इसने भी सब कुछ अपनी आंखों से देख लिया है तो इसे भी आपके साथ ही मरना होगा." इतना कहकर उसने फुर्ती से राजी का एक हाथ पकड़ लिया.

"राजी.... भाग जा मेरी बच्ची... भाग जा यहां से... और कभी वापस लौटकर मत आना." 

अपनी मां की बात सुनकर राजी उस आदमी से अपना हाथ छुड़ाने के लिए पूरी ताकत लगाने लगी. मगर उसके जैसी छोटी बच्ची के लिए इतने बड़े आदमी का मुकाबला करना नामुमकिन सी बात थी. आखिर में जब उसे और कुछ नहीं सूझा तो उसने उस आदमी के हाथों में अपने दांत इस बुरी तरह गड़ा दिए कि उसके हाथ से मांस का एक बड़ा सा हिस्सा पूरी तरह अलग गया. दर्द से चिल्लाते हुए उस आदमी ने अपना हाथ बुरी तरह झटक दिया. इस झटके की वजह से राजी के हाथ में उसका मोतियों से बना एक ब्रेसलेट आकर उलझ गया और वो उससे दूर जा गिरी. 

"राजी भागो ..." संजीव जी जोर से चिल्लाए और राजी वहां से तुरंत बाहर की तरफ दौड़ गयी. 

"तुम दोनों को क्या लगता है उसे यहां से भगाकर तुम उसे बचा लोगे? मेरे हाथों से बचकर आजतक कोई जिंदा वापस नहीं लौटा है. उसे भी मरना होगा." उस आदमी ने संजीव के फोरहेड के साथ गन को प्रेस करते हुए गुस्से से भरी आवाज में कहा.

"आग लगा दो इस पूरे घर में. यहां की एक एक चीज जलकर राख हो जानी चाहिए." इतना कहकर अपना सूट ठीक करते हुए वो तेजी से बाहर निकल गया. राजी वहां से भागते हुए कुछ दूर पर बनी एक दीवार के पीछे छुपकर बुरी तरह हांफने लगी. लेकिन जब उसने अपने घर को जलते हुए देखा तो उसकी आँखों से आंसू बहने लगे. उसकी समझ में ही नहीं आ रहा था कि आखिर अपने ममा पापा के बिना वो भागकर जाएगी तो जायेगी कहाँ?

"वो फोन... " राजी ने फौरन अपना फोन निकाला और स्पीड डायल में जाकर वो नम्बर डायल कर दिया जो विराट ने उसके लिए सेव किया था. दो तीन बार रिंग जाते ही विराट ने कॉल रिसीव कर लिया. 

"अरे... इतनी जल्दी तुम्हें मेरी याद आ गयी?" दूसरी तरफ से विराट की आवाज गूंजी. 

राजी उसे कोई जवाब दे पाती उससे पहले ही वो सारे लोग उसे खोजते हुए वहां तक आ गए थे.

"वो रही लड़की... पकड़ो उसे." 

राजी उन्हें अपनी तरफ आता देखकर बुरी तरह घबरा गई. 

"राजी क्या हो रहा है वहां पर.." विराट ने एकदम से घबराते हुए फोन को कान से लगा लिया मगर दूसरी तरफ से कोई आवाज ही नहीं आ रही थी. उसने अपने फोन का जीपीएस ऑन किया और उसे उसकी लाइव लोकेशन नजर आने लगी. जितना भी उसे सुनाई दिया था उससे उसे ये तो समझ मे आ गया था कि राजी किसी मुसीबत में है. उसने फौरन ड्राइवर से गाड़ी निकालने को कहा और उस लोकेशन की तरफ निकल गया. उसने संजीव के नम्बर पर भी कॉल किया मगर उनका भी फोन नॉट रिचेबल आ रहा था. विराट के लिए अब एक एक पल काटना मुश्किल हो रहा था. 

"ड्राइवर अंकल... प्लीज थोड़ा तेज चलाइये.

भगवान से वो बस यही मना रहा था कि सब ठीक हो.

दूसरी तरफ राजी भागते हुए जंगल की तरफ आ गयी थी.  वो सारे लोग भी उसका पीछा करते हुए वहां तक आ गए थे. 

"कहां गयी वो लड़की? एक छोटी सी बच्ची को भी नहीं पकड़ सकते तुम लोग?" उनके लीडर ने चिल्लाते हुए उन सबको डांट लगाई. 

"बॉस... वो इतनी छोटी सी है. पता नहीं किस कोने में जाकर छुप गयी है. बस एक बार मेरे हाथ लग जाये वहीं पर  गला दबा दूंगा मैं उसका." राजश्री वहीं एक झाड़ी में छुपी हुई थी. उन लोगों की बातें सुनकर उसे बहुत तेज डर लग रहा था. किसी तरह वो अपनी सांसें रोके वहां छुपी रही. मगर शायद उसकी किस्मत खराब थी. उसी वक़्त विराट ने उसके फोन पर कॉल कर दिया और वो सुनसान सी जगह फोन के तेज आवाज से गूंजने लगी. फोन की आवाज सुनकर उन सबके कान खड़े हो गए. 

"आवाज उधर से आ रही है. वहीं कहीं होगी... जाकर देखो." उनके लीडर ने चिल्लाते हुए कहा. उन्हें अपने करीब आते देखकर राजी बुरी तरह घबरा गई. झाड़ियों से निकलकर वो फिर से वहां से भागने लगी. मगर अंधेरे में वो ठीक से देख नहीं पाई और एक पत्थर से टकराकर नीचे गिर गयी. आगे पहाड़ी ढलान थी. वो उससे नीचे लुढ़कती चली गयी. घबराहट में उसके मुंह से एक तेज चीख निकल गयी. अब इसे उसकी अच्छी किस्मत कहें या बुरी, मगर गिरते वक़्त उसके हाथ में किसी पेड़ की डाल आ गयी और उसने खुद को गिरने से बचाने के लिए उसे ही पकड़ लिया. तब तक वो सारे गुंडे भी वहां तक आ गए थे. 

"वो रही... लेकिन अब इसे वहां से पकड़ेंगे कैसे? नीचे गहरी खाई है." उनमें से एक ने परेशान सी आवाज में कहा.

"पकड़ने की जरूरत ही क्या है. सीधा ऊपर ही पहुंचा देते हैं इसे... इसके मां बाप के पास." इतना कहते हुए उसने अपनी गन राजी की तरफ तान दी. राजी ये देखकर डर से बुरी तरह कांपने लगी. हालांकि अब इससे फर्क भी क्या पड़ता था? अगर वो उसकी बन्दूक की गोली से बच भी जाती तो पेड़ की इस डाली के सहारे ज्यादा देर तक खुद को बचा पाना उसके बस में नहीं था. पहले ही उसकी पकड़ ढीली पड़ने लगी थी और अब रह रहकर उसका हाथ फिसलने लगा था. 

"बॉस...कोई आ रहा है.." अचानक गाड़ी के हॉर्न की तेज आवाज के साथ ही हेडलाइट की रोशनी को वहां महसूस कर उन सबके होश उड़ गए. 

"छोड़ो इस लड़की को... इससे हम बाद में निपट लेंगे. फिलहाल निकलो यहां से इससे पहले कि कोई हमें देख ले." उनके लीडर ने अपनी गन वापस पॉकेट में डालते हुए कहा और वो सब तेजी से वहां से भाग खड़े हुए.

विराट ने जीपीएस लोकेशन चेक की. वो यहीं की थी मगर राजी का कहीं कोई अता पता नहीं था. जब उसे और कुछ नहीं सूझा तो उसने जोर से पुकारा, "राजी... कहाँ हो तुम?" 

"मैं यहां हूँ..." एक धीमी सी आवाज विराट को सुनाई दी और वो बिना एक भी पल गंवाए आवाज की डिरेक्शन में दौड़ गया. मगर सामने का नजारा देखकर वो अंदर तक दहल गया. 

"राजी तुम डरना मत... मैं तुम्हें बचा लूँगा." उसने उसे हौसला देने की कोशिश की. मगर सच तो ये था कि उसे ऐसी खतरनाक सिचुएशन में देखकर वो खुद भी बुरी तरह घबरा गया था. 

"राजी अपना हाथ मुझे दो... मैं तुम्हें ऊपर खींच लूंगा." विराट ने उसकी तरफ अपना हाथ बढ़ाया. राजी ने उसका हाथ पकड़ने की कोशिश की मगर वो वहां तक पहुंच ही नहीं पा रही थी. आखिर में विराट ने ड्राइवर की हेल्प से उस ढलान पर थोड़ा नीचे जाने का फैसला किया. एक हाथ से ड्राइवर का हाथ थामे हुए वो नीचे उतर गया. उसने अपना दूसरा हाथ राजी की तरफ बढ़ा दिया, "लाओ अपना हाथ दो मुझे. भरोसा रखो मुझपर... तुम्हें कुछ नहीं होने दूंगा." 

उसकी बात सुनकर राजी के चेहरे पर भी मुस्कुराहट आ गयी थी. उसने अपना हाथ उसकी तरफ बढाया मगर उसकी इस हरकत की वजह से पेड़ की वो कमजोर डाली चरमराई और अगले ही पल वो हो गया जिसकी विराट ने कल्पना भी नहीं की थी. राजी का हाथ उसके हाथों से फिसलता चला गया और उसकी आँखों के सामने देखते ही देखते वो नीचे अंधेरी खाई में समा गई. 

"राजी...." विराट के मुंह से एक तेज चीख निकली और वो उठकर बैठ गया. उसका पूरा शरीर पसीने से भीग गया था. इस घटना को 15 साल बीत चुके थे लेकिन आज भी वो बीती हुई याद किसी भयानक सपने की तरह उसे डरा रहा था. विराट ने अपनी उखड़ी हुई साँसों को काबू करते हुए अपने माथे पर आए पसीने की बूंदों को पोंछा. उसका फोन लगातार बज रहा था. उसने स्क्रीन की तरफ नजर डाली. मां का फोन था. 

"हैलो, प्रणाम मां... इतनी सुबह सुबह कैसे याद किया आपने?" उसने अपनी आवाज को नॉर्मल करने की कोशिश करते हुए पूछा.

"फिर से कोई बुरा सपना देखा आपने?" दूसरी तरफ से उर्मिला देवी की फिक्र भरी आवाज आई. 

"मां... कितनी आसानी से आपको मेरी हर प्रॉब्लम समझ में आ जाती है." विराट के चेहरे पर ना चाहते हुए भी मुस्कुराहट आ गयी. 

"हम्म... और इस लिए तो हमने आपकी प्रॉब्लम का परमानेंट सॉल्यूशन ढूंढ लिया है." 

"क्या मतलब? कैसा सॉल्यूशन?" 

"मतलब हमने आपके लिए लड़की देखी है. अब बस आप हाँ कह दीजिए. हम जल्द से जल्द आपकी शादी करवाना चाहते हैं." उर्मिला देवी ने मुस्कुराते हुए कहा और इधर विराट ने अपना सिर पकड़ लिया. सही है इंडिया में हर प्रॉब्लम का बस एक ही तो सॉल्यूशन होता है... बच्चे की शादी करवा दो. 

"मॉम... कैन यू प्लीज एक्सप्लेन कि मेरी शादी का मेरे ड्रीम्स से क्या रिलेशन है? मैंने आपसे पहले भी कहा है मुझे अभी शादी नहीं करनी है.." 

"पता था हमें तुम यही जवाब दोगे. इसलिए हमने उस लड़की को खोज निकाला है." 

उर्मिला देवी का बात सुनकर विराट के हाथ पैर जैसे सुन्न पड़ गए थे. 

"कि... किसकी बात कर रही हैं आप?" 

"राजी... यही नाम था न उस लड़की का? हमने उनका पता  करवा लिया है. मुश्किल तो बहुत हुई मगर अपने बेटे के लिए हम इतना तो कर ही सकते थे." 

"मॉम आप सच कह रही हैं? राजी मिल गयी?" 

"आपको अपनी माँ पर शक है?" 

"मॉम ... यू आर द बेस्ट. आई लव यू सो मच." विराट ने खुशी के मारे वापस बेड पर गिरते हुए कहा. 

"तो आप घर कब आ रहे हैं?" 

"आई डोंट नो मॉम... यहां का काम खत्म होते ही मैं वापस आ जाऊंगा. एक हफ्ते भी लग सकते हैं और एक महीना भी." विराट ने थोड़ी डिसअपॉइंटमेन्ट के साथ जवाब दिया. 

"ठीक है हम आपका इंतजार करेंगे. अपना ख्याल रखियेगा. उर्मिला देवी ने कॉल डिस्कनेक्ट कर दिया. 

विराट ने अपने फोन में राजी की बचपन की तस्वीर निकाली और उसे मुस्कुराते हुए देखने लगा. 

"फाइनली... तुम मुझे वापस मिल गयी. मुझे तो लगा था मैंने तुम्हें हमेशा के लिए खो दिया है. पता नहीं तुम मुझे पहचनोगी भी या नहीं. पर देखना... मैं तुम्हें देखते ही पहचान लूँगा. जस्ट वेट फ़ॉर मी." 

—-—

भाग - 2 : ओए लक्की - लक्की ओए

लुधियाना शहर. रात का वक्त होने के बावजूद शहर की चकाचौंध चारों तरफ फैली थी. जहां कुछ लोग अपने दिन भर के काम के बाद वापस लौट रहे थे वहीं कुछ ऐसे भी थे जिनका काम ही इस वक़्त शुरू होता था. शहर की तंग गलियों के बीच सन्नाटे को चीरती हुई सीटी की एक तेज आवाज गूंजी, "ओये लक्की... मैं कहता हूँ रुक जा. देख अभी भी मौका है खुद को पुलिस के हवाले कर दे. वरना इस बार इतने लंबे टाइम के लिए अंदर जाएगी कि कोई नहीं बचा पायेगा तुझे. " हवलदार बंटा सिंह ने हांफते हुए पीछे से आवाज लगाई. अपने मोटे पेट के साथ भागने में उसे वैसे ही परेशानी हो रही थी. लक्की भी जान बूझकर उसे ऐसे ऐसे रास्तों पर दौड़ा रही थी कि वो ठीक से उसका पीछा भी नहीं कर पा रहा था. 

"लक्की के पीछे तो पूरे 6 स्टेट्स की पुलिस पड़ी है. मगर लक्की को पकड़ना मुश्किल ही नहीं... नामुमकिन है." लक्की ने उछल कर सामने के छज्जे से लटकते हुए चिल्लाकर कहा. 

"देख लक्की... मेरा पर्स मुझे दे दे. उसमें कमिश्नर साहब की गाड़ी की चाबी है. मेरी नौकरी चली जायेगी." इस बार बंटा ने रिक्वेस्ट करते हुए कहा. आखिरकार लक्की ने मुड़ते हुए उसकी तरफ देखा. 

"प्लीज.." इस बार बंटा ने उसके आगे हाथ जोड़ दिए. 

"ओके.. जा तू भी क्या याद करेगा." लक्की ने पर्स निकालकर उसकी तरफ उछाल दिया. ये देखकर बंटा ने राहत की सांस ली. मगर जैसे ही उसने पर्स खोला गुस्से के मारे उसने कसकर अपनी आंखें बंद कर ली. पर्स एकदम खाली था. 

"ओये लक्की... तेनु ते मैं छोडूंगा नहीं." 

"पहले पकड़ कर तो दिखा." लक्की ने चाबियों का गुच्छा हवा में लहराया और छत के ऊपर से ही दौड़ते हुए वहां से रफूचक्कर हो गयी. कुछ ही देर बाद वो एक बड़ी सी व्हाइट कार में बैठी हवा से बातें कर रही थी. उसने स्टीयरिंग घुमाते हुए एक बार पूरी गाड़ी पर नजर मारी और उसके मुंह से सीटी बज गई, "मिनी कूपर कंट्रीमैन... कम से कम पचास लाख की गाड़ी होगी ये. मैं भी सोचूं ये साले कमिश्नर के पास इतनी महंगी गाड़ी खरीदने के पैसे कहाँ से आये होंगे? पब्लिक के पैसे लूट लूट कर ऐश हो रखी है इसकी तो. जो भी हो... चोर बाजार में कम से कम 10 लाख तो मिल ही जायेंगे इसके." 

मगर तभी हवा में गनफ़ायर की आवाज गूंजी और उसके सपनों का ये महल जैसे क्रैश हो गया. उसने रीयरव्यू मिरर में नजर डाली और पीछे पुलिसवालों की पूरी फौज आती हुई नजर आयी.

"यार ये खाकी वालों की प्रॉब्लम क्या है? खूबसूरत लड़की दिखी नहीं कि लग गए पीछे." लक्की ने एक्सीलरेटर दबाया और गाड़ी की स्पीड पहले से भी ज्यादा तेज हो गयी. पुलिस वालों की गाड़ियां अब काफी पीछे रह गयी थी. 

"सर जी... आप कहें तो मैं निशाना लगाऊं? सारे टायर्स की हवा न निकाल दी तो कहना." 

"बिल्कुल नहीं... बहुत महंगी गाड़ी है वो. इक खरोंच भी आ गयी तो साडा ट्रांसफर ते पक्का है. पीछा करो उस चोरनी का." इंस्पेक्टर प्रीतम चड्ढा ने मन मारकर जवाब दिया. वो खुद एक बाइक पर सवार होकर लक्की का पीछा कर रहा था. उसकी बाइक पर पीछे हवलदार बंटा सिंह भी बैठा था जो लक्की का पीछा करते करते थककर हांफ रहा था. लेकिन लक्की इतनी आसानी से कहाँ हाथ आने वाली थी. करीब आधे घण्टे तक ये पकड़म पकड़ाई का खेल चलता रहा और वो शहर से बाहर के इलाके में आ गए. यहां की सड़कें अच्छे अच्छों की रफ्तार कम कर देने की काबिलियत रखती थी. जहां तहां बने गड्ढे और बाहर निकले हुए पत्थरों की वजह से गाड़ी जितनी बार झटके खाती उतनी बार चड्ढा साहब को हार्ट अटैक आ जाता. और फाइनली जिसका उन्हें इंतजार था वो घड़ी आ ही गयी. आगे कच्चे रास्ते पर जाकर एक छोटी सी नहर बनी हुई थी. उस पार जाने के लिए लकड़ी का एक छोटा सा पुल बना हुआ था. पर दिक्कत ये थी कि उस पुल की हालत देखकर ही समझ आ रहा था वो पैदल चलने वालों को ही बड़ी मुश्किल से संभाल पाता होगा इतनी बड़ी गाड़ी को संभाल पाना उसके बस की बात ही नहीं थी. तेजी से चलती हुई गाड़ी को अचानक रुकते देखकर प्रीतम चड्ढा के चेहरे पर अब विक्ट्री वाली स्माइल आ गयी. 

"मार लिया पापड़ वाले नू... आज ते मछली फंस ही गयी जाल में." 

"लगता तो नहीं है सर जी... " बंटा सिंह ने थूक निगलते हुए सामने इशारा किया और प्रीतम चड्ढा को अपनी चड्डी अपनी जगह से खिसकती हुई महसूस होने लगी. 

गाड़ी कुछ कदम पीछे को आई और एक ही पल में उन्हें लक्की के इरादे समझ में आ गए.

"ओये लक्की... ऐसा जुल्म न कर यार... ओये रुक जा यार.." पीछे से चड्ढा चिल्लाया लेकिन तब तक बहुत देर हो चुकी थी. लक्की ने एक्सीलरेटर और क्लच दोनों ही एक दबाते हुए क्लच को छोड़ दिया और गाड़ी जैसे किसी रॉकेट की रफ्तार से पुल के पास आती हुई हवा में कई फीट ऊपर उछल गयी. बंटा सिंह ने चड्ढा की आंखों पर अपना हाथ रख दिया.

"मत ही देखो सर जी... सह नहीं पाओगे आप." गाड़ी ने पुल के लगभग आखिरी सिरे पर लैंड किया और वही हुआ जिसका डर था. इस जबरदस्त झटके से पूरा पुल भरभराकर नीचे नहर में जा गिरा. गनीमत ये रही कि गाड़ी तब तक उस पार पहुंच गई थी. मगर इतनी ऊंचाई से गिरने के बाद उसके लगभग सारे शीशे चकनाचूर हो गए थे. यही नहीं कुछ दूर जाने के बाद गाड़ी बंद भी पड़ गयी. कार से बाहर निकल कर लक्की ने देखा उसकी इंजन से धुआं निकल रहा था. 

"शssह... एक उड़ान में ही अंजर पंजर ढीले पड़ गए. अब तो पांच लाख भी नहीं मिलेंगे इसके." उसने ड्राइविंग सीट से अपना बैग उठाकर कंधे पर डाला और गाड़ी का दरवाजा बंद कर आराम से वहां से निकल गयी. कुछ ही देर में चड्ढा भी बाकी पुलिसवालों के साथ किसी तरह तैरकर नहर पार कर वहां तक पहुंचा मगर कार की खस्ता हालत देखकर उसने अपना सिर पकड़ लिया. 

"अच्छे खासे कार का कबाड़ बना गयी छोरी. अब की मुंह दिखावेंगे कमिश्नर को." 

वैसे ये पहली बार नहीं हुआ था. लक्की अक्सर ऐसी ही चोरियों के लिए जानी जाती थी. कारों का तो उसे बड़ा जबरदस्त वाला शौक था. चाबियां जैसी चीजें तो उसके लिए जैसे बनी ही नहीं थी. कहीं से भी कोई भी महंगी गाड़ी उड़ाना और उसमें कुछ दिनों तक मौज मस्ती करके जब उसका मन भर जाता तो वो उसे कहीं भी लावारिस हालत में छोड़कर आराम से निकल जाया करती थी. शातिर इतनी कि आजतक पुलिस उसके बारे में कुछ पता नहीं लगा पाई थी. बस पता था तो उसका नाम, लकी. लेकिन ये भी उसका असली नाम नहीं था. उसे ये नाम भी पुलिसवालों ने ही दिया था. क्योंकि वो उसे पकड़ने की चाहे जितनी भी कोशिश कर लें लकी हमेशा अपने गुड लक के सहारे उनसे बच निकलती थी और पुलिस अपनी बैड लक को कोसती रह जाती थी. आज भी कुछ ऐसा ही हुआ था. वो बॉर्डर एरिया था जहां से होकर रेलवे लाइन गुजरती थी. जिस वक्त लकी वहां से निकली थी उस वक़्त वहां से एक मालगाड़ी गुजर रही थी. कुछ पलों के लिए उसकी रफ्तार धीमी हुई और ये देखकर लकी भी उसके साथ साथ दौड़ते हुए आखिर कार उसमें सवार होने में कामयाब हो ही गयी. लकिली जिस डब्बे में वो सवार हुई थी उसमें सिवा घास फूस और फल रखने वाले लकड़ी के खाली बक्सों के सिवा और कुछ नहीं था. आज की भाग दौड़ के बाद उसे काफी तेज नींद आ रही थी सो उसने उसी घास फूस का इस्तेमाल करते हुए अपने लिए एक छोटा सा बिस्तर बनाया और बैग को अपने सिरहाने रखकर आराम से सो गई. 

आस पास होने वाले शोर से जब उसकी आंखें खुली तो सवेरा हो चुका था. आंखें मलते हुए उसने बाहर देखा. ट्रेन किसी स्टेशन पर रुक गयी थी. आस पास फेरी वाले आवाज लगाकर सामान बेचते हुए निकल रहे थे. 

"ए छोटू... इधर आ. एक चाय देना." उसने एक छोटे से बच्चे को अपने पास आने का इशारा किया. उस बच्चे ने अजीब नजरों से उसे घूरकर देखा. अब उस बेचारे की भी क्या गलती थी. लकी का हुलिया ही इतना अजीब था. उसने ब्लैक टीशर्ट के साथ ब्लैक जीन्स पहन रखी थी. बेतरतीब तरीके से उलझे हुए बालों में जगह जगह घास फंसी हुई नजर आ रही थी. बिना कुछ बोले उसने अपनी बड़ी सी केतली में से गर्मागर्म चाय एक कप में डाला और उसे लकी की तरफ बढ़ा दिया. बदले में लकी ने उसकी तरफ 50 का एक नोट बढ़ा दिया. 

"रख ले.." 

नोट देखकर पहली बार उसके होठों पर मुस्कान आयी.

"कौन सा स्टेशन है ये?"  चाय का कप होठों से लगाते हुए लकी ने पूछा.

"पालमपुर." 

खौलती हुई वो चाय जैसे लकी के गले में जाकर अटक गयी. बुरी तरह खांसते हुए उसने इधर उधर नजर डाली, "अरे यार... ये कहाँ आ गयी मैं. वापस भी नहीं जा सकती. वो साले पुलिस वाले नहा धो कर मेरे इंतजार में बैठे होंगे." 

उसकी बुरी हालत को समझते हुए छोटू ने उसकी तरफ पेपर से बना एक पैकेट बढ़ा दिया. 

"ये क्या है?" उसने अपनी आंखें सिकोड़ते हुए उस पैकेट की तरफ देखा. 

"तुम्हें भूख लगी होगी न... खा लेना." 

पेपर से बने उस पैकेट में बबरू के कुछ पीसेज थे. लकी ने उसे पैसे देने चाहे मगर उसने 50 का वही नोट दिखा दिया. 

"इतने बहुत हैं." इतना कहकर वो अपने रास्ते चला गया. लकी वहीं एक बेंच पर बैठकर आराम से खाने लगी. खाते हुए उसकी नजर पेपर के उस पैकेट पर पड़ी. 

'डॉग वॉकर नीडेड! सैलरी 20000.' अंधे को क्या चाहिए? दो आंखें! फिलहाल लकी को वो मिल गयी थी.

"ये गाय भैंस और भेड़ बकरियां चराने वाली जॉब तो बहुत देखी थी.. कुत्ते चराने वाली जॉब पहली बार देख रही हूँ." बबरू के आखिरी पीस को मुंह में डालते हुए वो उठकर खड़ी हो गयी. उसने एक बार एड्रेस पर नजर डाली और पेपर के उस टुकड़े को मोड़कर अपनी पॉकेट में डाल लिया.  अब कम से कम कुछ दिन के लिए तो उसके रहने का बंदोबस्त हो ही गया था. 

भाग - 3 : टफी

एड्रेस खोजने में लकी को ज्यादा परेशानी नहीं हुई. मगर रास्ते में हर किसी को अपनी तरफ घूर घूर कर देखता पा कर उसकी भी समझ में आ गया था कि उसका फिलहाल का भेष इस नए देस को जरा भी सूट नहीं कर रहा था. मजबूरी में वो एक मॉल में घुसी और वहां से अपने लिए कुछ अच्छे कपड़े खरीद कर बाहर आई. जी हां खरीदकर ... क्योंकि फिलहाल वो यहां पर कोई नया तमाशा खड़ा नहीं करना चाहती थी. उसने एक होटल में जाकर अपना हुलिया सुधारा और ऑटो लेकर अपनी मंजिल की तरफ निकल गयी. 

"तो... तुम डॉग वॉकर की जॉब के लिए आयी हो?" मिसेज बडोला ने अपनी सनग्लासेज उतार कर उसपर उड़ती हुई सी एक नजर डाली. लकी को इस वक़्त लिटरली ऐसा फील हो रहा था जैसे वो यहां अपनी शादी की बात करने आई है और उसकी होने वाली सासु मां उसके सामने बैठी हुई हो. 

"जी.. मैंने आपका इश्तेहार देखा था." 

"हम्म... पहले कभी काम किया है कहीं पर?" मिसेज बडोला ने अपनी डायमंड ईयररिंग उतारते हुए पूछा और न चाहते हुए भी लकी की नजर उसपर जाकर अटक गई. ईयररिंग थी भी बहुत खूबसूरत. मिसेज बडोला ने उसे उतारकर लापरवाही से सामने पड़े टेबल पर रख दिया. 

"जी काम तो नहीं किया कहीं पर. एक्चुअली मैं स्टूडेंट हूँ. पॉकेटमनी के लिए ये काम कर रही हूँ बस. दिन में मैं कॉलेज चली जाऊंगी और सुबह शाम आपके कुत्ते को.." 

"एक्सक्यूजमी?? उसका नाम टफी है." मिसेज बडोला ने भड़कते हुए कहा. इन रईस औरतों को एक बार गाली दे लो फिर भी चलेगा लेकिन इनके कुत्ते को कुत्ता कहना? तौबा ! तौबा !

"जी मैं वही कह रही थी. सुबह शाम मैं आपके हैंडसम टफी को घुमा भी लाऊंगी." लकी ने तुरंत अपनी गलती सुधार ली और मिसेज बडोला के चेहरे पर भी नरमी नजर आने लगी.

"ठीक है.... टफी की सारी जिम्मेदारी आज से तुम्हारी है. यहीं सर्वेंट्स क्वार्टर में तुम्हें भी एक रूम मिल जाएगा." मिसेज बडोला की बात सुनकर लकी की रहने और खाने की टेंशन तो दूर हो गयी थी. लेकिन उसे ये भी अंदाजा हो गया था कि यहां रहते हुए उसे यहां के स्टैंडर्ड्स भी मेंटेन करने होंगे. स्टैंडर्ड्स मेंटेन करने से मतलब यहां अपनी दो गज लंबी जुबान और अस्त व्यस्त से रहने वाले कपड़ों पर लगाम लगाने से था. जब उसने इस पॉश इलाके में कदम रखा था तभी उसे समझ आ गया था कि पालमपुर का सारा खजाना जैसे इन्हीं बड़े बड़े बंगलों की तिजोरियों में बंद है. मिसेज बडोला का मकान भी किसी महल से कम नहीं था. लिविंग रूम में नीचे जमीन पर कीमती मखमली कालीन बिछा था और छत से डिजाइनर झाड़ फानूस और झूमर लटक रहे थे. लिविंग रूम में मौजूद एक एक शो पीस की कीमत लाखों में थी. 

"आज तुम्हारा पहला दिन है न.. एक काम करो आज उसे अभी ही पास वाले पार्क में लेकर चले जाओ. तुम दोनों की अच्छी जान पहचान भी हो जाएगी." मिसेज बडोला ने कहा और टफी को आवाज लगाई. 

"टफी बेबी ... कम हियर.." और अगले ही पल करीब 6 फुट का बड़े बड़े बालों वाला एक जर्मन शेफर्ड डॉग वहां आकर मिसेज बडोला के सामने अपनी दुम हिलाने लगा. कुत्ते का साइज देखकर लकी के गले में हिचकी आकर जैसे अटक गई. 

"अबे ये कुत्ता है कि कुत्तों का सरदार? पता नहीं किस बेवकूफ ने इस जंगली का इतना चॉकलेटी नाम रखा है." वो मन ही मन भुनभुनाई. 

"लेकर जाओ इसे. अगर इसे तुम अच्छी लगी तो मैं तुम्हारी जॉब पक्की कर दूंगी." 

क्या जमाना आ गया है. अब कुत्ते चूज करेंगे कि आदमी जॉब के लायक है या नहीं. लकी ने मन मारते हुए टफी की चेन थाम ली. 

"टफी बेबी... कम ऑन लेट्स गो... हम वॉक पर जाएंगे." लकी ने अपनी आवाज में भरसक मिठास घोलते हुए कहा. मगर टफी को तो जैसे कोई फर्क ही नहीं पड़ा. उसने एक बार लकी की तरफ देखा और वापस मिसेज बडोला के पास आ गया. 

"बेबी... गो ... गुड बॉय.." इस बार मिसेज बडोला ने प्यार से कहा और उनकी बात मानते हुए टफी फौरन बाहर की तरफ निकल गया. लकी की नजर अब तक उन डायमंड ईयररिंग्स पर टिकी हुई थी. चलो ठीक है एक साथ दोनों गायब हो जाएंगे तो शायद मिसेज बडोला को उसपर शक हो भी जाये लेकिन अगर केवल एक ही गायब हो तो? वो तो कहीं भी इधर उधर गिर सकता है..या वो खुद भी कहीं रखकर भूल सकती हैं.. राइट? वैसे भी उसे कौन से झुमके पहनने का शौक था. आखिर में ये इयररिंग्स भी चोर बाजार में ही पहुंचने थे. मगर फिलहाल टफी ने उसे ये सब सोचने का कोई मौका ही नहीं दिया और तेजी से बाहर की तरफ दौड़ गया. उसके चेन को पकड़े होने की वजह से लकी भी मजबूरी में उसके पीछे पीछे बाहर आ गयी. 

"क्या यार ... एक भी ईयररिंग हाथ लग जाती तो इस सारे ड्रामे की जरूरत ही नहीं पड़ती." लकी मन मसोस कर रह गयी. 

बाहर आते ही टफी अपनी आदत के मुताबिक जहां तहां न जाने क्या सूंघने लगा. लकी भी मजबूरी में उसके पीछे पीछे बस घिसटती जा रही थी. पिछली रात काफी बारिश हुई थी इस वजह से कॉलोनी के आस पास की सड़कों पर जगह जगह पानी इकट्ठा हो गया था. उनसे खुद को बचाती हुई वो इधर उधर देखती हुई चली जा रही थी. हवा में काफी ठंडक थी. बार बार अपने हाथों को मलते हुए वो उन्हें गर्माहट देने की कोशिश कर रही थी. अचानक टफी एक बड़ी सी कार के पास जाकर रुक गया. 

"अब तुझे क्या हुआ है? चल न बे.." लकी ने बेध्यानी में उसके पिछवाड़े एक किक मार दी. मगर उसका नतीजा ये हुआ कि टफी ने पीछे मुड़कर उसपर जोर जोर से भौंकना शुरू कर दिया. घबराहट में वो दो कदम पीछे हट गई. ये देखकर वो गुर्राता हुआ वापस गाड़ी के पास पहुंचा और उसे सूंघने लगा. और आखिर में उसने भी वही किया जो हर छोटे से लेकर बड़ा और ब्रांडेड से लेकर आवारा कुत्ते करते हैं. 

"मुझे तो लगा था इन अमीरों के कुत्तों को कुछ तमीज होगी. मगर इनको भी गाड़ी के टायर पर ही जाकर पानी देना है." उसे घूम घूम कर हर टायर के साथ वही कांड करते देखकर अब लकी को भी गुस्सा आने लगा था, "अबे अब क्या पूरी गाड़ी डुबा देगा अपने सुसु से. गाड़ी का मालिक आ गया तो गालियां मुझे पड़ेगी." लकी ने उसे वहां से दूर हटाने की कोशिश में उसकी चेन को पकड़ कर जोर से खींचा और इस बार टफी ने लकी को दौड़ा दिया.  लकी को अब इस कुत्ते में साक्षात अपनी मौत नजर आ रही थी. मरती क्या न करती उल्टे पांव वो वहां से तेजी से भाग ली मगर टफी ने भी उसका पीछा नहीं छोड़ा. अचानक रेड कलर की एक बड़ी सी एसयूवी लकी के सामने आ गयी लकी ने टर्न लेने की कोशिश की मगर सड़क पर फिसलन होने की वजह से उसका पैर मुड़ा और वो वहीं जमीन पर गिर गयी. 

"शsssह..! यही होना बाकी था बस." उसने फ्रस्ट्रेशन में जमीन पर अपना हाथ दे मारा. 

"हे... तुम ठीक तो हो?" अचानक किसी की आवाज सुनकर लकी ने सिर उठाकर देखा और उसका मुंह खुला का खुला रह गया. अभी अभी वो जिस एसयूवी से टकराते हुए बची थी उसके दरवाजे के सामने एक आदमी खड़ा था. उसने कैजुअल सी रेड शर्ट और ब्लैक ट्राउजर पहन रखा था. धूप कुछ खास नहीं थी फिर भी उसकी आँखों पर ब्लू सनग्लासेज लगी हुई थी जो उसकी गोरी रंगत पर परफेक्टली सूट कर रहा था. मगर लकी की नजर तो अब तक उसकी एसयूवी पर टिकी हुई थी. जो गाड़ी कम चलता फिरता लग्जरी मकान ज्यादा लग रहा था. लकी को कोई जवाब न देते देखकर उसने अपनी सनग्लासेज उतार कर उसे शर्ट की पॉकेट में डाल दिया. 

"लेट मी हेल्प यू.." उसने लकी की तरफ झुकते हुए अपना हाथ बढ़ाया और अब जाकर लकी जैसे होश में आई. उसका हाथ पकड़ कर वो उठकर खड़ी हो गयी. मगर उसके कुछ बोलने से पहले ही टफी उसके करीब आकर जोर जोर से भौंकने लगा. 

"इस कुत्ते की तो मैं.." लकी ने कुछ बोलने के लिए अपना मुंह खोला मगर उस आदमी को कन्फ्यूजन से अपनी तरफ देखता पा कर उसने फौरन अपना मुंह बंद कर लिया. और फिर वापस उसकी चेन पकड़ते हुए उसे चुप कराने की कोशिश करने लगी. ये देखकर वो मुस्कुराया और नीचे झुककर टफी के सिर पर हाथ फेरने लगा और जैसे कोई जादू हुआ. टफी एक दम शांत होकर उसके सामने अपनी दुम हिलाने लगा. 

"मैंने तुम्हें यहां पहले कभी नहीं देखा. नई हो?" उसने अब लकी की तरफ मुड़ते हुए पूछा. 

"हाँ.. मैं बस आज ही आयी हूँ." लकी ने थोड़ी एम्बैरेसमेन्ट के साथ जवाब दिया. 

"कहीं तुम मिसेज बडोला की नई डॉगवॉकर तो नहीं हो?" 

"आप उन्हें जानते हैं?" लकी ने हैरानी से पूछा. 

"ऑफकोर्स... मैं यहीं पास में ही रहता हूँ." उसने मुस्कुराते हुए जवाब दिया. "बाई द वे.. मेरा नाम काव्य खुराना है. यू कैन कॉल मी केके."

"आई एम लकी.." लकी ने भी जबरदस्ती दांत दिखाते हुए कहा. केके की एसयूवी देखने के बाद उसका डायमंड ईयररिंग से कुछ देर के लिए ही सही पर ध्यान हट गया था. 

"आई एम सॉरी मेरी वजह से तुम्हारे कपड़े गंदे हो गए. तुम चाहो तो अंदर चलकर साफ कर सकती हो. इसी बहाने साथ में एक कप कॉफी भी हो जाएगी." बंदा मालदार लग रहा था सो लकी ने भी मना नहीं किया. और उसके साथ उसके घर में आ गयी. उसे लिविंग रूम में रुकने को कहकर केके खुद अंदर चला गया. कॉलोनी के बाकी घरों की ही तरह ये घर भी काफी बड़ा और खूबसूरत था. हर कमरे के दरवाजे कम से कम 8 फीट ऊंचे होंगे. घर की बनावट देखकर ये अंग्रेजों के जमाने का घर ज्यादा लगता था. जमीन पर खूबसूरत कालीन बिछा हुआ था. अंदर आते ही टफी ने अपनी पूरी बॉडी को शेक किया और पानी की बूंदें उसके बालों से झड़कर कालीन पर गिर गयी. उसने सोफे के पास जाकर उससे अपनी पीठ रगड़नी भी शुरू कर दी. 

"अबे तेरे बाप का घर नहीं है ये... कुछ तो तमीज दिखा ले."  लकी ने दांत पीसते हुए टफी की तरफ देखा और बदले में टफी ने भी उसे सेम एक्सप्रेशन दे दिए.  लकी ने अब पूरे लिविंग रूम में अपनी नजरें दौड़ानी शुरू की. घर काफी साफ सुथरा और अच्छे से अरेंज्ड था मगर यहां किसी और के होने की कोई निशानी नजर नहीं आ रही थी. ये बात उसे जरा खटकी. केके की एज भी लेट थर्टीज वाली नजर आ रही थी और वो काफी रिच भी लग रहा था. ऐसे लोग सिंगल कहाँ मिलते हैं? 

"कुछ ढूंढ रही हो?" अचानक केके की आवाज सुनकर वो बुरी तरह चौंक गयी. "नहीं... बस देखकर अच्छा लगा कि आपको किताबों का इतना शौक है." 

अब चौंकने की बारी केके की थी. उसने सवालिया नजरों से लकी की तरफ देखा और लकी ने एक कमरे की तरफ इशारा कर दिया. कमरे का दरवाजा बस जरा सा ही खुला हुआ था. दरअसल वो एक छोटी सी लाइब्रेरी थी. 

"नजरें काफी तेज लगती हैं तुम्हारी." इस बार उसने लकी को ऊपर से नीचे तक घूरते हुए कहा और एक पल को लकी के चेहरे का रंग उड़ गया. उसने लकी की तरफ एक टॉवेल बढ़ा दिया, "लो अपने कपड़े साफ कर लो." लकी ने फौरन अपनी जैकेट और जीन्स पर लगी मिट्टी और पानी को उससे साफ कर लिया. टफी वहीं सोफे पर बैठकर ऊँघने लगा था. 

"सो.. कैसी कॉफी पसंद है तुम्हें?" उसने किचन की तरफ बढ़ते हुए पूछा. 

"ब्लैक.." 

"यू आर रियली टफ... वरना गर्ल्स को ब्लैक कॉफी शायद ही पसंद आती है." केके हंसा. उसकी स्माइल देखकर एक पल को लकी की धड़कनें बढ़ी मगर उसने बड़ी बेरहमी से अपने जज्बातों को मारते हुए खुद को याद दिलाया कि ऐसे लोग सिंगल नहीं होते. वैसे उसने सच ही कहा था. लकी को भी ब्लैक कॉफी पसंद नहीं थी लेकिन कैफे में बस यही एक चीज होती है जो सबसे सस्ती होती है सो आज भी सबसे पहले उसके मुंह से यही निकल गया था. केके ने दो कप कॉफी बनाई और एक लकी की तरफ बढ़ा दिया. 

"सो मिस लकी... कुछ अपने बारे में बताओगी?" उसने कॉफी मग को होठों से लगाते हुए लकी की तरफ देखा. 

"मैं यहीं मंडी की रहने वाली हूँ. कॉलेज हॉस्टल में रहकर पढ़ाई करना काफी खर्चीला है तो मैं पार्ट टाइम जॉब कर लेती हूँ." लकी ने बड़ी सफाई से झूठ बोला. उसे ये बात हजम ही नहीं हो रही थी कि इतना अमीर और हैंडसम सा दिखने वाला ये आदमी बिना किसी रीजन के एक कुत्ते चराने वाली लड़की को अपने घर लेकर आएगा. वो भी उस लड़की को जिससे मिले हुए उसे अभी आधा घण्टा भी नहीं हुआ है. इतनी लकी तो किसी फिक्शनल स्टोरी की हीरोइन भी नहीं होती. 

केके के बारे में और जानने के मकसद से लकी ने भी बात करना जारी रखा.

"और आप यहीं पालमपुर से हैं? आई मीन आप यहां अकेले रहते हैं?" लकी ने भी आखिरकार पूछ ही लिया.

"मेरी वाईफ पालम पुर से थी." 

कॉफी लकी के गले में जाते जाते अटक गई. उसे हल्की सी खांसी हुई मगर उसने जल्दी ही खुद को संभाल भी लिया. उसने सही ही सोचा था. केके सिंगल तो बिल्कुल नहीं था. 

"थी मतलब? अब वो ..." लकी ने कन्फ्यूजन से उसकी तरफ देखा.

"शी इज नो मोर... कुछ साल पहले एक एक्सीडेंट में उसकी डेथ हो गयी थी." केके ने कॉफी का मग खाली करते हुए जवाब दिया.

"ओह... आई एम रियली सॉरी." लकी ने अफसोस के साथ कहा. 

"इट्स ओके... तुम और कॉफी लोगी?" उसने वापस कॉफी मशीन की तरफ बढ़ते हुए पूछा मगर लकी ने उसे तुरंत मना कर दिया. 

"नहीं... मुझे अब चलना चाहिए. मुझे टफी को एक्सरसाइज भी करवानी है." लकी ने कॉफी का वो मग सिंक में जल्दी से डालते हुए जवाब दिया. 

"ओह हां... मिसेज वडोला ने तुम्हें परमानेंट कर दिया?" 

"अब तक तो नहीं. आई जस्ट होप कि मुझे आज टफी की तरफ से पॉजिटिव फीडबैक मिलेगा." 

अब तक वो दोनों लिविंग रूम में आ गए थे. टफी वहीं जमीन पर बैठा अपने बालों में पंजा मार रहा था. लकी ने एक बार फिर उसकी चेन थाम ली. 

"वैसे अगर तुम्हें एक के बजाय दो डॉगी को वॉक कराना पड़े तो तुम्हें कोई ऐतराज तो नहीं होगा?" अचानक केके का सवाल सुनकर लकी के कदम रुक गए. 

"आपके पास भी डॉगी है?" उसने हैरानी से इधर उधर देखते हुए पूछा. ये देखकर केके मुस्कुराया.

"नहीं पर अब मैं एक लेने की सोच रहा हूँ." 

लकी का दिमाग तुरंत अलर्ट मोड में चला गया. क्या ये आदमी उसपर चांस मारने की कोशिश कर रहा है? 

"श्योर... मुझे क्यों ऐतराज होगा. लेकिन फिलहाल मुझे चलना चाहिए." इतना कहकर टफी की चेन थामे लकी तेजी से वहां से बाहर निकल गयी. पीछे से अपनी ट्राउजर की पॉकेट में हाथ डाले केके उसे अब तक देख रहा था. टफी अब पहले जितना उछल कूद नहीं कर रहा था और आराम से घर की तरफ बढ़ता जा रहा था. शायद ये उसके खाने का वक़्त था इसलिए उसे भी घर पहुंचने की जल्दी थी. घर आते ही वो उछलकर अपनी मम्मा यानी मिसेज वडोला के पास चला गया. 

"ऑssss.... माय बेबी. इसने तुम्हें परेशान तो नहीं किया न?" 

लकिली टफी ने भी इस बार कोई ऐसा रिएक्शन नहीं दिया जो लकी के अगेंस्ट जाता. 

"तुम्हारी किस्मत अच्छी है कि टफी ने तुम्हें कोई निगेटिव फीडबैक नहीं दिया है. आज से तुम्हारी जॉब पक्की है." मिसेज वडोला ने टफी के बालों में हाथ फेरते हुए कहा और फाइनली लकी ने भी राहत की सांस ली. मगर राहत की ये सांस ज्यादा लंबी नहीं थी. 

"केके को कैसे जानती हो तुम?" 

लकी ये सवाल सुनकर जैसे अपनी जगह खड़े खड़े उछल गयी.

"हैरान होने की जरूरत नहीं है. उसने तुम्हें रिकमेंड किया है. उसी ने बताया कि आज कैसे तुमने अपनी जान पर खेलकर टफी की जान बचाई." मिसेज वडोला ने उसे तारीफ भरी नजरों से देखते हुए कहा.  

एक पल को तो लकी की कुछ समझ में ही नहीं आया. मगर फिर उसे एहसास हुआ कि शायद उसकी जॉब परमानेंट करने के लिए केके ने मिसेज वडोला से झूठ बोला था. असलियत में तो खुद केके ने लकी की जान बचाई थी. वरना वो उसकी गाड़ी के नीचे आकर अपने हाथ पैर तुड़वा चुकी होती. 

"मैं किसी से कह देती हूँ वो तुम्हें तुम्हारे कमरे तक ले जाएगा. कल से टफी की सारी जिम्मेदारी तुम्हारी है." मिसेज वडोला ने अपनी जगह से उठते हुए कहा. उन्होंने वहीं काम कर रहे एक लड़के को बुलाकर लकी को उसका रूम दिखाने को बोला. लकी भी चुपचाप उसके पीछे चल दी. बंगले के बाहर एक छोटा सा गार्डन था जिसके दूसरी तरफ वहां काम करने वाले लोगों के लिए एक कतार से कमरे बने हुए थे. उसे एक कमरे में लाकर वो लड़का वापस चला गया. लकी ने कमरे पर एक नजर डाली. ये साफ सुथरा सा छोटा सा कमरा था. जिसमें एक तरफ साफ सा बिस्तर और सामान रखने के लिए एक छोटी सी आलमारी थी. लकी के पास वैसे भी कोई सामान नहीं था. अंदर आकर उसने दरवाजा लॉक किया और सीधा बिस्तर पर गिर गयी. आज दिन भर में इतना कुछ हो गया था कि अब बस उसका एक लंबी नींद लेने का दिल कर रहा था. मगर अभी आंखें बंद किये कुछ ही मिनट्स हुए थे कि फोन बजने की आवाज से उसने वापस अपनी आंखें खोल भी दी. अपनी जैकेट की पॉकेट से फोन निकाल कर उसने स्क्रीन की तरफ देखा और एक झटके से उठकर बैठ गयी. 

"हो गया सियप्पा... बहुत डांट पड़ने वाली है आज.." उसने एक गहरी सांस लेते हुए खुद को नॉर्मल किया और कॉल रिसीव कर लिया. 

"स्वीटी... मैं अभी तुझे ही याद कर रही थी. क्या परफेक्ट टाइमिंग है कॉल करने की. देखना सौ साल से भी ज्यादा लंबी उम्र होगी तेरी. "

"मस्का मारना बंद कर. कहाँ है तू? जब देखो बिना बताए गायब हो जाती है. तुझे पता भी है आंटी कल से कितनी परेशान हैं." 

"वो ... मैं ... एक दोस्त के घर आयी हुई थी. मैं बस उनको कॉल करने ही वाली थी..." 

"और तेरे इस दोस्त का घर कहाँ है?" स्वीटी ने फौरन उसकी बात काट दी.

"पालमपुर.." लकी ने हकलाते हुए जवाब दिया और कसकर अपनी आंखें बंद कर विस्फोट के लिए तैयार हो गयी. जैसी उसे उम्मीद थी बिल्कुल वैसा ही हुआ. नीलम आंटी ने स्वीटी के हाथ से फोन छीन लिया और लकी को डांट लगा दी, "पालमपुर? इतनी दूर जाने से पहले तूने एक बार किसी को बताना भी जरूरी नहीं समझा. लकी क्यों ऐसा करती है. तुझे पता भी है जमाना कितना खराब है? अकेली लड़की का यूं भटकते रहना कितना खतरनाक हो सकता है. तुझे कुछ हो गया तो मैं क्या करूंगी?" 

अब नीलम आंटी को कौन समझाए कि जिस जमाने से वो लकी को बचाने की बात कर रही थी वो पूरा जमाना ही इस अकेली लडकी से त्रस्त था. लकी को भी मालूम था कि चड्ढा ने अपनी खुन्नस निकालने के लिए उसकी तलाश में जगह जगह अपने आदमी बिठा रखे होंगे सो फिलहाल कुछ वक़्त के लिए वहां से दूर रहने में ही भलाई थी. और फिर यहां पालमपुर से सेफ और ख़ूबसूसरत जगह और क्या हो सकती थी? 

"मुझे कुछ नहीं होगा आंटी. आप मेरी फिक्र मत करो. बस एक जरूरी काम खत्म करके मैं बहुत जल्दी आपसे मिलने आऊंगी." 

"करना तो तुझे हमेशा अपने मन का ही है. ठीक है... लेकिन जल्दी घर आना." आंटी ने उसे सख्त हिदायत देते हुए कहा. लकी के चेहरे पर भी विक्ट्री वाली स्माइल आ गयी. नीलम चाहे ऊपर से उसके ऊपर कितना भी गुस्सा कर ले लेकिन आखिर में वो लकी को ही सपोर्ट करती थी. नीलम पेशे से डॉक्टर थी. उसके परिवार में भी और कोई नहीं था सो वो हमेशा से अपने पेशेंट्स को ही अपना परिवार समझती आयी थी. लकी और स्वीटी भी एक वक्त में उसकी पेशेंट रह चुकी थीं. बाद में उनके परिवार में से किसी का पता न चलने के कारण उन्हें ऑरफेनएज में भेज दिया गया था. मगर नीलम को इन दोनो ही बच्चियों से काफी लगाव हो गया था. सो उसने हर तरीके से इन दोनों को सपोर्ट किया और इन्हें अपने पैरों पर खड़े होने में भी मदद की. ये तीनों साथ रहें या न रहे मगर तीनों ही एक दूसरे के परिवार की कमी को पूरा करते थे. 

———/—

धीरे धीरे करीब एक हफ्ते का वक़्त गुजर गया. लकी वहां के माहौल में पूरी तरह घुल मिल गयी थी. हालांकि टफी और उसके बीच अब भी छत्तीस का आंकड़ा ही था लेकिन फिर भी लकी ने अब उसे सम्भालना सीख लिया था. इस पूरे एरिया की सबसे बड़ी दिक्कत ये थी कि यहां पर सारे ही लोग अमीर थे. इस वजह से यहां काम करने वाले लोग बड़े मुश्किल से मिलते थे. यहां काम करने वाले ज्यादातर ऐसे ही लोग थे जो दूर दराज के इलाके से यहां आकर काम कर रहे थे. जैसे गरीबों के मोहल्ले में छूत की बीमारियां तेजी से फैलती हैं ठीक वैसे ही अमीरों के मोहल्ले में रईसों वाले शौक बड़ी तेजी से फैलते हैं. मिसेज वडोला की ही तरह अचानक उस कॉलोनी के हर बंगले में रहने वाले लोगों को अपने लिए एक डॉग वॉकर की जरूरत महसूस होने लगी. स्टाफ की वैसे ही यहां बड़ी किल्लत थी सो उसका नतीजा ये हुआ कि अचानक ही यहां पर लकी की पूछ बढ़ गयी. एक एक कर करीब 7 कुत्तों को घुमाने का काम अब लकी के जिम्मे आ गया था. लकी को मन ही मन अब कोफ्त होने लगी थी. कहाँ वो एक ही से परेशान थी. लेकिन अब भेड़ बकरियों की तरह वो सात सात कुत्तों को एक साथ घुमाने के लिए मजबूर थी. जब वो बाहर निकलती तो इन सारे कुत्तोँ की वजह से पूरी सड़क जाम हो जाया करती थी. 

भाग - 5 : भटकती आत्मा

लकी 6 - 7 कुत्तों की उस फौज को साथ लेकर घर की तरफ बढ़ रही थी जब एक बड़ी सी एसयूवी उसके पास आकर रुक गयी. लकी ने एक ही पल में पहचान लिया ये केके की गाड़ी थी. भला इसे वो भूल कैसे सकती थी? उसका बस चलता तो वो कबका इस गाड़ी को भी उड़ा चुकी होती. मगर केके की वाइफ के बारे में सुनकर उसे उसके लिए थोड़ा अफसोस हुआ था. इस वजह से उसने कम से कम उसके घर में चोरी करने का इरादा छोड़ दिया था. गाड़ी का शीशा नीचे हुआ और केके ने बाहर की तरफ देखा. पहले दिन की तरह उसने आज भी अपनी आंखों पर नीले रंग का चश्मा चढ़ा रखा था. 

"लगता है तुम्हारा काम काफी बढ़ गया है." 

"हां... यही स्पीड रही तो पालमपुर के सारे डॉगी कुछ दिन में मेरे पास ही नजर आएंगे." लकी ने एक हल्की सी हंसी के साथ जवाब दिया. 

"मैं अगर तुम्हारा काम थोड़ा और बढ़ा दूं तो तुम्हें बुरा तो नहीं लगेगा?" 

"मैं कुछ समझी नहीं."

केके ने गाड़ी से बाहर निकलकर आवाज लगाई, "बॉबी.. कम हियर." और एक सफेद रंग की क्यूट सी डॉगी निकलकर कर गाड़ी से बाहर आ गयी. 

"कल से इसकी जिम्मेदारी भी तुम्हारी." लकी को उलझन में देखकर केके को हंसी आ गयी. "डोंट वरी मैं तुम्हें इसके लिए सैलरी भी दूंगा. इतने सालों बाद मुझे कोई दोस्त मिली है. अब मेरे कहने से तो तुम सीधे सीधे मुझसे मिलने से रही. सो मैंने सोचा जॉब के बहाने से ही सही हमारी मुलाकात होती रहेगी." 

इतने सालों में ये शायद पहली बार था जब किसी ने लकी को अपना दोस्त कहा था. वो तो जैसे कुछ बोलना भी भूल गयी थी. क्या वाकई वो केके के लिए इतनी स्पेशल है? 

"आज शाम फ्री हो तो हम कहीं बाहर चलें?  इसी बहाने तुमसे थोड़ी और बातें हो जाएंगी." 

"श्योर... पर कहाँ चलना है?" लकी ने खोई हुई सी आवाज में पूछा. और बदले में केके ने एक कार्ड निकालकर उसकी तरफ बढ़ा दिया. 

"आज शाम ठीक 7 बजे मैं तुम्हारा इंतजार करूंगा." इतना कहकर वो वापस अपनी गाड़ी में बैठकर वहां से निकल गया. लकी भी सारे कुत्तों को उनके घर में छोड़ते हुए वापस अपने घर आ गयी. अब तक शाम हो गयी थी. मिसेज वडोला ने आज शायद घर में किटी पार्टी रखी थी. अडोस पड़ोस की दर्जनों औरतें वहां मौजूद थी. इनमें से ज्यादातर को लकी अच्छी तरह जानती थी. कुछ को तो इस वजह से क्योंकि वो उनके भी कुत्तों को घुमाने ले जाती थी. और कुछ को अपने फ्रेंडली नेचर की वजह से. यहां आने के बाद से ही लकी ने लगभग सबका दिल जीत लिया था. 

"मैंने सुना है केके ने भी न्यू डॉगी लिया है." मिसेज शर्मा ने ताश की पत्तियों को देखते हुए पूछा.

"हाँ... मैंने भी उसे देखा था. माय गॉड केके कितना हैंडसम है न. काश कि मेरे हसबैंड भी उसके जैसे होते." मिसेज बरुआ ने खिलखिलाते हुए जवाब दिया. 

मिसेज वडोला ने अब लकी की तरफ देखा, "वहां क्यों खड़ी हो आओ हमारे साथ बैठो." 

लकी तो कबसे इसी मौके का इंतजार कर रही थी. पत्तियां फिर से बांटी गई और एक बार फिर से खेल शुरू हुआ. मगर उन बेचारी औरतों को कहाँ पता था कि लकी इस गेम की पक्की खिलाड़ी थी. एक के बाद एक लगातार जब उसने चार गेम जीत लिए तो सबने उसके आगे हाथ जोड़ दिए. 

"मैं चलती हूँ. कल मुझे केके के डॉगी को भी वॉक के लिए लेकर जाना है." लकी ने उठते हुए कहा.

"तुम केके के लिए भी काम कर रही हो?" मिसेज शर्मा ने हैरानी से मुंह फाड़े उसकी तरफ देखा और जवाब में लकी ने हाँ में अपनी गर्दन हिला दी. 

"लकी गर्ल... " 

"लकी नहीं ... अनलकी. तुम्हें पता है उसकी वाइफ श्रुति ने सालों पहले उसके बंगले की ऊपरी मंजिल से कूदकर सुसाइड कर लिया था. इतने साल हो गए पर उस आदमी ने आजतक दूसरी शादी नहीं की. इस हादसे के बाद उसने वो फ्लोर लॉक कर दिया और कभी वहां नहीं गया. कुछ टाइम पहले जो मेड वहां काम कर रही थी उसने मुझे बताया कि उस फ्लोर से किसी औरत के रोने की आवाजें आती हैं. मुझे तो लगता है वहां श्रुति की आत्मा भटकती है." मिसेज बरुआ की बात सुनकर वहां मौजूद कुछ औरतों ने भी हां में हां मिला दिया. 

"हां मैंने भी एक दो बार ऊपर वाली मंजिल की खिड़की पर किसी की परछाई देखी थी. मेरी तो जान ही निकल गयी थी देखकर. लकी... तू दूर ही रहना वहां से." 

लकी को ये सब सुनकर हंसी आ रही थी. भूत? आज की डेट में इंसानों से बड़ा भूत और कौन होगा? और वैसे भी अमीरों के मोहल्ले में फैलने वाली ज्यादातर अफवाहों की शुरुआत इन किटी पार्टीज में ही होती हैं. मगर बाहर से उसने इस बात को जाहिर नहीं होने दिया. 

"डोंट वरी मैडम... लकी का नाम सुनकर तो भूत भी भाग जाते हैं. पर फिर भी मैं ऊपर वाली मंजिल से दूर ही रहूंगी."  उसका जवाब सुनकर मिसेज वडोला और बाकी औरतों के चेहरे पर भी संतोष नजर आने लगा था. अपने कमरे में आकर लकी ने अपनी जैकेट की पॉकेट से वो सोने की अंगूठी निकाली जो उसने पत्ते देखने के बहाने बड़ी सफाई से वहां आयी एक औरत के हाथ से गायब कर दी थी. उसके होठों पर अपने आप ही बड़ी सी स्माइल आ गयी. कुल मिलाकर आज का दिन उसके लिए काफी अच्छा रहा था. एक और जॉब मिल गयी, ताश के खेल में उसने ढेर सारे पैसे जीते और आखिर में ये सोने की अंगूठी भी हाथ आ गयी. उसने घड़ी की तरफ नजर डाली. 6 बज चुके थे. 

"ओह माय गॉड... मुझे तो 7 बजे केके से मिलने जाना था." 

उसने फौरन अपने पॉकेट में से वो कार्ड निकाला जो उसे केके ने दिया था. 

'होटल ब्लू मून..' 

ये काफी महंगा होटल था. लकी ने अपने कपड़ों पर नजर डाली. हमेशा की तरह उसने गर्ल इन ब्लैक वाला हुलिया बना रखा था. इन कपड़ों में वहां जाना मतलब अपनी इज्जत का कचरा करना. लोग उसे केके की फ्रेंड कम और नौकर ज्यादा समाझते. आखिर में दिल पर पत्थर रखकर उसने आज के जीते हुए पैसों को खर्च करने का मन बना लिया. वहां से निकलकर वो सीधा मॉल पहुंच गई. उसने अपने लिए एक खूबसूरत सा गाउन खरीदा. अपना हुलिया सुधारने के बाद जब उसने खुद को आईने में देखा तो उसके खुद के मुंह से सीटी बज गयी. 

"चल लकी... चला दे अपना जादू. बंदे ने अगर आज अपनी प्रॉपर्टी तेरे नाम कर दी तो ठीक वरना वैसे भी मुझे उसकी तिजोरी तो खाली करनी ही है." 

ठीक 7 बजे वो होटल ब्लू मून पहुंच गई. टैक्सी से बाहर आकर उसने इधर उधर देखा और उसे वहीं कुछ दूरी पर अपनी कार से टेक लगाए खड़ा केके नजर आ गया. वो फोन पर किसी से बातें कर रहा था. मगर लकी को देखते ही उसकी नजर उसके ऊपर जाकर ठहर गयी. 

"मैं तुमसे बाद में बात करता हूँ." इतना कहकर उसने झट से कॉल कट कर दिया.

"यू आर लुकिंग ब्यूटीफुल..." उसने मुस्कुराते हुए लकी को ऊपर से नीचे तक देखा. 

"थैंक यू.." लकी ने भी मुस्कुराते हुए जवाब दिया.

"चलें??" 

लकी ने भी हां में अपना सिर हिलाया और दोनों अंदर की तरफ बढ़ गए. एंट्रेंस पर पहुंचते ही वहां मौजूद स्टाफ ने तुरंत आगे बढ़कर उनके लिए दरवाजा खोल दिया. अंदर आते ही लकी की आंखें फटी रह गयी. जिंदगी में पहली बार उसने किसी फाइव स्टार होटल में कदम रखा था. वहां की खूबसूरत इंटीरियर और हर छोटे से छोटे काम के लिए सलीके से खड़े स्टाफ्स को देखकर अब उसे लगने लगा था कि कहीं उसने केके के साथ यहां आकर कोई गलती तो नहीं कर दी? अगर उसे बिल के पैसे चुकाने पड़ गए तो लेने के देने पड़ जाएंगे. ताश के गेम में उसने जो पैसे जीते थे सब नई ड्रेस खरीदने में खर्च हो गये थे. अब मुश्किल से उसके पास कुछ रुपये बचे थे. केके ने यहां पहले से ही टेबल बुक कर रखा था. 

"तुम क्या लोगी?" उसने मीनू कार्ड लकी की तरफ बढाते हुए पूछा. 

"लेट मी चेक." लकी ने जैसे ही मीनू कार्ड ओपन किया उसकी सांस अटक गई. ऐसी ऐसी डिशेज जिसका उसने कभी नाम भी नहीं सुना था. जब उसकी कुछ समझ में नहीं आया तो उसने हमेशा की तरह चीप एंड बेस्ट का ऑप्शन चुना. मगर इस मीनू कार्ड में सबसे सस्ती डिश भी करीब 2000 की थी. यहां तक कि एक कप ब्लैक कॉफी भी 100 रुपये से ज्यादा की थी. 

"क्या हुआ? कुछ पसंद नहीं आया?"

उसके चेहरे पर उलझन देखकर केके ने उसके चेहरे के सामने चुटकी बजाई. अब लकी उसे क्या बताती कि उसे इन डिशेज की कीमत पसंद नहीं आ रही थी. 

"लाओ मुझे दो... मैं ऑर्डर करता हूँ." लकी ने भी बिना कुछ बोले मीनू उसकी तरफ बढ़ा दिया. केके ने वेटर को ऑर्डर लिखवाना शुरू किया और करीब पांच तरह की डिशेज ऑर्डर की जिनमें से एक का भी नाम लकी की समझ में नहीं आया. 

"इतनी चुप क्यों हो? ये जगह अच्छी नहीं लगी?" वेटर के जाने के बाद केके उसकी तरफ मुड़ा. 

"मैं इतने बड़े होटल में पहली बार आयी हूँ." लकी ने थोड़ी हिचकिचाहट के साथ जवाब दिया और केके के होठों पर हल्की सी हंसी तैर गयी. 

"आपने मुझे मिलने के लिए यहां क्यों बुलाया?" 

"बस दिल किया कि अपने नए दोस्त से थोड़ी बातें कर लूं." वो हंसा. लकी उसे देखती ही रह गयी. आज वो पिछली बार से काफी अलग लग रहा था. उसने शाइनिंग ब्लैक कलर का सूट पहन रखा था जो उसके ऊपर काफी जंच रहा था. करीने से जमी हुई उसकी बालों की एक एक लट उसे और भी परफेक्ट लुक दे रहे थे. 

वेटर अब तक ऑर्डर लेकर आ गया था. और इतना सारा खाना देखकर लकी हैरान रह गयी. केके ने रेड वाइन की एक बोटल और डेजर्ट भी ऑर्डर किये थे. उसने दो ग्लासेज में वाइन उड़ेली और एक लकी की तरफ बढ़ा दी. लकी ने नोटिस किया वो एकटक उसी की तरफ देखे जा रहा था. पहले तो उसे लगा केके की नजरें उसके गले के नीचे के हिस्से पर टिकी हुई हैं जो गाउन के डीप नेकलाइन की वजह से विजिबल था मगर फिर उसने उसकी नजरों का पीछा किया और जैसे उसकी दिल की धड़कनें ही रुक गयी. 

"ये अंगूठी कहाँ से ली तुमने?" उसने वाइन के ग्लास को मुंह से लगाते हुए पूछा. लकी का दूसरा हाथ अपनी गाउन पर बुरी तरह कस गया. इतनी बड़ी बेवकूफी कैसे हो गयी उससे? ये वही अंगूठी थी जो आज उसने मिसेज बरुआ की उंगली में से गायब की थी. 

लकी केके का सवाल सुनकर बुरी तरह घबरा गई थी. मगर ऐसे सिचुएशन्स से निपटने का भी उसे पूरा पूरा तजुर्बा था. सो खुद को एकदम नॉर्मल दिखाते हुए उसने जवाब दिया, "ये... ये तो मेरे एक फ्रेंड ने मुझे गिफ्ट की थी. क्यों ...कोई खास बात है इसमें?" 

केके ने अब एक उड़ती हुई सी नजर लकी के ऊपर डाली और लापरवाही से जवाब दिया, "सेम अंगूठी मैंने भी अपनी वाइफ को गिफ्ट की थी... सो." 

"ओह ... आई एम रियली सॉरी... मैंने आपकी वाइफ के बारे में सुना.." 

"इट्स ... ओके." केके ने तुरंत उसकी बात काटते हुए कहा, "लेट्स नॉट टॉक अबाउट हर."

"ओके... देन लेट्स टॉक अबाउट यू." लकी ने भी मुस्कुराते हुए वाइन का ग्लास उठा लिया.

"क्या जानना चाहती हो?" 

"सब कुछ.." 

"मैं जयपुर का रहने वाला हूँ. मेरे पैरेंट्स वहीं से थे. मेरी एजुकेशन मुम्बई में हुई. वहीं पर मेरी मुलाकात श्रुति से हुई. फिर शादी और फिर..." कहते कहते वो अचानक रुक गया.  लकी भी उसकी खामोशी का मतलब समझ गयी थी सो उसने तुरंत बात बदलते हुए पूछा, "तो आपने कभी वापस जाने के बारे नहीं सोचा?" 

"जयपुर? मैं वैसे भी काम के सिलसिले में वहां जाता रहता हूँ. यहां मेरी वाइफ की एक छोटी सी कम्पनी थी. उसके जाने के बाद उसकी जिम्मेदारी भी मेरी ही है. सो मैं अक्सर यहां आता रहता हूँ. आफ्टर ऑल अब मेरे साथ उसकी यादों के सिवा और बचा ही क्या है." उसने वापस अपनी ग्लास भरते हुए जवाब दिया.

"ओके... बहुत हो गयी मेरी बातें. अब मुझे तुम्हारे बारे में जानना है. तुम्हारी फैमिली कहाँ है?" 

"चंडीगढ़ में. मेरी आंटी ने ही मुझे बचपन से संभाला है. मां पापा तो बचपन में ही छोड़कर चले गए थे. यहां मैं अपनी पढ़ाई और पार्ट टाइम जॉब दोनों साथ साथ कर रही हूँ ताकि आंटी के ऊपर बोझ न बन जाऊं." लकी ने इस बार आधा सच और आधे झूठ की मिली जुली खिचड़ी केके के सामने परोस दी. हालांकि केके उसे अच्छा आदमी ही लग रहा था लेकिन फिर भी वो उसे ये तो नहीं बता सकती थी न कि उसका असल प्रोफेशन चोरी करना है. डिनर करते हुए उन दोनों ने ही ढेर सारी बातें की. और उस रात का पूरा बिल खुद केके ने ही भरा. लकी को ये देखकर थोड़ा अफसोस भी हुआ क्योंकि ये बिल तीस हजार का था. डिनर के बाद जब दोनों वहां से बाहर निकले तब तक रात काफी हो चुकी थी. हवा में ठंडक भी काफी बढ़ गयी थी. सड़क के किनारे जल रही स्ट्रीट लाइट्स की रोशनी में उन दोनों की छाया दूर दूर तक फैली हुई नजर आ रही थी. लकी ने आज पहली बार हाई हील्स और इतना ताम झाम वाला गाउन पहना था. इनमें चलना उसके लिए स्पेसवॉक करने से कम नहीं था. अचानक एक छोटा सा पत्थर उसकी हील्स के नीचे आया और वो बुरी तरह लड़खड़ा गयी. मगर लकिली केके ने उसे फौरन अपनी बाहों में थाम लिया. 

"थैंक्स .." लकी ने थोड़ी एम्बैरेसमेन्ट के साथ केके की तरफ देखते हुए कहा. वो कुछ पलों तक उसकी तरफ देखता रहा फिर उसने लकी का हाथ छोड़ दिया. इस ऑकवर्ड मोमेंट के बाद अच्छी खासी फ्रेंडली डिनर डेट का आखिर में कबाड़ा हो गया था. केके उसे अपनी एसयूवी से घर तक छोड़ने आया मगर इस दौरान पूरे रास्ते दोनों के बीच खामोशी छाई रही. 

——-—

अगली सुबह जब लकी बाकी सारे कुत्तों को लेकर वॉक के लिए निकली तो उसे बॉबी का भी ध्यान आया. केके ने उसे मैसेज कर बताया था कि उसे किसी जरूरी काम से बाहर जाना पड़ा है. लेकिन वो बॉबी को गैराज में छोड़कर चला गया था ताकि लकी उसे आसानी से वॉक के लिए ले जा सके. लकी के बाकी सारे डॉगीज के बीच ये अकेली फीमेल थी. एक अनारकली और सौ दीवाने वाली सिचुएशन से बचने के लिए लकी ने डिसाइड किया कि वो उसे सबसे आखिर में अकेले वॉक के लिए लेकर जाएगी. सारे कुत्तों को उनके घर छोड़ने के बाद लकी केके के बंगले में पहुंची. केके ने बैकयार्ड का डोर ओपन छोड़ दिया था. वहीं अंदर से गैराज में जाने का रास्ता भी था. बॉबी वहीं एक चेन से बंधी बैठी अपना ब्रेकफास्ट कर रही थी. जाने से पहले केके ने उसके लिए ब्रेकफास्ट और पानी रख छोड़ा था ताकि उसे कोई प्रॉब्लम न हो. ये देखकर लकी के होठों पर भी स्माइल आ गयी. केके वाकई बहुत केयरिंग भी था. उसने बॉबी की चेन थामी और जैसे ही वहां से निकलने लगी उसकी नजर एक दरवाजे पर जाकर अटक गई. ये शायद घर के पीछे का दरवाजा था. गैराज में केके की कार भी नहीं थी. जिसका मतलब था कि वो घर से काफी दूर गया था और उसे आने में काफी वक्त भी लगने वाला था. ये अच्छा मौका था उसके घर में घुसने का. और फिर ये दरवाजा खोलना उसके लिए कौन सी बड़ी चीज थी? लकी ने अपनी स्पेशल की निकाली और कुछ देर की कारीगरी के बाद आखिरकार वो दरवाजा बड़े आराम से खुल गया. लकी ने अंदर कदम रखा. ये दरवाजा बेसमेंट से होते हुए हॉल तक जाता था. घर में कोई नहीं था और लाइट्स ऑफ होने की वजह से वहां काफी मद्धम रोशनी थी. घर के नीचे के हिस्से में हॉल, लाइब्रेरी किचन और गेस्ट रूम बने हुए थे. लकी सीढियां चढ़ते हुए ऊपर के कमरे में आ गयी. यहां पर दो बड़े बड़े बेड रूम बने हुए थे. लकी धीरे से दरवाजा खोलकर अंदर आ गयी. कमरा बेहद खूबसूरत था. रंग बिरंगी तस्वीरों से यहां की दीवारें सजी थीं. खिड़कियों पर भी बेहद खूबसूरत पर्दे लगे हुए थे. पूरे घर में ये इकलौती ऐसी जगह थी जहां आकर लकी को ऐसा लग रहा था जैसे यहां कोई और भी रहता है. वरना बाकी के घर में तो अजीब सी खामोशी और सूनापन ही नजर आता था.  इधर उधर नजरें दौड़ाते हुए आखिरकार उसकी नजर टेबल पर रखे एक तस्वीर पर जाकर रुक गयी. लकी ने उस तस्वीर को उठाकर गौर से देखा. ये तस्वीर काफी पुरानी लग रही थी. केके इसमें काफी कम उम्र का लग रहा था. उसके साथ इस तस्वीर में एक लड़की भी थी जिसने अपनी बाहें उसके गले में डाल रखी थी. उस लड़की ने व्हाइट सूट पहन रखा था और खुले बालों में वो बेहद ख़ूबसूरत लग रही थी. लकी को न जाने क्यों उसका चेहरा काफी जाना पहचाना सा लग रहा था. उसने अपने दिमाग पर जोर डालते हुए याद करने की कोशिश की मगर उसे कुछ भी याद नहीं आ रहा था. केके के बेडरूम में रखी इस तस्वीर से इतना तो साफ हो गया था कि यही श्रुति थी. लकी अभी उस तस्वीर को देख ही रही थी कि अचानक वहां धीमी आवाज में किसी की सिसकियां गूंजने लगी. किसी औरत के रोने की आवाज आ रही थी. लकी बुरी तरह चौंक गयी. क्या यहां कोई और भी है? कमरे से बाहर आकर उसने ध्यान से सुनने की कोशिश की. आवाज ऊपर के फ्लोर पर से आ रही थी. पहले तो लकी ने सोचा कि उसे ऊपर जाकर चेक करना चाहिए मगर फिर मिसेज बरुआ की बात याद आते ही उसका कलेजा धक्क से रह गया. तो क्या यहां वाकई श्रुति की आत्मा भटकती है? 

भाग - 6 : सौदा खरा खरा

लकी काफी देर तक वहीं सीढ़ियों के पास खड़ी उलझन भरी नजरों से ऊपर देखती रही. वो अब भी डिसाइड नहीं कर पा रही थी कि उसे ऊपर जाना चाहिए या नहीं. 

"तुझे हो क्या गया है लकी? भूत वूत कुछ नहीं होते. ये सब बस मन का वहम है. कुछ तो गड़बड़ जरूर है यहां." और आखिरकार उसने दबे पांव अपने कदम ऊपर की तरफ बढ़ा दिए. जैसे जैसे वो ऊपर की तरफ बढ़ रही थी सिसकियों की आवाजें तेज होती जा रही थी. 

"कौन है वहां??" अचानक लकी ने थोड़ी तेज आवाज में पूछा और अगले ही पल वहां शांति छा गयी. लकी अब तक ऊपर के फ्लोर पर पहुंच गई थी. यहां बस एक ही कमरा था जिसपर बड़ा सा ताला लटक रहा था. कमरे में एक खिड़की भी थी जिसके शीशे से अंदर की धुंधली सी झलक मिल रही थी. सारी खिड़कियां दरवाजे बंद होने की वजह से अंदर रोशनी काफी कम थी. 

"कौन है वहां?" लकी ने खिड़की के पास खड़े होकर अंदर देखने की कोशिश करते हुए आवाज लगाई. अचानक न जाने कहाँ से एक लड़की उसके ठीक सामने खिड़की के दूसरी तरफ आ खड़ी हुई. घबराहट में लकी के मुंह से एक हल्की सी चीख निकल गयी. 

"भ.. भाग जाओ... चली जाओ यहां से. वरना वो तुम्हें भी मार देगा.." उसने बदहवासी में खिड़की खोलने की कोशिश करते हुए कहा. उसकी हालत कुछ अजीब सी ही लग रही थी. कपड़े अस्त व्यस्त से और बाल बुरी तरह बिखरे हुए थे. न जाने वो कब से अंदर बंद थी. उसका चेहरा पीला पड़ गया था और आंखों के चारों तरफ काले घेरे नजर आ रहे थे. वो अपने होश में भी नहीं लग रही थी. 

"कौन? किसकी बात कर रही हो तुम? मुझे बताओ मैं तुम्हारी हेल्प करूंगी." लकी ने उसे शांत करने की कोशिश की मगर अब उसके चेहरे पर दहशत साफ नजर आने लगी थी. 

"वो... वो..." उसने कांपते हाथों से अपनी एक उंगली से उसके पीछे कहीं इशारा किया. लकी ये देखकर एक पल को चौंकी. मगर फिर उसने तुरंत पलट कर पीछे की तरफ देखा और उसका दिल जैसे धड़कना ही भूल गया. उसके ठीक पीछे केके खड़ा उसे गुस्से भरी नजरों से घूर रहा था. वो कुछ कह पाती उससे पहले ही केके ने उसका हाथ पकड़ा और उसे खींचते हुए सीढ़ियों से नीचे की तरफ ले जाने लगा. नीचे हॉल में लाकर उसने लकी को लगभग धकेल दिया. दो चार कदम लड़खड़ाने के बाद वो हॉल के बीचों बीच जाकर रुक गयी. 

"वो लड़की कौन है? और तुमने उसे कमरे में क्यों बंद कर रखा है?" 

"तुम्हारी हिम्मत भी कैसे हुई मेरी परमिशन के बिना मेरे घर के अंदर कदम रखने की?" केके ने गुस्से में दांत पीसते हुए उल्टा सवाल किया. 

"ये मेरे सवाल का जवाब नहीं था. सच बता दो चक्कर क्या है वरना मुझे पुलिस को इन्फॉर्म करना पड़ेगा." 

केके कुछ पलों तक उसे घूरकर देखता रहा फिर अचानक ठहाका मारकर हंसने लगा. 

"अब एक चोरनी मुझे पुलिस की धमकी देगी? कमाल है..." 

एक ही पल में लकी के चेहरे का रंग उड़ गया. उसे हैरानी से अपनी तरफ देखता पा कर केके के होठों पर एक तिरछी मुस्कान फैल गयी. 

"तुम्हें क्या लगा था? मुझे तुम्हारे बारे में पता नहीं चलेगा? जिस दिन मैंने तुम्हें पहली बार देखा था तभी मुझे तुमपर शक हो गया था. फिर जब कल शाम मैंने तुम्हारे हाथों में मिसेज शर्मा की ये गोल्ड रिंग देखी तो मेरा शक यकीन में बदल गया. तुम्हें शायद पता नहीं पर वो उनकी शादी की अंगूठी थी. किसी की नाक के नीचे से उसके हाथों से अंगूठी उड़ा लेना... ये तो कोई प्रोफेशनल चोर ही कर सकता है." 

लकी को चुप देख केके ने उसके पास आते हुए कहा, "तुम्हें क्या लगा तुम यहाँ अपनी मर्जी से आई हो? न... तुम यहाँ हो क्योंकि मैं ऐसा चाहता था. इस घर में घुसने के लिए जो लॉक तुमने खोला था उसे स्पेशली डिजाइन किया गया था. जिसे खोलना सबके बस की बात नहीं. पर देखो तुमने तो बड़ी आसानी से उसे भी खोल दिया. मैं चाहूं तो तुम्हें इसके लिए जेल भी भेज सकता हूँ." 

लकी ने अब अपनी नजरें उठाकर केके की तरफ देखा जिसके चेहरे पर विक्ट्री वाली स्माइल नजर आ रही थी. 

"मानना पड़ेगा... सब तुम्हारे प्लान के मुताबिक ही हुआ. लेकिन मेरा तुम्हारी बीवी से मिलना... मुझे नहीं लगता ये तुम्हारे प्लान का हिस्सा रहा होगा." 

केके को हैरानी से अपनी तरफ देखता पा कर लकी को हंसी आ गयी. 

"क्यों? तुम्हें क्या लगा? मुझे पता नहीं चलेगा? ऊपर कमरे में जो लड़की है वो तुम्हारी वाइफ श्रुति है. बड़ी सफाई से तुमने ये अफवाह फैला दी कि तुम्हारी वाइफ ने सुसाइड कर लिया है जबकि असलियत में तुमने उसे अपने ही घर में बंद कर रखा है. और ये सब किसलिए? सिर्फ दस करोड़ के लिए? श्रुति के मरने के बाद तुम्हें मुआवजे के रूप में बीमा कम्पनी से दस करोड़ मिले थे. एम आई राइट मिस्टर काव्य खुराना."

"तुम्हें ये सब कैसे पता? कौन हो तुम?" केके ने उसे खा जाने वाली नजरों से घूरकर देखा. 

जवाब में लकी ने अपने फोन की स्क्रीन उसके सामने कर दी.  

"हाऊ डेयर यू... तुमने मेरा पर्सनल डाटा हैक किया?" गुस्से से केके की मुट्ठियाँ कसने लगी थी. 

"अभी तुमने ही तो कहा, मैं चोरनी हूँ. अब चोर तो कुछ भी चुरा सकते हैं. फिर चाहे वो पैसे हों या इंफॉर्मेशन्स." लकी ने भी मुस्कुराते हुए अपनी एक आंख दबा दी. 

"एक राज तुम्हारा, एक मेरा... हिसाब बराबर. तुम अपना मुंह बंद रखो और बदले में मैं भी किसी से कुछ नहीं कहूंगी." 

"तुम चाहो भी तो भी किसी से कुछ नहीं कह सकती. तुम्हारी बातों पर यकीन कौन करेगा?" 

"मेरे पास प्रूफ है." 

"वो तो कभी भी गायब हो सकता है." केके के होठों पर एक  जहरीली मुस्कान तैर गयी. जाहिर है वो बेहद शातिर इंसान था. लकी के मुंह से एक गहरी सांस निकल गयी.

"क्या चाहते हो?" उसने अपने हाथ बांधते हुए सीधा सवाल किया. 

"बस... तुम्हारी यही बात तो मुझे बहुत पसंद है. सीधी बात ... नो बकवास. ओके मैं भी सीधे सीधे ही जवाब दूंगा. तुम्हें मेरे लिए कुछ चुराना है." 

"और वो क्या है?" लकी ने अपनी भँवें उचकाई.

"एक ब्लू फाइल... जयपुर के होटल कारोबारी यशराज सिंह तोमर का नाम तो सुना होगा न तुमने. तुम्हें उनकी हवेली में जाना है और वहां से मेरे लिए ये ब्लू फाइल लेकर आनी है." 

"खोदा पहाड़ निकली चुहिया... इतना सारा ताम झाम बस एक फाइल के लिए? वो तो मैं यूं ले आऊंगी." लकी ने एक हल्की सी हंसी के साथ अपने बालों को झटकते हुए जवाब दिया. 

"ये इतना आसान नहीं है. हवेली में चप्पे चप्पे पर बहुत टाइट सिक्योरिटी है. वहां एक परिंदा भी पर नहीं मार सकता. लेकिन एक तरीका है जिससे तुम बहुत आसानी से हवेली के अंदर जा सकती हो." 

"और वो क्या?" 

"यशराज सिंह तोमर का इकलौता बेटा है विराट. कुछ ही दिनों में उसकी सगाई उसके बचपन की दोस्त राजश्री के साथ होने वाली है. तुम्हें राजश्री की जगह लेनी होगी. फिर तुम आराम से हवेली में जाकर वो फाइल ला सकती हो." 

"क्या बकवास प्लान बनाया है. अपना इतना बड़ा थोबड़ा लेकर मैं उसके सामने जाऊंगी और वो मुझे पहचानेगा नहीं?" लकी ने खिसियाते हुए कहा.

"नहीं. राजश्री एक हादसे में विराट से बचपन में ही बिछड़ गयी थी. उसके बाद से उसे किसी ने नहीं देखा." 

लकी का दिमाग अब सरपट दौड़ने लगा था. जितना उसने सोचा था यहां मामला उससे कहीं ज्यादा टेढ़ा लग रहा था. आखिर उस फाइल में ऐसा क्या है जिसे पाने के लिए केके इस हद तक जा रहा था? 

"ओके... लेकिन मैं वहां पहुंचूंगी कैसे?" 

"वो तुम मुझपर छोड़ दो. मेरे आदमी तुम्हें राजश्री बनाकर हवेली के अंदर ले जाएंगे. तुम्हें विराट का भरोसा हासिल करना है और मौका देखकर वो फाइल उसकी सेफ से चुरानी है." 

"और अगर मैं पकड़ी गई तो?" 

"इस काम में गलती के लिए कोई जगह नहीं है." केके ने उसे वार्निंग देने के अंदाज में जवाब दिया. 

"ओके... पर तुम्हें नहीं लगता ये काम कुछ ज्यादा रिस्की है... तो..." 

"तो तुम्हें इसके लिए पूरे दो करोड़ मिलेंगे." केके ने उसकी बात काटते हुए कहा और लकी ने हैरानी से अपनी आंखें फाड़कर उसकी तरफ देखा. सिर्फ एक फाइल चुराने के लिए 2 करोड़?

"सौदा मंजूर हो तो बोलो.." 

"दो करोड़ के लिए तो मैं किसी की जान भी चुरा लाऊं. फाइल क्या चीज है?" लकी ने मुस्कुराते हुए जवाब दिया और फाइनली केके के होठों पर भी मुस्कान आ गयी. 

भाग - 7 : हवेली में एंट्री

तोमर मेंशन में आजकल खूब चहल पहल थी. पूरी हवेली की साफ सफाई से लेकर उसे सजाने का काम जोर शोर से चल रहा था. रसोई घर में एक से बढ़कर एक पकवान बनाये जा रहे थे. उर्मिला देवी खुद यहां मौजूद नहीं थी लेकिन उन्होंने स्ट्रिक्टली ऑर्डर्स दिए थे कि विराट के स्वागत में कहीं से भी कोई कमी नहीं आनी चाहिए. आखिर उनका इकलौता बेटा सालों बाद इंडिया वापस आ रहा था. विराट फिलहाल विदेशों में अपनी प्रिजर्व्ड फ़ूड फैक्ट्रीज और फार्मास्युटिकल कम्पनीज की चेन ओपन करने में जी जान से लगा हुआ था. अब जब वहां सब कुछ सही तरीके से चलना शुरू हो गया था तो यशराज चाहते थे कि उनका बेटा अब यहां अपने देश में आकर अपने कारोबार को संभालना शुरू करे ताकि वो अपनी जिम्मेदारियों से मुक्त हो सकें. 

लकी जब हवेली तक पहुंची तब तक शाम का अंधेरा घिरने लगा था. वाकई वहां बेहद टाइट सिक्योरिटी थी. हवेली कम और किला ज्यादा नजर आ रहा था ये. ये बड़ी बड़ी बंदूकें हाथ में लिए गार्ड्स चारों तरफ नजरें जमाये बैठे थे.

"ऐसा भी कौन सा हमला होने वाला है यहां जो पूरी फौज बिठा रखी है. ऐसे तो अंदर जाना मुश्किल है. कोई और ही तरकीब सोचनी पड़ेगी."  केके ने उसे अपने खास आदमी अनिकेत का कार्ड दिया था और कहा था कि वो हवेली पहुंचने के बाद एक बार उससे मिल ले. वो हर तरीके से उसकी हेल्प करेगा. लकी ने अपना फोन निकाला और अनिकेत का नम्बर डायल कर दिया. मगर कॉल कनेक्ट होने से पहले ही बीप बीप की आवाज के साथ फोन बंद हो गया.

"जस्ट ग्रेट... इसे भी अभी डेड होना था. लगता है अब खुद ही अंदर जाने का कोई जुगाड़ लगाना पड़ेगा." 

हवेली के अंदर जाने के लिए एक ही बड़ा सा लोहे का गेट था. मगर वहां दो सिक्योरिटी गार्ड नजर आ रहे थे.  अचानक गेट खुला और एक बड़ी सी गाड़ी वहां से बाहर निकल गयी. कुछ देर बाद सामानों से भरा एक मिनी ट्रक उस तरफ आता हुआ नजर आया. गेट के करीब आकर वो ट्रक रुक गया.  बस ये एक मौका लकी के लिए काफी था. उसने अंधेरे का फायदा उठाया और चुपके से ट्रक के अंदर जाकर सामान के बीच छुप गयी. ड्राइवर ट्रक से बाहर निकलकर गार्ड्स को पास दिखाने लगा. पास चेक करने के बाद गार्ड्स ने एक बार ट्रक के पिछले हिस्से में जाकर देखा.  वहां ग्रॉसरीज के बड़े बड़े बॉक्सेज रखे नजर आ रहे थे. उन्होंने गेट खोल दिया और ट्रक बिना किसी रोक टोक के अंदर चला गया. ट्रक किसी बड़े से स्टोर रूम के सामने जाकर रुका था. उसके रुकते ही लकी फौरन उसमें से बाहर आ गयी. ये शायद हवेली के पीछे का हिस्सा था. यहां पर सिक्योरिटी भी कम थी. इससे पहले कि ड्राइवर बाहर निकल कर उसे देख ले वो फौरन ट्रक से बाहर आ गयी. एक तरफ की खुली खिड़की देखकर वो उसी से कूदकर हवेली के अंदर आ गयी. 

"शुक्र है अंदर बन्दूकमैन्स नहीं घूम रहे. हवेली है कि प्रेजिडेंट हाउस. यहां से कुछ चुराना वाकई बहुत मुश्किल है. पर मेरा नाम भी लकी है. फाइल तो मैं यहां से किसी भी हाल में लेकर ही जाऊंगी. आखिर मेरे दो करोड़ का सवाल है. मगर पहले उस अनिकेत को ढूंढना होगा." लकी किसी ऐसी जगह की तलाश करने लगी जहां पर वो अपना फोन चार्ज कर सके. मगर ये हवेली कम भूल भुलैया ज्यादा थी. यहां इतने सारे कमरे और गलियारे थे कि उसे समझ ही नहीं आ रहा था उसे जाना कहाँ है. भटकते हुए वो फाइनली एक बड़े से आंगन जैसी जगह पर आ गयी. 

"अरे तुसी फिकर न करो अनिकेत साहब... हमारे होते हुए मजाल है कि यहां कोई चिड़िया भी पर मार जाए? वैसे तो आप लोग खुद ही इस काबिल हैं लेकिन फिर भी मैं अपनी एक टीम भेज दूंगा. विराट साहब की पार्टी में वैसे भी बड़े बड़े वीआईपी आएंगे. उन सबकी हिफाजत करना हमारा फर्ज है." 

अनिकेत?? लकी ये नाम सुनकर जैसे अपनी जगह से उछल गयी. उसने फौरन मुड़कर आवाज की डायरेक्शन में देखा. उसे उम्मीद नहीं थी कि वो उसे इतनी आसानी से मिल जाएगा. मगर अगले ही पल जैसे उसकी सांस रुक गयी. अनिकेत के साथ और कोई नहीं पुलिस इंस्पेक्टर  प्रीतम चड्ढा खड़ा था. अनिकेत की पीठ लकी की तरफ थी और चड्ढा उसके ठीक सामने खडा था. गनीमत बस ये थी कि अब तक उसकी नजर लकी के ऊपर नहीं पड़ी थी. इससे पहले कि वो उसे देख ले लकी बिना सोचे समझे वहीं बने एक बड़े से कमरे के अंदर घुस गई. मगर उसकी बुरी किस्मत वो दोनों भी बातें करते हुए उसी तरफ आ रहे थे. लकी की समझ में नहीं आ रहा था ये प्रीतम चड्ढा यहां क्या कर रहा है. मगर फिलहाल कुछ भी सोचने का समय नहीं था. वहां से निकलकर वो एक कॉरिडोर में पहुंच गई जहां एक लाइन से ढेर सारे बाथरूम बने हुए नजर आ रहे थे. ये शायद स्टाफ्स का एरिया था. लकी ने उनमें से एक दरवाजे को खोला और अंदर आ गयी. 

"बाल बाल बचे... आज तो इस चड्ढा ने मुझे पकड़ ही लिया था. अगर ये यहां रहा तो मेरा तो बाहर निकलना भी मुश्किल है. बाकी कोई पहचाने या न पहचाने पर ये तो झट से पहचान जाएगा कि मैं राजी नहीं हूँ. इससे पहले कि मेरी पोल खुल जाए मुझे कैसे भी करके फाइल लेकर यहां से निकलना ही होगा." 

"ओ साडे नाल रहोगे तो ऐश करोगे ..." अचानक किसी की बेसुरी सी आवाज में गाना सुनकर वो चौंक गयी. दरअसल ये सारे बाथरूम एक दूसरे से कनेक्टेड थे और इन्हें बस बीच की दीवारों के सहारे अलग किया गया था. मगर दीवारें ज्यादा ऊंची नहीं होने के कारण दूसरे तरफ की आवाज इस तरफ आ रही थी. देखते ही देखते बगल वाले ने अपने कपड़े उतार कर दीवार पर टांग दिए और शावर ऑन कर दिया. पानी गिरने की आवाज वहां गूंजने लगी. बगल वाला बंदा जो भी था लगातार दलेर मेहंदी के गानों को खराब किये जा रहा था. उसके गाने सुन सुन कर लकी का सिर दर्द होने लगा था. उसने आईने की तरफ एक नजर डाली और अपने मुंह पर पानी के छींटे मारने लगी. टॉवल से अपना चेहरा पोंछते हुए उसकी नजर दीवार पर टँगे उन कपड़ों पर पड़ी और अचानक ही उसके होठों पर बड़ी सी स्माइल आ गयी. बिना एक पल गंवाए उसने वो कपड़े दीवार पर से खींच लिए. उसने बैग में से अपना मेकअप का सामान निकाला और फटाफट अपना काम करने लगी. कुछ देर बाद जब उसने आईने में खुद को देखा तो अब वो खुद भी अपने आप को पहचान नहीं पा रही थी. सिर पर साफा बांधे और लड़कों वाले कपड़े पहने वो बिल्कुल किसी डैशिंग पंजाबी लड़के के जैसी दिख रही थी. 

"वेलकम टू मिशन ... मिस्टर लखविंदर सिंह उर्फ लकी." 

जैसे ही उसने बाथरूम का दरवाजा खोला सामने से प्रीतम चड्ढा आ गया. एक पल को लकी की धड़कनें बढ़ गयी. मगर चड्ढा को कुछ रिएक्ट करते न देखकर उसकी जान में जान आ गयी. कोई शक ही नहीं था कि उसने अपना हुलिया बेहतरीन तरीके से चेंज किया था. 

"ओये की हाल है सरदार जी. आपनु कोई ऐतराज न हो तो मैं..." उसने बाथरूम की तरफ इशारा किया. 

"अरे कोई नहीं जी अपना ही घर समझो.." लकी ने फौरन दांत दिखाते हुए जवाब दिया. "पर तुसी इथे जयपुर में की कर रहे हो? तुसी तो लुधियाने में पोस्टेड थे." 

उसका सवाल सुनकर प्रीतम चड्डा के कदम अपनी जगह रुक गए. "तुसी मेनू जानदे हो?" 

"जानदे हैं?? अजी फैन... असी फैन हैं तुहाडे. बस मिलने का मौका ही नहीं मिला कभी. आज आपनु एथे जयपुर विच देखकर दिल खुश हो गया सच्ची." लकी ने मस्का मारते हुए जवाब दिया.  प्रीतम चड्ढा जैसा घाघ पुलिस वाला उसे अब तक पहचान नहीं पाया था ये देखकर लकी का कॉन्फिडेंस वैसे ही एकदम हाई हो गया था. 

"ओये मत पूछ यार... एक चोरनी ने नाक में दम कर रखा है. बित्ते भर की छोरी चोरी कर नाक के नीचे से निकल गयी. और कमिश्नर ने गुस्से में साडा ट्रांसफर इथे जयपुर विच करवा दिया. करे कोई भरे कोई.." चड्ढा गुस्से से दांत पीसता हुआ बोला. "कसम बंदूक की गोली की... एक वारी वो चोरनी मेरे हाथ लग जाये... उसका तो मैं वो हाल करूंगा.." 

लकी का गला सूखने लगा था. चड्डा तो उससे पहले ही खार खाये बैठा था. अगर उसे कैसे भी पता चल गया कि वही लकी है तो वो पक्का यहीं इसी हवेली में उसकी कब्र खोद देगा. 

"अरे तुम इधर क्या करता है? अभी तक गया नहीं रसोई में? मालिक लोग के आने का टाइम हो गया है. डिनर कब पकाएगा?" 

चड्ढा और लकी दोनों की ही नजरें आवाज की दिशा में घूम गयी. वहां एक मोटा सा आदमी खड़ा उन दोनों की तरफ ही देख रहा था. उसने सफेद रंग की शेफ वाली कमीज पहन रखी थी. शक्ल सूरत से ही उसकी उम्र करीब पैंतालीस से पचास के आस पास की लग रही थी. 

"अरे अब इधर उधर क्या देखता है? तुमको खोज खोज कर हमारा पैर दर्द हो गया और तुम इधर किधर खड़ा है." वो वापस भड़का और अब जाकर लकी को एहसास हुआ कि वो उसी को आवाज लगा रहा था. 

"आप मुझसे बात कर रहे हैं?" उसने हैरानी से उसकी तरफ देखा.

"उरी बाबा... और नहीं तो क्या हम इंस्पेक्टर साहब को रसोई में जाकर डिनर बनाने को बोलेगा? ये फाइव स्टार होटल वाला भी आजकल कैसा कैसा शेफ भेज देता है." 

लकी ने अब अपने कपड़ों पर नजर डाली और अब जाकर उसे एहसास हुआ कि उसने शेफ के कपड़े पहन रखे थे. मतलब जो बंदा अंदर बाथरूम में था असल में वो शेफ था जिसे फाइव स्टार होटल वालों ने भेजा था. और अब लकी को उसकी जगह किचन में जाकर खाना पकाना था. 

भाग - 8: आग ही आग

लकी जब किचन में पहुंची तो हैरानी से उसका मुंह खुला का खुला रह गया. किचन क्या था ये तो पूरा का पूरा होटल लग रहा था. एक छोर पर खड़े होकर देखने पर किचन का दूसरा सिरा भी मुश्किल से नजर आता था. जगह जगह बड़े बड़े रैक बने हुए थे जिनमें अलग अलग तरह के किचन इंग्रीडिएंट्स और टूल्स करीने से सजे हुए नजर आ रहे थे. सबसे बड़ी बात ये कि लकी यहां पर अकेली नहीं थी. यहां कम से कम दस और शेफ और उनके हेल्पर नजर आ रहे थे. देखकर तो ऐसा लग रहा था जैसे पूरे जयपुर के घरों को खाने की सप्लाई इधर से ही जाने वाली थी. लकी को आंखें फाड़े इधर उधर देखते देखकर साथ आये उस आदमी ने उसे फिर से डांटा, "अभी देखता ही रहेगा कि काम भी शुरू करेगा?" 

"कौन सा काम अंकल?" बेध्यानी में लकी के मुंह से निकला.

"ऊरी बाबा... अंकल?? हम तुमको अंकल नजर आता है? अरे तुमसे दो चार साल ही तो छोटा होगा हम." उसने तमकते हुए जवाब दिया और वहां मौजूद बाकी के सारे स्टाफ्स अपना मुंह दबाकर हंसने लगे. लकी ने भी अब उसे ऊपर से नीचे तक घूर कर देखा. छोटा?

"जी तो आप ही बता दो मैं आपको क्या कहकर बुलाऊँ?" 

"हम इधर का मास्टर शेफ है... घुंगुरू!  हमारी परमिशन के बिना यहां की रसोई में एक चमचा भी नहीं हिलता है." 

"ओके गुरु .." 

घुंगुरू ने उसे आंखे दिखाई और लकी ने तुरंत जवाब दिया, "मेरा मतलब है गुरु जी. अब आप प्लीज मुझे मेरा काम समझा देंगे?" 

घुंगुरु ने उसे अपने पीछे आने का इशारा किया और एक काउंटर के सामने जाकर रुक गया. 

"जो भी तुम्हारा स्पेशियलिटी है आज बनाकर दिखा दो. और शुनो... ये तुम्हारा मक्के की रोटी और शरषों का शाक इधर चॉलबे ना... कुछ यूनिक बनाओ. हमारा विराट बाबा लंदन से आ रहा है. उनके लिए कुछ स्पेशल आइटम होना चाहिए न. चलो जल्दी जल्दी हाथ चलाओ सब लोग." 

लकी ने बुरा सा मुंह बनाया. "लंदन रिटर्न राजकुमार. उसके लिए आधे जयपुर के होटल्स के शेफ को पकड़ कर यहां हवेली में काम करने के लिए लगा दिया? पक्का भुक्खड़ और मोटा भैंस होगा ये विराट. वरना एक अकेले आदमी के लिए इतना सारा खाना कौन बनवाता है?" 

मगर असली स्ट्रगल तो अब शुरू होने वाला था. ले दे कर वो बस नूडल्स उबालना और ब्लैक कॉफी बनाना जानती थी. यहां मौजूद बाकी के शेफ में से ज्यादातर आज के लिए स्पेशली बुलाये गए थे. इतने सालों तक बाहर विदेश में रहने के कारण किसी को पता ही नहीं था कि विराट को यहां का देसी खाना पसंद आएगा भी या नहीं. 

"अब क्या करूं मैं? उस लंदन रिटर्न राजकुमार के लिए नूडल्स तो नहीं बना सकती. ये कमबख्त फोन भी डेड पड़ा है वरना यूट्यूब देखकर कुछ न कुछ जुगाड़ तो हो ही जाता. " 

बाकी के सारे शेफ अपने अपने काम में लगे हुए थे. पूरी रसोई में एक से बढ़कर एक खाने की खुशबू फैली हुई थी. लगभग सबने ही कॉन्टिनेंटल, थाई, चाइनीज, मैक्सिकन, ग्रीक डिशेज बना रखी थी. इतनी वेराइटी की डिशेज के बीच में उसकी बनाई हुई डिश को कौन पहचानेगा? 

"इतना क्यों सोच रही है लकी. तुझे कौन सी यहां बावर्ची की नौकरी करनी है? कुछ भी बना कर इस घुंगुरु से छुट्टी पा ले और उस फाइल पर कॉन्सन्ट्रेट कर. आखिर पूरे दो करोड़ का सवाल है." 

अपने बचपन की कुछ धुंधली सी यादें उसकी जेहन में थी. उसकी मां अक्सर उसके लिए गट्टे की खिचड़ी बनाया करती थी. अक्सर वो भी वहीं बैठकर उन्हें काम करते हुए देखती रहती थी. लकी ने फौरन एक बड़ा सा बर्तन उठाया और जो भी मसाले उसके हाथ में आये सब उठाकर उसमें डालती चली गयी. परफेक्ट न सही पर कुछ न कुछ तो खाने लायक बन ही जाना था. अचानक बाहर से गाड़ी की तेज आवाज आई और इसके साथ ही चारों तरफ से ढोल नगाड़े और शहनाइयों की आवाजें गूंजने लगी. 

"लगता है विराट सर आ गए.. चलो चलकर देखते हैं. बाहर उनका ग्रैंड वेलकम हो रहा है." किचन में काम करने वाले लगभग सारे स्टाफ्स बाहर की तरफ दौड़ गए. लकी ने एक बार उनसब पर नजर डाली और वापस अपना काम करने लगी. नीचे खुद यशराज जी अपने सारे खास लोगों के साथ अपने बेटे के स्वागत के लिए खड़े थे. पारंपरिक राजस्थानी पोशाक पहने लड़कियां हाथ में फूलों की थाल लिए रास्ते पर फूल बरसा रही थीं. कुल मिलाकर वाकई ऐसा लग रहा था जैसे राजा महाराजाओं का युग वापस लौट आया है. विराट की गाड़ी के साथ ही उसके बॉडीगार्ड्स की गाड़ियां भी हवेली के दरवाजे पर आ कर रुकी. जैसे ही गार्ड्स ने गाड़ी का डोर ओपन करने की कोशिश की यशराज जी ने उन्हें अपने हाथ के इशारे से रोक दिया, "रुक जाइये...  जाने कितने सालों के बाद हम आज अपने बेटे को अपनी आंखों के सामने देखेंगे. आज अपने बेटे का स्वागत हम खुद करेंगे." गार्ड्स फौरन सामने से हट गए और यशराज जी ने खुद आगे आकर गाड़ी का दरवाजा खोल दिया. मगर दरवाजा खोलते ही उनकी त्योरियां चढ़ गई. 

"राकेश?? तुम विराट की गाड़ी में क्या कर रहे हो? विराट कहाँ है?" 

राकेश फौरन गाड़ी से बाहर निकल गया. उसे देखकर बाकी लोग भी हैरान रह गए और अब तक जो माहौल गर्मजोशी से भरा हुआ था सब एकदम से ठंडा हो गया. 

"माफ कीजियेगा हुकुम सा... आई स्वेर इसमें मेरी कोई गलती नहीं है. मैंने सर से कहा भी था उनकी जगह मुझे यहां देखकर आप नाराज हो जाएंगे मगर उन्होंने कहा उन्हें ये सब भीड़ भाड़ पसंद नहीं है. और वो पीछे के रास्ते से अकेले ही अंदर चले गए." राकेश ने घबराते हुए जवाब दिया.

"ये लड़का भी न... न जाने इसका बचपना कब खत्म होगा.  अच्छा हुआ कि उर्मिला यहां नहीं हैं वरना तुम्हारी खैर नहीं थी." यशराज जी ने डांटते हुए कहा. राकेश पहले ही घबराया हुआ था उसने बस चुपचाप अपना सिर झुका लिया. 

"राजकुमार विराट किसी कारण आज आप सबसे नहीं मिल पाएंगे. लेकिन फिर किसी दिन हम उन्हें आप सबसे जरूर मिलवाएंगे. आप सब भी अब जा सकते हैं. " यशराज जी ने वहां मौजूद सारे लोगों के बीच अनाउंस करते हुए कहा. सबके चेहरे उतर गए. हवेली में काम करने वाले लोगों के साथ ही शहर भर के लोग सिर्फ विराट को देखने के लिए यहां इकट्ठे हो गए थे और उन सबको ही निराश होना पड़ा. खासकर लड़कियां तो उसकी एक झलक देखने भर के लिए मरी जा रही थी. आखिर न जाने कितनी लड़कियों के सपनों का सच्ची मुच्ची का राजकुमार था वो. मगर उनकी सारी उम्मीदों पर पानी फिर गया था. सारे ही मन मसोस कर वहां से धीरे धीरे घर वापस जाने लगे. हवेली के स्टाफ्स भी वापस अंदर की तरफ आने लगे. सबके बीच बस यही खुस फुस हो रही थी कि आखिर आज विराट वहां आया क्यों नहीं?

एयरपोर्ट पर लैंड करते ही विराट जब प्लेन से बाहर आया तो वहां खड़े बॉडीगार्ड्स की फौज और ढेर सारी गाड़ियां देखकर  वो चौंक गया था. हालांकि उसे भी अंदाजा था कि उसका वेलकम कुछ इसी अंदाज में होने वाला है. इसलिए उसने अपने पर्सनल असिस्टेंट राकेश को अपनी जगह गाड़ी में बिठा दिया और खुद दूसरी गाड़ी में बैठ गया. विराट को बचपन से सादगी पसंद थी और उसे जरा भी अच्छा नहीं लगता था कि कोई उसे ऐसे राजकुमार की तरह ट्रीट करे. वैसे भी अब कहाँ ये राज रजवाड़े रह गए थे? अब तो बस नाम की ही हुकूमत बची थी. उसने गाड़ी सीधे हवेली के पिछले हिस्से में ले जाकर रोक दी. इस एरिया में कोई नहीं था सिवाय कुछ गार्ड्स के. विराट ने गाड़ी से उतर कर चाबियां उनके हाथ में थमाई और उन्हें गाड़ी पार्क करने का इशारा कर अंदर चला गया. गार्ड्स उसे पिछले दरवाजे से अंदर आते देखकर हैरान रह गए थे मगर उससे सवाल करने की हिम्मत किसमें थी? 

"ये क्या है मॉम? सालों बाद आज मैं घर वापस आया हूँ और आप ही यहां नहीं हैं?" विराट की आवाज में नाराजगी घुली हुई थी. वो इस वक़्त उर्मिला देवी से फोन पर बातें कर रहा था. 

"हम समझ सकते हैं बच्चे लेकिन हमारा यहां आना भी तो जरूरी था न. गुरु जी ने साफ कहा है कि आने वाला समय आपके लिए बेहद भारी है. आपकी सुरक्षा के लिए वो यहां यज्ञ कर रहे हैं. हमारा यहां मौजूद रहना जरूरी था. एक बार आपके ऊपर से ये सारी बलायें टल जाएं फिर हम आपके पास वापस आ जाएंगे." 

"मां ...  आप भी कहाँ इन सब बातों में यकीन करती हैं.." 

"विराट... हम जानते हैं आप विदेश में रहकर आये हैं. आपकी नजरों में भले ही इन बातों की अहमियत न हो लेकिन हमारा गुरु जी में पूरा विश्वास है. आज तक उनकी कही कोई बात गलत साबित नहीं हुई है." इस बार उर्मिला देवी की आवाज में नाराजगी साफ झलक रही थी. 

"ओके मॉम सॉरी... मैं आपके और आपकी आस्था के बीच नहीं आऊंगा. पर प्लीज आप जल्दी वापस आ जाइये वरना मैं वहां आपके पास आ जाऊंगा." विराट ने बच्चों की तरह जिद करते हुए कहा. 

"हम पूरी कोशिश करेंगे कि यहां का काम जल्द से जल्द खत्म हो जाये. अब आप आराम कीजिये." इतना कहकर उर्मिला देवी ने कॉल डिस्कनेक्ट कर दिया. विराट ने अब मुस्कुराते हुए हवेली पर एक नजर डाली. कुछ भी तो नहीं बदला था. भले ही ये हवेली किसी भूल भुलैया के जैसी थी मगर विराट यहां के चप्पे चप्पे से वाकिफ था. आखिर उसका पूरा बचपन यहीं खेलते हुए बीता था. जैसे ही उसने अपने कदम आगे बढ़ाए उसे एक जोर की चीख की आवाज सुनाई दी, "आग... आग... अरे कोई फायर ब्रिगेड को बुलाओ..."

विराट फौरन आवाज की दिशा में दौड़ गया. जल्दी ही उसे समझ आ गया कि ये आवाज रसोईघर से आ रही थी. शायद कोई लड़की मुसीबत में है. विराट तेजी से दौड़ते हुए रसोईघर में पहुंचा. मगर वहां कोई नहीं था. हां अंदर की तरफ एक किचन काउंटर पर जरूर आग लगी हुई नजर आ रही थी. दरअसल लकी ने जब फ्राइंग पैन में तड़का लगाने की कोशिश की थी तो ऑइल और मसालों की वजह से उसमें आग लग गयी थी. फाइव स्टार होटल्स में शेफ को ये सब करते देखना भले ही बहुत आसान लगता है लेकिन असल में जब ये चीज लकी के साथ हुई तो उसे ऑलमोस्ट हार्ट अटैक आ गया था. किचन में और कोई था भी नहीं जिसे वो हेल्प के लिए बुलाती. सारे के सारे स्टाफ तो विराट की एक झलक देखने के लिये बाहर निकल गए थे. आखिर में जब उसे कुछ समझ नहीं आया तो उसने दूसरी तरफ जाकर एक बड़ा सा बर्तन उठाया और पानी भरने लगी ताकि आग बुझा सके. ठीक उसी वक़्त विराट अंदर आ गया. उसने फायर अलार्म की खोज में इधर उधर नजरें दौड़ाई मगर वो उसे यूज कर पाता उससे पहले ही लकी बदहवास सी भागती हुई वहां आयी और आग बुझाने की नीयत से बाल्टी भरकर पानी उस तरफ उछाल दिया. अब चूंकि इत्तेफाक से विराट भी वहीं पर खड़ा था सारा पानी उसके ऊपर जा गिरा. विराट ये देखकर एकदम से शॉक्ड हो गया था. अब ऐसे पानीदार वेलकम की उम्मीद तो उसे भी नहीं थी. 

"आग... आग... कोई बचाओ... कोई फायर ब्रिगेड को बुलाओ... यहाँ आग लगी है.." लकी पागलों की तरह चिल्लाती हुई यहां वहां भाग रही थी. उसके लड़कों वाले गेटअप में होने की वजह से विराट भी कन्फ्यूज हो गया कि पहली बार में लड़की की आवाज कहाँ से आई थी. इससे पहले कि वो चिल्ला चिल्ला कर पूरे मोहल्ले को हवेली में इकट्ठा कर ले विराट ने कसकर उसका हाथ पकड़ा और उसे अपनी तरफ खींच लिया. 

"शटअप..!" विराट की गरजती हुई सी आवाज सुनकर लकी चिल्लाना भूलकर अपनी आंखें फाड़े उसकी तरफ देखने लगी. विराट ने उसका हाथ पकड़ा और उसे खींचते हुए फायर अलार्म के पास ले गया. उसने वहीं पड़ा एक लाइटर उठाया और स्मोक डिटेक्टर के पास जाकर जला दिया. स्मोक डिटेक्टर ने जैसे ही आग को डिटेक्ट किया ऑटोमेटिकली पूरे किचन में पानी की बौछारें पड़नी शुरू हो गयी. 

"नेक्स्ट टाइम पैनिक होने के बजाय ये टेक्निक यूज करना... इडियट!" विराट ने उसका हाथ पकड़ कर आगे किया और लाइटर उसके हाथ में रखकर तेजी से बाहर चला गया. 

लकी पिछले आधे घण्टे से सिर झुकाए खड़ी थी. उसने एक बार धीरे से अपनी नजरें उठाकर सामने की तरफ देखा घुंगुरु माथे पर हाथ रखे खुन्नस खाया सा बैठा था. 

"ये सब तुम्हारा गलती है. हमको तुमको यहां रशोई घर में अकेला छोड़ना ही नहीं चाहिए था. अरे ऐसा कैसा खाना पकाया तुम कि पूरा किचन ही जला डाला?" 

लकी को चुप देखकर उसे और गुस्सा आने लगा. 

"अब नजरें नीची करके जमीन को क्या देखता है? इसका हर्जाना कौन भरेगा?"

लकी की घबराहट बढ़ने लगी. आखिर उसकी वजह से किसी और की जॉब चली जानी थी. 

"गुरु जी... गलती मैंने की है. तो हर्जाना भी मैं ही भरूंगा न. वैसे भी आग ज्यादा नहीं फैली थी. जो भी थोड़ा बहुत डैमेज हुआ है मैं उसके लिए कंपनसेशन देने के लिए तैयार हूं. प्लीज मेरी कम्प्लेन मत करना." 

घुंगुरु कुछ बोलता उससे पहले ही उसका फोन बजने लगा. 

"आज किचन में जो डिजास्टर हुआ है उसके बाद हुकुम सा कितने नाराज हैं तुम्हें कुछ पता भी है?" दूसरी तरफ से अनिकेत की गरजती हुई सी आवाज गूंजी. 

"हम अभी वही मैटर देख रहा है. डोंट वरी हम इस शेफ के बच्चे को अच्छा सबक सिखाएगा." घुंगुरु ने उसे शांत करने की कोशिश की.

"सबक सिखाने के लिए बहुत देर हो चुकी है. विराट सर को किसी का भी बनाया हुआ खाना पसंद नहीं आया. शायद किचन में पानी गिरने की वजह से खाने का स्वाद बिगड़ गया. जो भी हो... हुकुम सा ने साफ कहा है जिस किसी की भी वजह से ये सब हुआ है उसे इसी वक्त काम से निकाल दो. वरना तुम कल खुद इस हवेली में नजर नहीं आओगे." इतना कहकर अनिकेत ने कॉल डिस्कनेक्ट कर दिया. घुंगुरु ने अब लकी की तरफ देखा, "ऊपर वाले को थैंक यू बोलो कि हम होटल में तुम्हारा शिकायत नहीं कर रहा है. लेकिन अब तुम इधर काम नहीं कर सकता है. यू आर फ़ायर्ड." 

लकी ने राहत की सांस ली. वैसे भी उसे कौन सा यहाँ काम करना था. उसने जिसकी जगह पर आज किचन में इंट्री मारी थी उसकी कम्प्लेन नहीं गयी यही उसके लिए राहत की बात थी. बिना कुछ बोले वो किचन से निकल गयी. घुंगुरु ने उससे कहा जरूर था कि वो हवेली से बाहर चली जाए मगर लकी इतनी आसानी से कहाँ बाहर जाने वाली थी. इतनी मुश्किल से उसने हवेली में इंट्री ली, प्रीतम चड्ढा से बचने के लिए लड़के का गेटअप लिया और यहां तक कि किचन में खाना भी पकाया. क्या इसलिये ताकि वो आसानी से बाहर चली जाए? बिल्कुल नहीं. फिलहाल उसे कैसे भी करके रिकॉर्ड रूम तक पहुंचना  था ताकि वो वहां से केके की वो फाइल हासिल कर सके. मगर इतनी बड़ी हवेली में रिकॉर्ड रूम कौन सा है ये भी अपने आप में किसी पहेली से कम नहीं था. 

——-—

डाइनिंग रूम में विराट यशराज जी के साथ बैठा था. लकी ने आते ही उसे बिना शावर के जो नहलाया था उसके असर से उसके बाल अब तक गीले थे. 

"इतनी सारी तैयारियां की थी अपने बेटे के स्वागत के लिए लेकिन उनमें से एक भी सही नहीं रही. इतने सालों बाद हमारा बेटा घर वापस आया है और आज ही ये सब होना था?" यशराज जी ने उस आखिरी शेफ की तरफ भी निराशा भरी नजरों से देखते हुए अपना सिर हिला दिया. पिछले आधे घण्टे में करीब 15 शेफ यहां आकर विराट के सामने अपनी बनाई हुई डिश परोस चुके थे मगर विराट को उनमें से एक भी पसंद नहीं आयी थी. 

"काश कि हम कैसे भी करके संजीव को वापस ला पाते. उनके बनाये खाने में जो स्वाद था वो हम आज तक किसी दूसरे के बनाये खाने में महसूस ही नहीं कर पाए." 

"डैड... इट्स ओके. इसमें इनकी कोई गलती नहीं है. ईमानदारी से कहूं तो मैं ये विदेशी खाना खा खा कर बोर हो गया हूँ." 

"तो फिर आपको ये देसी खाना जरूर पसंद आएगा." 

विराट और यशराज जी ने अपनी नजरें उठायी. सामने एक बड़ी ही ख़ूबसूरत सी लड़की खड़ी मुस्कुरा रही थी. उसने आगे बढ़कर अपने हाथ मे पकड़ा हुआ ट्रे डाइनिंग टेबल पर रख दिया. 

"ले जाओ लड़की... अब तो हम खुद ही एक एक डिश टेस्ट करते हुए थक चुके हैं. अब हम विराट को और परेशान होते हुए नहीं देखना चाहते." यशराज जी ने उपेक्षा भरी आवाज में जवाब दिया. 

"इट्स ओके डैड ... जब इतनी सारी डिशेज टेस्ट की है तो एक और सही. लेट्स सी... आप क्या लेकर आईं हैं." विराट ने बाउल पर से ढक्कन हटाया और खाने की खुशबू से ही चेहरे पर मुस्कान आ गयी. 

"गट्टे  की खिचडी.... वाओ... यही तो चाहिए थी मुझे." विराट ने एक चम्मच मुंह में डाला और जैसे बाकी सब कुछ ही भूल गया. खाना वाकई बहुत स्वाद बना था. 

'ये तो बिल्कुल वैसा ही है जैसा मैं बचपन में खाया करता था.' इतने साल बीत जाने के बावजूद विराट अब तक उस खाने का स्वाद नहीं भूला था. 

"ये तुमने कहाँ से सीखा?" विराट ने हैरानी से उस लड़की की तरफ देखा.

"मेरी माँ ने मुझे सिखाया था." उस लड़की ने मुस्कुराते हुए जवाब दिया. 

"मैं आपको इनसे मिलवाना भूल गया था. ये शेफ संजीव वोहरा की बेटी हैं. राजश्री वोहरा." अनिकेत ने विराट और यशराज जी के सामने उस लड़की का परिचय करवाते हुए कहा. 

"हमें लगा ही था. इतना अच्छा खाना सिर्फ संजीव की बेटी ही बना सकती है. उर्मिला ने तुम्हें वापस लाकर बहुत अच्छा काम किया है. आज से तुम यहीं हवेली में रहोगी और यहां का काम सम्भालोगी." यशराज जी ने प्यार से उसके सिर पर हाथ फेरते हुए कहा. विराट खाना भूलकर एकटक उसके चेहरे की तरफ देख रहा था. आखिरकार सालों बाद उसकी बचपन की दोस्त उसके सामने खड़ी थी. उसे खुद पर हैरानी हो रही थी कि वो उसे पहचान क्यों नहीं पाया? राहत की बात ये थी कि राजश्री ने भी उसे नहीं पहचाना था. वैसे भी विराट ने राजश्री को कभी बताया ही नहीं था कि वो असल में कौन है. तो भला उसे उन दोनों की दोस्ती कहाँ से याद होती? क्या पता वो उसे भूल भी गयी हो. उसके लिए तो यही सबसे ज्यादा खुशी की बात थी कि इतने भयानक हादसे के बाद भी वो जीती जागती वन पीस में उसके सामने खड़ी मुस्कुरा रही थी. अब बस उसे एक अच्छे से मौके की तलाश थी जिसमें वो राजश्री को सब सच बता सके. विराट के इंडिया वापस आने की खुशी में अगले दिल हवेली में बहुत बड़ी पार्टी रखी गयी थी जिसमें एक से बढ़कर एक वीवीआइपी गेस्ट आने वाले थे. इससे बेहतर मौका और क्या होता? विराट ने डिसाइड किया कि वो अगले दिन की अपनी पार्टी में ही राजश्री को सब सच बता देगा. 

रात का सन्नाटा चारों तरफ गहराने लगा था. हवेली में भी पूरी तरह शांति छाई हुई थी. शायद सब सो चुके थे. बस वहां मौजूद गार्ड्स ही थे जो अब तक पूरी मुस्तैदी से अपनी अपनी जगह पर खड़े हो चारों तरफ नजर रखे हुए थे. कहीं से एक साया बाहर आया और छुपते छुपाते एक तरफ चल दिया. जल्दी ही वो हवेली के उस हिस्से में आ गया जहां हवेली में काम करने वाले लोगों के रहने के लिए कमरे बने हुए थे. एक एक कर सारे कमरों को पार करते हुए वो एक कमरे के सामने आ कर रुक गया. उसने एक बार चारों तरफ नजरें दौड़ाई कहीं कोई नहीं था. उसने चुपके से दरवाजा खोला और अंदर आ गया. 

"थैंक गॉड तुम आ गए. मैं कब से तुम्हारा इंतजार कर रही थी." 

"किसी को तुमपर शक तो नहीं हुआ?" अनिकेत ने दरवाजा अंदर से बंद करते हुए पूछा और उस लड़की ने न में अपनी गर्दन हिला दी. 

"लेकिन अनिकेत... मुझे बहुत डर लग रहा है. क्या हम सही कर रहे हैं? अगर किसी को पता चल गया कि मैं शेफ संजीव की बेटी राजश्री होने का नाटक कर रही हूँ तो?" 

अनिकेत ने अब उसकी तरफ नजर डाली. वो वाकई काफी परेशान लग रही थी. 

"क्या फर्क पड़ता है? मैं जो भी कर रहा हूँ उसके लिए ऑर्डर्स मुझे खुद राजमाता उर्मिला देवी की तरफ से मिले हैं.  जबकि जहां तक मुझे पता है शेफ संजीव वोहरा का पूरा परिवार आज से सालों पहले एक हादसे में मर चुका है. फिर उनकी बेटी के जिंदा होने का सवाल ही कहाँ है? मेरी खुद समझ में नहीं आ रहा आखिर वो एक मरी हुई लड़की को जिंदा क्यों करना चाहती हैं. केके ने जिस लड़की की डिटेल्स मुझे भेजी थी उसका अब तक कोई पता नहीं है. मजबूरी में मुझे ये कदम उठाना पड़ा. थैंक गॉड कि तुम्हारे बनाये हुए खाने ने सबका दिल जीत लिया और सबने आसानी से मान लिया कि तुम ही राजश्री हो." 

"लेकिन वो खाना मैंने नहीं बनाया था. न ही मुझे खाना बना आता है." 

"क्या??"  अनिकेत ने चौंकते हुए उसकी तरफ देखा. दरअसल अनिकेत को जब लकी कहीं नहीं मिली तो उसने अपनी गर्लफ्रेंड मेनका को राजश्री बनाकर सबके सामने लाने का फैसला किया था. वैसे भी राजश्री को किसी ने नहीं देखा था. हालांकि इस डिसीजन के पीछे उसका खुद का भी स्वार्थ था. सालों से यहां काम करते हुए अब तक वो उर्मिला देवी को अच्छी तरह समझ चुका था. अपने फायदे के लिए और अपनी शानो शौकत को बनाये रखने के लिए वो किसी भी हद तक जा सकती थी. इतना तो उसे भी पता था कि एक नकली लड़की को हवेली में लाने के पीछे भी उनका कोई खास मकसद होगा. और अनिकेत बस इस मौके का थोड़ा सा फायदा उठाना चाहता था. मगर उसे नहीं पता था कि उसका ये कदम उसकी जिंदगी की सबसे बड़ी गलती साबित होने वाला था. 

भाग - 10 : अनलकी 

लकी छुपते छुपाते हवेली के एक एक रूम को चेक करती जा रही थी. आखिर कहां है वो रिकॉर्ड रूम जहां ये लोग अपने सारे जरूरी डॉक्यूमेंट्स रखते हैं. अचानक लकी के दिमाग में घण्टी सी बजी. ऐसी जगह तो लाइब्रेरी या उसके आस पास ही कहीं होनी चाहिए. बस वो भगवान से मन ही मन मना रही थी कि इस आउटडेटेड शाही परिवार ने भी अब तक डिजिटल इंडिया को एक्सेप्ट कर लिया होगा. अगर रिकॉर्ड रूम के सारे डॉक्यूमेंट्स की सॉफ्ट कॉपी बना दी गयी होगी तो फिर तो उसके लिए वो फाइल उड़ाना बाएं हाथ का खेल था. रात के अंधेरे में इस भूल भुलैया जैसी हवेली में कुछ खोजना, वो भी गार्ड्स की नजरों से बचते हुए ये अलग ही लेवल की चुनौती थी. काफी देर चलते रहने के कारण अब उसके पैर भी दर्द होने लगे थे. हार कर वो एक चबूतरे पर जाकर बैठ गयी. 

"समझ नहीं आता इन राजा महाराजाओं ने ये महल रहने के लिए बनवाया है या हम जैसे चोरों को थका कर मारने के लिए? अभी एक कमरा नहीं मिल रहा फाइल क्या खाक मिलेगी." लकी ने खीझते हुए कहा. मगर जैसे ही उसकी नजर सामने पड़ी उसकी सारी झल्लाहट एक ही पल में दूर हो गयी. 

'शाही पुस्तकालय..' 

लकी का दिल तो अब खुशी के मारे भांगड़ा करने का हो रहा था. रात का टाइम होने की वजह से यहां किसी के होने की भी उम्मीद नहीं थी. अपना काम करने के लिए इससे अच्छा वक्त और क्या हो सकता था? लगभग दौड़ती हुई वो उस विशाल से दरवाजे के पास पहुंच गयी जिसके ऊपर चमकीले शब्दों में लिखा शाही पुस्तकालय चमक रहा था. अब बस उसके और उसके दो करोड़ के बीच ये एक दरवाजा ही बचा था. उसने एक गहरी सांस ली और आगे बढ़ गयी.

"खुल जा सिमसिम... और दे दे मुझे वो जो मुझे चाहिए." लकी ने जैसे ही दरवाजे की तरफ हाथ बढ़ाया पीछे से किसी ने उसके कंधे पर अपना हाथ रख दिया. लकी को ऐसा लगा जैसे एक पल के लिए उसका दिल उछल कर उसके हाथ में आ गया हो.

"ये भूत के माफिक आधी रात को कहां भटक रहा है?" घुंगुरु की आवाज सुनकर लकी की जान में जान आयी. 

"गुरु जी आप? मैं बस जा ही रहा था..." 

"कहीं जाने का जरूरत नहीं है. तुमको इधर परमानेंट कर दिया गया है?" 

"क्या??" लकी ने हैरानी से आंखें फाड़कर उसकी तरफ देखा. 

"कल सुबह तुमको तुम्हारा जॉब लेटर मिल जाएगा. अभी चलकर सो जाओ. किसी गार्ड ने देख लिया तो चोर उचक्का समझ कर तुमको शूट कर देगा." घुंगुरु ने उसे ऊपर से नीचे तक घूरते हुए कहा. लकी का तो जैसे पूरा सिस्टम ही फ्रीज हो गया था. उसने चारों तरफ नजरें दौड़ाई हर तरफ बस गार्ड्स ही गार्ड्स नजर आ रहे थे. फिलहाल उसे घुंगुरु की बात मानने में ही अपनी भलाई नजर आ रही थी. चुपचाप वो उसके पीछे वहां से सर्वेंट क्वार्टर में आ गयी. 

"तो वो खाना तुमने बनाया था? तुम्हारी किस्मत अच्छी थी कि सर को तुम्हारा बनाया खाना पसंद आया. इसके लिए  हमने तुम्हारी जॉब को परमानेंट करने का फैसला किया है. आज से तुम यहाँ खाना बनाने में मिस राजश्री और घुंगुरु की हेल्प करोगे." अनिकेत ने लकी को ऑर्डर देते हुए कहा. किचन में खड़े बाकी स्टाफ ने जब ये सुना तो सब लकी को बधाइयां देने लगे. मगर लकी का अपना सिर पीट लेने का दिल कर रहा था. वो बार बार मुसीबतों से दूर भागने की कोशिश कर रही थी मगर ऐसा लग रहा था जैसे मुसीबतें उसे कहीं से भी खोज कर उसके पीछे पीछे आ रही थीं. सबसे ज्यादा शॉक तो उसे ये सुनकर लगा था कि उसे यहां किचन में राजश्री को असिस्ट करना था. जबकि केके ने उसे खुद राजश्री बनाकर यहां भेजा था. तो फिर ये नई लड़की कौन है? क्या केके ने किसी और को फाइल लाने का काम दे दिया? 

"थैंक यू सर... आपने मुझे इस काबिल समझा, लेकिन ... मैं ये जॉब नहीं कर सकता." लकी ने मरी हुई सी आवाज में जवाब दिया. 

"अरे... तुम होश में तो है? यहां हवेली में काम करना किसी सरकारी नौकरी से कम नहीं है. लोग सपना देखता है इधर काम करने का और तुम हाथ में आया इतना अच्छा जॉब को ठुकराता है?" घुंगुरु ने हैरानी से उसकी तरफ देखा. अब लकी उसे क्या बताती कि जिसे वो प्रोफेशनल शेफ समझ रहे हैं उसे ठीक से चाय तक बनानी नहीं आती है. उससे भी बड़ी मुसीबत ये थी कि वो इस वक़्त लड़के के गेटअप में थी. ऐसे में परमानेंट जॉब का मिलना मतलब परमानेंटली लड़के के गेटअप में ही सेटल हो जाना. नहीं.. नहीं... उसे कैसे भी करके इस अनवांटेड जॉब से पीछा छुड़ाना ही होगा. 

"अब मैं क्या बताऊँ आपको गुरु जी... मैं चाहूं भी तो भी ये जॉब नहीं कर सकता." लकी ने अपनी आंखों में आंसू लाते हुए कहा.

"क्यों नहीं कर सकता?" 

"क्योंकि मैं राजश्री जी या आप सबकी जान खतरे में नहीं डालना चाहता." लकी ने झूठ मूठ सुबकने की एक्टिंग करते हुए कहा.

"ऊरी बाबा... तुम क्या बोलता है हमारा तो कुछ भी समझ में नहीं आ रहा. तुम्हारे इधर काम करने से हम सबकी जान को कौन सा खतरा है?" 

"लगता है अब वक्त आ गया है कि मैं आप सबको सच बता दूं." लकी ने एक गहरी सांस लेते हुए कहा. अब तक वहां खड़े सारे स्टाफ के बीच भी खुसर फुसर शुरू हो गयी थी. 

"गुरु जी... मैं यहां काम नहीं कर सकता. क्योंकि ... क्योंकि मैं पनौती हूँ. मेरा तो बैड लक भी खराब है गुरु जी. पता नहीं क्या सोच कर सबने मेरा नाम लकी रखा था. आपको पता है... जब मैं पैदा हुआ था तब हमारे घर एक बहुत बड़े महात्मा आये थे. उन्होंने ही भविष्यवाणी की थी कि तुम्हारा ये बेटा इस दुनिया के सबसे खराब नक्षत्र में पैदा हुआ है. ये जहां जहां जाएगा वहां वहां बदहाली छा जाएगी. जिसके साथ ज्यादा टाइम स्पेंड करेगा उसकी किस्मत भी खराब हो जाएगी. यहां तक कि ..." 

"यहां तक कि??" एक स्टाफ ने कांपती हुई सी आवाज में पूछा.

"यहां तक कि उनकी अकाल मृत्यु भी हो सकती है. ऐसा मैंने नहीं उन बाबा जी ने कहा था." लकी ने सैड फेस बनाते हुए जवाब दिया. लकी की बातों का ऐसा असर हुआ कि घबराहट में सारे स्टाफ्स लकी से कम से कम दस फीट दूर जाकर खड़े हो गए. आखिर अब ये उनकी जिंदगी का सवाल था.

"क्या बकवास है ये सब? आज की डेट में इन सब बातों को कौन मानता है? मैं तुमसे आखिरी बार पूछ रहा हूँ. तुम ये जॉब कर रहे हो या नहीं?" अनिकेत ने बिफरते हुए पूछा. 

"बकवास नहीं सर जी... आपको यकीन न हो तो आप खुद ही चेक कर लो. मैंने एक होटल में काम करना शुरू किया था. वहां के ऑनर को मेरा खाना बहुत पसंद था. उसने इतना खाया इतना खाया कि वो मोटा हो गया और फिर एक दिन हार्ट अटैक से उसकी डेथ हो गयी. एक कस्टमर तो सिर्फ खाते खाते मर गया क्योंकि मेरी बनाई चिकन बिरयानी उसके गले में जाकर अटक गई और वो सांस नहीं ले पा रहा था. और फिर कल जब मैं यहां काम कर रहा था यहां भी आग लग गयी. शुक्र है रब दा ज्यादा नुकसान नहीं हुआ पर नुकसान तो हुआ न. नहीं जी... मैं ये जॉब नहीं कर सकता." 

"व्हाट रबिश... इट्स जस्ट एन एक्सीडेंट. हुकुम सा और कुंअर सा ने खुद तुम्हारे बनाये खाने की तारीफ की है कहीं तुम इस बात का फायदा उठाने की कोशिश तो नहीं कर रहे? देखो हम तुम्हें तुम्हारे फाइव स्टार होटल से ज्यादा सैलरी देंगे. उसकी फिक्र करने की जरूरत नहीं है." 

लकी ने जैसे ही कुछ बोलने के लिए अपना मुंह खोला घुंगुरु ने उसका हाथ पकड़ा और उसे खींचते हुए किचन के एक कोने में ले आया. 

"तुम्हारा तबियत तो ठीक है? क्या अनाप शनाप बकता है? तुम खुद हमको ये जॉब लगवाने के लिए 20 हजार रुपया रिश्वत दिया ताकि हम तुम्हारा सिफारिश कर सके. और अब तुम खुद ये जॉब लेने से मना करता है?" 

"क्या?? मैंने आपको रिश्वत दी?" लकी ने अचकचाते हुए उसकी तरफ देखा. न जाने ये लखविंदर सिंह और कौन कौन से कांड करके बैठा था. जिसके बारे में लकी को पता भी नहीं था. 

"देखो... तुम्हारा किस्मत अच्छा है कि तुमको डिरेक्टली राजश्री वोहरा के लिए काम करने का मौका मिल रहा है. उसका बाप इधर का टॉप का शेफ था. और हमने तो सुना है कि राजश्री और विराट सर का सगाई भी बहुत जल्दी होने वाला है. जरा सोचो ... वो इधर की मालकिन बन जाएगी और तुम उसका पर्सनल रशोइया. तुम्हारा रुतबा कितना बढ़ जाएगा." घुंगुरु ने फुसफुसाते हुए कहा. दूसरी तरफ अनिकेत बेचैनी से उन दोनो को देख रहा था. फिलहाल तो उसका पूरा प्लान ही लकी की हां या न पर डिपेंड करता था. वो बस यही उम्मीद कर रहा था कि घुंगुरु उसे किसी भी तरह यहां काम करने के लिए मना ले. 

दूसरी तरफ घुंगुरु की बातें सुनकर लकी का दिमाग भी अब तेजी से दौड़ने लगा. सही तो है. राजश्री के साथ रहने का मतलब था पूरी हवेली में कहीं भी आने जाने का फ्री पास मिल जाना. इससे उसे फाइल खोजने में भी आसानी होगी. एक बार फाइल मिल जाये तो फिर उसे ये सब नाटक करने की भी जरूरत नहीं थी. 

"ओ... ओके गुरु जी. अब आप इतना इंसिस्ट कर रहे हो तो मैं मना कैसे कर सकता हूँ." लकी ने दांत दिखाते हुए जवाब दिया. 

"शुक्र है तुम्हारा दिमाग ठिकाने पर आ गया." घुंगुरु ने उसके सिर पर एक चपत लगाते हुए कहा. अनिकेत ने भी ये जानकर राहत की सांस ली कि लकी यहां काम करने के लिए तैयार है. उसने सारी फॉर्मेलिटीज पूरी की और उन दोनों को आज शाम की पार्टी के लिए सारी तैयारियां देखने की हिदायत देकर वहां से चला गया. 

शाम की पार्टी के लिए सारे गेस्ट्स इकट्ठे हो चुके थे. विराट के वापस आने की खुशी में पूरी हवेली को बिल्कुल किसी दुल्हन की तरह सजाया गया था. हॉल में सारे लोग इकट्ठे होकर एक दूसरे से बातें करने में बिजी थे. आज की पार्टी के लिए खाना बनाने की पूरी जिम्मेदारी लकी और घुंगुरु के ऊपर ही थी क्योंकि विराट ने राजश्री यानी मेनका को भी पार्टी के लिए स्पेशली इनवाइट किया था. 

"मम्मा... ये राजश्री अचानक कहाँ से जिंदा होकर वापस आ गयी? मैंने तो उड़ती उड़ती सी खबर सुनी है कि उर्मिला आंटी उसकी शादी विराट से करवाने की सोच रही हैं. अब मेरा क्या होगा?" अनुषा ने रोनी सूरत बनाते हुए सुलोचना की तरफ देखा. दोनों माँ बेटी अचानक राजश्री के वापस आने की बात सुनकर शॉक्ड रह गयी थी. सुलोचना उर्मिला की बचपन की दोस्त थी इस वजह से विराट और अनुषा का बचपन भी लगभग साथ ही बीता था. वो अलग बात थी कि विराट ने कभी उसे अपनी दोस्त नहीं माना था. सुलोचना तो हमेशा से यही सपना पाले बैठी थी कि एक  दिन उसकी बेटी इस हवेली की बहू बनकर यहां कदम रखेगी. मगर अब उसकी सारी उम्मीदों पर पानी फिरता हुआ सा नजर आ रहा था.

"मेरी खुद समझ में नहीं आ रहा उर्मी को हुआ क्या है. उसे तो अपने सोशल स्टेटस की इतनी परवाह थी कि कभी विराट को नौकरों के बच्चों से बात तक नहीं करने देती थी. फिर आखिर वो अपने नौकर की बेटी से अपने इकलौते बेटे की शादी करवाने को कैसे तैयार हो गयी?" सुलोचना ने अपना सिर पकड़ते हुए जवाब दिया. 

"एटीट्यूड तो देखो इस लड़की का. अभी विराट से इसकी शादी हुई भी नहीं है और अभी से पार्टी में लेट आ रही है. ताकि उसे किसी की बाते न सुननी पड़े." अनुषा ने चिढ़ते हुए कहा और वहीं पड़ा वाइन का ग्लास हाथ में उठा लिया. 

तभी अचानक हॉल में सबकी नजरें एन्ट्रेंस की तरफ घूम गयी. दरवाजे से मेनका अंदर चली आ रही थी. अनिकेत और लकी भी उसके साथ साथ चल रहे थे. मेनका ने आज बेहद खूबसूरत सी ट्रेडिशनल ड्रेस और साथ में मैचिंग ज्वेलरीज पहनी थी. खूबसूरत तो वो पहले से ही थी मगर अनिकेत ने आज उसे स्पेशली तैयार करवाया था इस वजह से आज हर किसी की नजरें उसी के ऊपर जाकर ठहर रही थी. ये देखकर अनुषा और भी बुरी तरह जल भुन गयी. वो आज खुद भी इसी उम्मीद में बेहद भड़कीले किस्म के कपड़े पहन कर आई थी ताकि विराट को इम्प्रेस कर सके. मगर अब साफ हो गया था कि उसे तगड़ा वाला कॉम्पिटिशन मिलने वाला था. 

"सुनो... कोई भी अगर राजश्री मैडम से किसी भी डिश के बारे में कुछ भी पूछे तो उसका सही सही जवाब देना.. ओके? और याद रखना आज के सारे खाने की तैयारी भी उन्होंने ही की है तुमने नहीं." अनिकेत ने दबी जुबान में लकी को हिदायत देते हुए कहा. अब तक तो लकी भी समझ चुकी थी कि ये लड़की भी उसी की तरह यहां नकली राजश्री बनाकर लायी गयी है. उसने मुस्कुराते हुए हां में अपनी गर्दन हिला दी. 

"डोंट वरी मैडम... मैं आज विराट सर के सामने आपके बनाये खाने की ऐसी तारीफ करूंगा कि वो खुश होकर आपका हाथ चूम लेंगे." मेनका अब तक तो घबरा रही थी मगर लकी की बातें सुनकर अब उसका डर कुछ कम होने लगा था और पहली बार वो लकी की तरफ देखकर मुस्कुराई.

"अनिकेत बेटा... तुमने बताया नहीं ये कौन है?" सुलोचना ने मेनका को ऊपर से नीचे तक देखते हुए सवाल किया. 

"सॉरी... मैं आपको इंट्रोड्यूस करवाना भूल गया. ये मिस राजश्री वोहरा हैं. शेफ संजीव वोहरा की बेटी. आज से ये यहीं हवेली में रहेंगी. हुकुम सा ने स्पेशली इन्हें भी यहां पार्टी के लिए इनवाइट किया है." 

"ओह... तो तुम राजश्री हो. और ये तुम्हारे साथ कौन है? तुम्हारा बॉयफ्रेंड?" अनुषा लकी की तरफ देखकर हंसी, "बेचारा विराट... उसका तो दिल ही टूट जाएगा." 

"ये मेरा असिस्टेंट है. और इसे खुद हुकुम सा ने काम पर रखा है. तुम्हें उनके फैसले पर कोई शक है? आज की इस पार्टी की तैयारी में इसने मेरी बहुत हेल्प की है. ये यहां बस अपना काम कर रहा है. मुझे नहीं लगता इसमें कुछ भी गलत है." मेनका ने मुस्कुराते हुए जवाब दिया और अनुषा गुस्से का कड़वा घूंट पीकर रह गयी. 

"लेडीज एंड जेंटलमैन... हमें बताते हुए बहुत खुशी हो रही है कि हमारा बेटा विराट आज हम सबके बीच है. लंदन में अपनी पढ़ाई पूरी करने के बाद से ही विराट विदेशों में हमारे कारोबार को संभाल रहे थे. मगर अब वो अपने देश लौट आये हैं और यहीं हमारे साथ रहकर यहां का सारा बिजनेस संभालेंगे. प्लीज वेलकम ... माय ओनली सन विराट." यशराज जी ने हॉल के बीचों बीच आते हुए अनाउंस किया. सब इस बात पर खुश होकर तालियां बजाने लगे. इसी के साथ विराट ने हॉल में कदम रखा. वहां मौजूद लड़कियां दिल थामे बस उसकी एक झलक पाने के लिए एड़ियों के बल उचक उचक कर उसे देखने की कोशिश कर रही थी. विराट ने आज पारंपरिक शाही कपड़े पहने थे जिनमें वो सचमुच किसी राजकुमार के जैसा नजर आ रहा था. जैसे ही वो लकी के सामने से होकर गुजरा एक पल के लिए लकी की धड़कनें बढ़ गयी. आखिर पिछली रात उसने विराट की बुरी गत बनाई थी. मगर थैंकफुली विराट ने उसे नहीं पहचाना और आगे बढ़ गया. 

"थैंक यू सो मच कि आप सब इस पार्टी में आये. मैं इंडिया से बाहर जरूर रहा हूँ लेकिन मेरे दिल में तो हमेशा से मेरा अपना देश और अपने लोग ही थे. और फाइनली मैं यहां वापस आ गया हूँ... आप सबके बीच. डैड ने ऑलरेडी यहां का सारा काम बेहतरीन तरीके से सम्भाल रखा है. मेरी कोशिश रहेगी कि मैं उनकी तरह ही सब कुछ अच्छे से सम्भाल सकूं. और इसके लिए मुझे आप सबका साथ चाहिए." 

"वी आर ऑलवेज विद यू .." चारों तरफ से खुशी से भरी आवाजें आनी शुरू हो गयी. 

"चीयर्स फॉर माय सन... एन्जॉय द पार्टी." यशराज जी ने वाइन का ग्लास हाथ मे उठाते हुए कहा. इसी के साथ सब खाने पीने में लग गए. विराट भी पार्टी में आये अपने बिजनेस पार्टनर्स से मिलने में बिजी हो गया. तभी उसकी नजर मेनका पर पड़ी जो एक साइड में खड़ी किसी से बातें कर रही थी. विराट ने जब उसे देखा तो गेस्ट्स के बीच से निकलकर उसके पास आ गया. 

"राजी.... मैं कबसे तुम्हें ढूंढ रहा था. एक्चुअली मुझे तुम्हें कुछ बताना था." विराट ने उसके पास आते हुए कहा. 

"जी कुंवर सा... क्या बताना था आपको?" मेनका ने अपनी बड़ी बड़ी आंखों से उसकी तरफ देखा. बस यही तो विराट कभी नहीं चाहता था. उसने तो राजी को हमेशा से अपना दोस्त माना था. मगर आखिर में वो उसके लिए भी बाकियों की तरह बस एक राजकुमार बनकर रह गया था. 

"यू कैन कॉल मी विराट..." उसने कुछ कुछ हताश सी आवाज में जवाब दिया. 

"हाय विराट..." अचानक अनुषा की आवाज सुनकर विराट का ध्यान उस तरफ चला गया. 

"हाय.." 

"इतने सालों के बाद हम मिल रहे हैं और तुमने मुझे देखा तक नहीं." उसने थोड़ी नाराजगी से कहा. 

"लेडीज एंड जेंटलमैन. आज की पार्टी में चार चांद लगाने के लिए यहां एक स्पेशल डांस परफॉर्मेंस भी रखी गयी है. आई होप आप सब इसे एन्जॉय करेंगे." अनिकेत की आवाज हॉल में गूंजी. 

विराट भी मेनका और अनुषा दोनों को लेकर एक तरफ आ गया जहां उनके बैठने के लिए स्पेशल इंतजाम किए गए थे. अनिकेत ने वाकई काफी अच्छा इंतजाम किया था. डांसर्स का ये ग्रुप बंजारन लड़कियों का था जिसमें कुल 6 लड़कियां और 4 लड़के थे. लड़के बड़ी ही खूबसूरती से इकतारे और डफली और तालियों की थाप के साथ संगीत पैदा कर रहे थे और लड़कियां उनकी धुन पर नाच रही थी. पार्टी में मौजूद सारे मेहमान इस डांस परफॉर्मेंस को देखते हुए जैसे खो से गए थे. वेटर्स मेहमानों को शर्बत और दूसरी चीज़ें परोसने में लगे थे. मगर उनमें से एक ऐसा भी था जो बेचैनी से बार बार अपनी नजरें इधर उधर घुमा रहा था. उसने अपने हाथ में एक बड़ी सी ट्रे थाम रखी थी जिसमें शर्बत का सिर्फ एक ही ग्लास रखा था. उसने डांसर्स के उस ग्रुप के ऊपर नजर डाली और उसमें परफॉर्म कर रहे एक लड़के ने उसे कुछ इशारा किया. उसने धीरे से अपना सिर हिलाया और अपने हाथों में पकड़ा वो ट्रे लेकर सीधा उसी तरफ बढ़ गया जहां विराट मेनका और अनुषा के साथ बैठा था. उसने मुस्कुराते हुए शर्बत का वो ग्लास विराट की तरफ बढ़ा दिया. विराट ने भी ग्लास उठा लिया और वापस डांस देखने में बिजी हो गया. ये देखकर वो वेटर वहां से कुछ दूर जाकर खड़ा हो गया और वापस बेचैनी से इधर उधर देखने लगा. 

विराट ने मेनका को अपने पास बिठाया था और ये देखकर अनुषा ऑवियसली जल भुनकर राख हुई जा रही थी. उसने सबकी नजर बचाकर खाने में एक्स्ट्रा मिर्ची डाल दी और वो प्लेट मेनका की तरफ बढ़ा दी. उसके इरादों से अनजान मेनका ने जैसे ही एक बाइट ली मिर्च के कारण उसका पूरा मुंह जलने लगा और उसे तेज खांसी होने लगी.

"तुम ठीक तो हो.. ये लो ये शर्बत पी लो. विराट ने जल्दी से उसकी तरफ शर्बत का ग्लास बढ़ा दिया मेनका ने तुरंत उसके हाथ से ग्लास लिया और एक ही सांस में पूरा ग्लास खाली कर दिया. शर्बत पीने के बाद उसे कुछ राहत महसूस होने लगी थी. मगर ये सारा नजारा देखकर उस वेटर के चेहरे पर घबराहट खुलकर नजर आने लगी. 

"सर ... आप ये वाली डिश ट्राई कीजिए. राजश्री मैडम ने इसे अपने हाथों से बनाया है. ये आपको जरूर पसंद आएगी." राजश्री के इशारे पर लकी ने विराट की तरफ प्लेट बढाते हुए कहा. विराट ने अपने हाथों से मेनका को शर्बत पिलाया था ये देखकर अनुषा के तन बदन में वैसे ही आग लगी हुई थी अब लकी को राजश्री के टैलेंट का बखान करते देखकर उससे और सहा नहीं गया. जैसे ही लकी विराट की तरफ बढ़ी अनुषा ने उसके रास्ते में अपने पैर अड़ा दिए. लकी का बैलेंस बिगड़ा और वो लड़खड़ाती हुई विराट के ऊपर गिर गयी. मगर उसके बाद जो हुआ इसकी तो किसी ने कल्पना भी नहीं की थी. ठीक उसी वक़्त इकतारा बजा रहे लड़के ने उसमें छुपा कर रखा हुआ एक बड़ा सा चाकू निकाला और पूरी ताकत से उसे विराट की तरफ फेंका. मगर विराट ने उससे भी ज्यादा तेजी दिखाते हुए अपने हाथ से उसके वार को रोक लिया. अगर एक पल की भी देर हुई होती तो वो चाकू उसके सीने के आर पार हो गया होता. हालांकि इस कोशिश में उसका हाथ बुरी तरह जख्मी हो गया. हॉल में अफरा तफरी मच गयी थी. यशराज जी ने फौरन गार्ड्स को कॉल किया और चारों तरफ से दौड़ते हुए गार्ड्स हॉल के अंदर आने लगे. लकी ने अब तक विराट को पकड़ रखा था. अभी अभी जो कुछ भी यहां हुआ था उसे देखकर उसके हाथ पैर बिल्कुल ठंडे पड़ गए थे. 

"और कितनी देर मेरे ऊपर पड़े रहने का इरादा है?" विराट ने झल्लाते हुए उसकी तरफ देखा. अब जाकर लकी को होश आया. हड़बड़ाते हुए वो उसके ऊपर से उठने लगी. मगर तभी हॉल में गनफ़ायर की एक तेज आवाज गूंजी और इसके साथ ही एक तेज चीख भी. विराट ने आवाज की तरफ देखा और जैसे उसकी सांसें रुक गयी. 

"राजी... " 

गोली उसके बाएं कंधे को चीरते हुए निकल गयी थी. खून उसके कपड़ों पर से फैलते हुए नीचे फर्श पर गिर रहा था. अनुषा तो ये सारा नजारा देखकर ही कबका वहां से भागकर सुलोचना के पास आ गयी थी. विराट की आंखों के आगे एक बार फिर से 15 साल पहले का वो नजारा तैर गया जब राजी उसकी आँखों के सामने खाई में गिर गयी थी. एक बार फिर से वही डर उसे अंदर तक हिला गया. उसने लकी को खुद से दूर धकेला और तेजी से उसकी तरफ दौड़ा. अनिकेत ने जब मेनका को गोली लगते देखा तो उसने उस लड़के को पकड़ने की कोशिश की जिसने गोली चलाई थी. मगर इस हाथापाई में एक बार फिर गोली चल गई और इस बार अनिकेत फर्श पर लहूलुहान पड़ा था. 

विराट ने अपने सामने नजर डाली जहां इस वक़्त दो लड़के अपने घुटनों के बल झुक कर बैठे हुए थे. हवेली के गार्ड्स ने दोनों के ही सिर पर बंदूक तान रखी थी. बाकी के डांसर्स डरे सहमे हुए से हॉल में दूसरी तरफ बैठे थे. 

"किसने भेजा था तुम्हें यहां? किसके कहने पर राजश्री के ऊपर गोली चलाई तुमने? जवाब दो वरना..." गुस्से से कसमसाते हुए विराट का हाथ अपनी गन पर कस गया. तभी हॉल का दरवाजा खुला और तेजी से चलते हुए राकेश अंदर आ गया. 

"सर... डॉक्टर्स आ गए हैं. ट्रीटमेंट शुरू कर दिया गया है. अब खतरे की कोई बात नहीं है." 

ये सुनकर विराट की फिक्र कुछ कम हुई. 

"सर आप कहें तो मैं पुलिस को इन्फॉर्म कर दूं?" राकेश ने उन दोनों लड़कों पर एक नजर मारते हुए सवाल किया.

"सारे गेस्ट्स को उनके घर पहुंचाने का इंतजाम करो. ये मैटर अब मैं खुद सॉल्व करूंगा." 

अभी विराट की बात पूरी भी नहीं हुई थी कि एक गार्ड तेजी से दौड़ते हुए हॉल के अंदर आ गया. 

"सर... सर.. एक बुरी खबर है." तेजी से दौड़कर आने के कारण वो बुरी तरह हांफ रहा था. 

"क्या हुआ? अब कुछ बताओगे भी?" विराट ने सख्ती से उसकी तरफ़ देखा और वो पहले से भी ज्यादा घबरा गया.

"सर वो... वो... राजश्री मैडम की डेथ हो गयी है." उसने किसी तरह लड़खड़ाती जुबान से अपनी बात पूरी की. विराट और राकेश दोनों ही उसकी बात सुनकर जैसे सुन्न पड़ गए थे. 

"क्या बकवास कर रहे हो? तुमने ठीक से चेक तो किया है?" राकेश ने बुरी तरह बिफरते हुए उसकी तरफ देखा. 

"म... मैं सच कह रहा हूँ सर. डॉक्टर्स ने मुझे खुद बताया है. राजश्री जी सचमुच अब हमारे बीच नहीं रही." 

विराट को ऐसा लग रहा था जैसे एक बार फिर उसके हाथ से सबकुछ रेत की तरह फिसल गया हो. वो तो राजश्री को ये भी नहीं बता पाया कि कभी उसने उससे दोस्ती की थी. वो ही तो थी उसकी जिंदगी की पहली दोस्त और शायद आखिरी भी. वो मिल कर भी एक दूसरे से मिल नहीं पाए थे और वो उसे एक बार फिर से छोड़कर चली गयी थी. सबसे ज्यादा दुख तो उसे इस बात का था कि ये सब उसके घर में उसके सामने हुआ था और वो कुछ नहीं कर पाया. विराट ने कसकर अपनी आंखें बंद कर ली और उसकी आँखों से आंसू की एक बूंद लुढ़क कर नीचे गिर गयी. उस के अंदर जैसे गुस्से का ज्वालामुखी फट रहा था जो अब सब कुछ जलाकर खत्म कर देना चाहता था. तेजी से आगे बढ़कर उसने उनमें से एक लड़के की कॉलर पकड़ ली, "किसके कहने पर किया ये सब? मुझे उसका नाम बता दो और मैं तुम्हें जाने दूंगा." 

उस लड़के के होठों पर एक तिरछी मुस्कान तैर गयी. 

"सोच लीजिए कुंवर सा, ऐसा न हो कि बाद में आपको पछताना पड़े." 

"पछताओगे तो तुम. अगर अभी इसी वक़्त मुझे उसका नाम नहीं बताया.. देन आई विल शूट यू राइट नाउ.." विराट ने अपनी गन उसकी कनपटी के साथ प्रेस करते हुए कहा. मगर उस लड़के के माथे पर एक शिकन तक नहीं आयी. अचानक उसने एक झटके से विराट के हाथों से गन छीनते हुए उसे पीछे की तरफ धकेल दिया. कोई कुछ समझ पाता उससे पहले ही हॉल में एक के बाद एक दो बार गोली चलने की आवाज गूंजी. उसने एक गोली उस दूसरे लड़के को मारी और फिर आखिर में खुद अपने सिर से रिवॉल्वर लगाकर फ़ायर कर दिया. एक ही पल में दोनों की बेजान बॉडी खून की नदियां बहाते हुए विराट के सामने पड़ी हुई थी. विराट और राकेश दोनों ही ये नजारा देखकर सन्न रह गए थे. असली गुनहगार का नाम बताने से ज्यादा आसान उन्हें खुद को मारना लगा था? 

———/ 

लकी अपना सिर पकड़े बैठी थी. उसके सामने मेनका बेजान सी पड़ी हुई थी. उसका दिल बार बार ये सोच कर दहल जा रहा था कि अगर उसने इस हवेली में राजश्री बनकर इंट्री ली होती तो शायद आज उसकी जगह पर वो खुद लेटी हुई होती. जान बच गयी मगर करोड़ों हाथ से निकल गए. उसे यहां जॉब इसलिए दी गयी थी ताकि वो राजश्री की किचन में हेल्प कर सके लेकिन अब वही नहीं रही. ऊपर से अब दुनिया की नजरों में राजश्री भी मर चुकी थी तो अब वो राजश्री बनकर भी हवेली में नही रुक सकती थी. उल्टा अगर किसी को जरा सी भनक भी लग गयी कि वो लड़का होने की एक्टिंग कर रही है तो सारा शक उसी के ऊपर आ जाना था. ऐसी सिचुएशन में लकी को फिलहाल बस यहां से किसी भी तरह भागने में ही अपनी भलाई नजर आ रही थी. भाड़ में गए करोड़ों. वो पहले की तरह छोटी मोटी चोरियां करके ही अपना काम चला लेगी. लकी जैसे ही वहां से उठने लगी उसकी नजर मेनका की भारी भारी ज्वेलरीज पर पड़ी. उसके गले में भारी सोने का हार और पैरों की खूबसूरत पायल देखकर एक पल के लिए लकी अपना सारा गम भूल गयी. मगर उसे हिचकिचाहट भी हो रही थी.

"लूं... या न लूं? ऐसे किसी की लाश के ऊपर से गहने चुराना सही होगा? कहीं अगर इसका भूत नाराज हो गया तो? लेकिन अगर इतनी दूर आकर मैं यहां से खाली हाथ लौट गई तो मेरा बैड लक जरूर खराब हो जाएगा. वैसे भी चोरों के घर चोरी करना गलत नहीं होता. और फिर किसी महान इंसान ने कहा है... तुम क्या लेकर आये थे... तुम क्या लेकर जाओगे. आखिर में सब कुछ यहीं रह जाना है. अब ये लड़की इतने सारे गहने अपने साथ नरक में लेकर तो जाएगी नहीं. बेहतर है इनका यहां धरती पर सही इस्तेमाल हो." 

लकी ने एक बार इधर उधर नजर डाली फिलहाल वहां कोई नहीं था. गार्ड्स विराट को इस बारे में इन्फॉर्म करने चले गए थे और डॉक्टर्स अपना काम खत्म करके पहले ही जा चुके थे. लकी ने आहिस्ता से मेनका की पायल की तरफ अपना हाथ बढ़ाया मगर जैसे ही उसने पायल उतारने की कोशिश की अचानक शॉर्ट सर्किट की वजह से कमरे की लाइट्स अपने आप जलने बुझने लगी. लकी को ये देखकर जैसे सदमा लग गया. 

"मैंने कुछ नहीं किया... मैंने कुछ नहीं किया. मुझे छोड़ दो. मुझे मत मारना..." लकी कसकर अपनी आंखें बंद किये बोली. तभी किसी ने पीछे से उसके कंधे पर अपना हाथ रखा और डर के मारे लकी के मुंह से चीख निकल गयी, "भूत ... भूत... प्लीज मुझे मत खाना. मैंने कुछ नहीं चुराया..." 

"शटअप..!" विराट की गरजती हुई आवाज वहां गूंजी और लकी ने हड़बड़ाते हुए अपनी आंखें खोल दी. विराट उसके सामने खड़ा गुस्से में उसे घूर रहा था. 

"इट्स यू अगेन... क्या कर रहे थे तुम यहाँ?" 

उसे अपने सामने देखकर लकी की जुबान को जैसे लकवा मार गया था. उसने तिरछी निगाहों से एक बार बेड की तरफ देखा. मेनका की लाश अब भी वही पड़ी थी. 

"कुछ पूछ रहा हूँ मैं तुमसे. यहां क्या कर रहे हो?" उसे चुप देखकर विराट झल्लाया. हर बार जहां भी गड़बड़ होती थी वहां उसे लकी जरूर नजर आ जाती थी. 

"मैं... मैं तो मैडम से मिलने आया था. लेकिन मेनू की पता था वो असि छोड़कर ही चली जायेगी. एक वही तो थी जो हम बेसहारों का सहारा थीं. अब हुन जीकर की करँगे? रब जी मेनू भी उठा लो. मेनू नई जीना... " लकी को और कुछ नहीं सूझा तो उसने जोर जोर से रोना शुरू कर दिया. 

विराट ने कन्फ्यूजन से राकेश की तरफ देखा और उसने भी अपने कंधे उचका दिए. लकी को वहां जमीन पर बैठकर जोर जोर से रोते देखकर धीरे धीरे वहां पर हवेली के दूसरे स्टाफ भी जमा होने लगे थे. 

"ये आदमी कौन है? और ये राजश्री के लिए इतना क्यों रो रहा है? इसे देखकर तो ऐसा लग रहा है जैसे इसकी खुद की बीवी मर गयी हो." 

"ये उसका असिस्टेंट था. जबसे राजश्री आयी थी ये उसके आगे पीछे ही घूम रहा था." 

"बेचारे विराट सर... उनके हवेली वापस आते ही ये सब हादसा हो गया. " 

"हां... मगर जैसे ये छाती पीट पीट कर रो रहा है उनको तो यही लगेगा न कि इस पूरी हवेली में सिवा इस लखविंदर के और किसी को राजश्री की परवाह ही नहीं थी. छी: ये आदमी राजश्री की मौत के आड़ में हमारे कुंवर सा की सिम्पैथी हासिल करना चाहता है." 

"ऐसे तो हमारी कोई वैल्यू ही नहीं रह जायेगी." 

बस फिर क्या था सारे स्टाफ्स दौड़ते हुए उस कमरे के अंदर चले आये और राजश्री के सामने बैठ कर जोर जोर से रोना शुरू कर दिया. ये नजारा देखकर एक पल को तो लकी भी घबरा गई. मगर फिर उसने अपनी एक्टिंग जारी रखी. कम से कम अब उसके ऊपर कोई शक तो नहीं करता. 

"कमाल है... मुझे तो पता ही नहीं था राजश्री यहां के स्टाफ्स के बीच इतनी पॉपुलर है. सब ऐसे रो रहे हैं जैसे उनका कोई अपना उन्हें छोड़कर चला गया." 

"यू आर राइट सर.. यकीन तो मुझे भी नहीं हो रहा. सिर्फ दो दिन में कोई इतना पॉपुलर कैसे हो सकता है?" राकेश ने असमंजस से चारों तरफ देखते हुए जवाब दिया. 

"पुलिस को इन्फॉर्म कर दो और आगे की जरूरी कार्रवाइयां शुरू करो." 

विराट ने एक बार हताशा से भरकर मेनका की तरफ देखा और फिर थके कदमों से वहां से बाहर निकल गया. कुछ देर बाद जब राकेश उसके कमरे में आया तो विराट खिड़की के सामने खड़ा कुछ सोच रहा था. 

"सर आपने मुझे बुलाया." 

"वो आदमी कौन था जो राजश्री के साथ था?" 

"आप शायद लखविंदर सिंह आई मीन लकी की बात कर रहे हैं. वो राजश्री का असिस्टेंट है. जहां तक मुझे पता है उसे भी राजश्री के साथ ही यहां लाया गया था." राकेश ने कुछ सोचते हुए जवाब दिया. विराट ये सुनकर बुरी तरह चौंका. 

"क्या सिर्फ दो दिन में कोई किसी से इतना क्लोज हो सकता है कि उसकी मौत पर रो रो कर आंसू की नदियां बहा दे?" उसने गुस्से में अपना हाथ दीवार पर दे मारा. राकेश ने अब हैरानी से आंखें फाड़कर विराट की तरफ देखा. 

"स...सर आप कहना चाहते हैं कि... वो दोनों एक दूसरे के बहुत क्लोज थे?" राकेश ने हिचकिचाते हुए विराट की तरफ देखा. उड़ती उड़ती सी खबर तो राकेश के पास भी पहुंची थी कि विराट राजश्री को पसंद करता है. 

"क्या फर्क पड़ता है? इतने सालों तक वो मुझसे दूर रही. अगर इस बीच उसे किसी से प्यार हो भी गया तो इसमें उसकी क्या गलती? अफसोस तो इस बात का है कि मैं उसे बता भी नहीं पाया कि मैं कौन हूँ. सालों पहले भी मैं उसे प्रोटेक्ट नहीं कर पाया था और आज एक बार फिर मैं उसे बचा नहीं पाया. उससे भी ज्यादा शर्म की बात ये है कि ये मर्डर दिन दहाड़े हमारी नाक के नीचे हमारी ही हवेली में हमारे सामने किया गया. ये मर्डर हमारी सिक्योरिटी सिस्टम पर बहुत बड़ा सवाल खड़ा करता है." 

विराट की बात सही थी. इतनी टाइट सिक्योरिटी के बावजूद हमलावर अंदर घुस आए थे और उन्होंने राजश्री का मर्डर किया था. 

"मुझे इस लकी के बारे में पूरी डिटेल्स चाहिए. इसका पूरा बैक ग्राउंड खंगालो. कौन है, कहाँ से आया है, राजश्री को कबसे जानता है... सब जानना है मुझे. हवेली की सिक्योरिटी और टाइट कर दो. बिना मेरी परमिशन के एक भी आदमी यहां से बाहर कदम नहीं रखेगा." 

"ओके सर.." राकेश ने कहा और कमरे से बाहर निकल गया. 

"फिक्र मत करो राजी... तुम्हारे कातिलों को मैं इस बार बचकर जाने नहीं दूंगा." विराट ने अपनी आंखें बंद करते हुए धीरे से कहा. 

भाग - 12 : चोर पुलिस

लकी जल्दी जल्दी अपना सारा सामान अपने बैग में भर रही थी. इससे पहले कि पुलिस यहां आकर इन्वेस्टिगेशन शुरू कर दे वो यहां से निकल जाना चाहती थी. बैग में सामान रखते हुए उसके हाथ में उसका फोन आ गया. अब तक वो ऑफ ही था. उसने जैसे ही उसे ऑन किया एक के बाद एक करीब 25 मैसेजेस की नोटिफिकेशन उसकी स्क्रीन पर आ गयी. सारे मैसेजेस स्वीटी की तरफ से आये थे. इन दो दिनों में इतना कुछ हो गया था कि लकी उससे कोई कॉन्टैक्ट ही नहीं कर पाई थी. उसके लिए फैमिली के नाम पर बस वो और नीलम ही तो थे. उसके पीछे वो कितने परेशान हो रहे होंगे ये सोचकर ही लकी के हाथ रुक गए. उसने तुरंत स्वीटी को कॉल लगाया. पहली रिंग जाते ही कॉल रिसीव भी हो गया. 

"कहाँ है तू? ऐसे भी कौन से काम में बिजी है कि किसी से बात तक करने का टाइम नहीं है तेरे पास? और फोन बंद क्यों रखा हुआ है तूने अपना?" स्वीटी ने दूसरी तरफ से सवालों की झड़ी लगा दी. 

"अरे मेरी मिट्ठी... अब गुस्सा थूक भी दे. बस अब तेरे पास ही आ रही हूँ मैं. जी भर कर डांट लेना फिर." लकी ने उसे मस्का मारते हुए कहा.

"ये मिट्ठी मिट्ठी बातें आंटी के लिए बचा कर रख. बहुत नाराज हैं वो तुझसे. इसी वक्त स्वीट पैराडाइज में आ जा. हम दोनों यहीं तेरा वेट कर रहे हैं." 

"आंटी यहां जयपुर में हैं? आई मीन उन्हें कैसे पता चला मैं यहां पर हूँ?" लकी ने हकबकाते हुए फोन को घूरा.

"वो तो मुझे भी नहीं पता. उन्होंने ही मुझसे कहा कि हमें अर्जेंटली जयपुर जाना है. सो हम यहां आ गए." 

लकी को कभी कभी ऐसा लगता था जैसे नीलम आंटी की कोई तीसरी आंख भी है जो हर वक़्त उसके ऊपर नजर रखे रहती है. उसने तो किसी को बताया भी नहीं था कि वो यहां जयपुर आने वाली है और वो उसकी क्लास लेने यहां भी आ गईं थीं. खैर अब जाना तो था ही. उसने फटाफट अपना बैग उठाया और कमरे से बाहर निकल गयी. मगर बाहर इंस्पेक्टर प्रीतम चड्ढा को देखकर उसने फौरन अपने कदम वापस भी खींच लिए. 

"इस चड्ढा को भी अभी आना था. शनि की तरह मेरी कुंडली में फन फैला कर बैठा है ये आदमी. जहां जाती हूँ पीछे पीछे चला आता है. हे भगवान... तुझे कोई और नहीं मिला था? अरे अगर भेजना ही था तो किसी अच्छे से राजकुमार को भेजा होता. इतनी बार अगर मैं उससे टकराई होती तो अभी तक डेफिनेटली मेरी लव स्टोरी शुरू हो गयी होती." लकी मन ही मन भुनभुनाई. उसने धीरे से बाहर की तरफ झांका. चड्ढा अपने साथ आये लोगों के साथ विराट के कमरे की तरफ निकल गया था. लकी ने राहत की सांस ली और फौरन वहां से निकल गयी. मगर जैसे ही वो मेन गेट के करीब पहुंची दो लंबे चौड़े गार्ड्स ने उसका रास्ता रोक लिया. 

"क्या?? बाहर जाना है मुझे... हटो रास्ता दो मुझे." लकी ने वापस आगे जाने की कोशिश की और इस बार उन दोनों ने अपनी लंबी चौड़ी गन उसके सामने कर दी. 

"शो मी योर पास.." उनमें से एक ने उसके सामने अपना हाथ बढ़ाया. 

"क्या??" लकी ने हैरानी से उनकी तरफ देखा. "अब बाहर जाने के लिए मुझे पास देना होगा?" 

"विराट सर का ऑर्डर है. बिना उनकी परमिशन के कोई यहां से बाहर नहीं जा सकता. अगर तुम्हें बाहर जाना है तो पहले उनसे परमिशन लेकर आओ." उनमें से एक ने अपनी गन के एक सिरे से लकी को पीछे की तरफ धकेलते हुए कहा. लकी लड़खड़ाती हुई कुछ कदम पीछे जाकर रुक गयी. 

"तो ये सब उस लंदन रिटर्न राजकुमार के ऑर्डर से हो रहा है? मगर उसे भी कहाँ पता है कि लकी को रोकना मुश्किल ही नहीं... नामुमकिन है." लकी के होठों पर शरारत भरी मुस्कान तैर गयी.  

——-—

कुछ ही देर बाद लकी सड़क पर तेजी से दौड़ी जा रही थी. उसने अपने पिट्ठू बैग को कसकर अपने सीने से लगाया हुआ था. हालांकि हवेली से निकलना लकी के लिए किसी चक्रव्यूह को भेदने से कम नहीं था. पहले तो उसने सर्वेंट क्वार्टर में जाकर एक फीमेल स्टाफ के कपड़े चुराए. फिर उसने अपना हुलिया चेंज किया और लड़कों के गेटअप से निकलकर अपने असली रूप में आ गयी. लेकिन इतना सब करने के बाद भी मेन गेट से निकलने का कोई स्कोप नहीं था. सो वो हवेली के पिछले हिस्से में आ गयी. उस रात लाइब्रेरी ढूंढने की कोशिश में उसे हवेली के पीछे एक जगह नजर आयी थी जहां की दीवार में एक छोटा सा छेद था. असल में ये जगह शायद कुत्तों के आने जाने के लिए फ्री छोड़ी गई थी. वैसे भी वो छेद इतना छोटा था कि उसमें से आदमी का आना या जाना लगभग नामुमकिन सा था. मगर लकी ने अपनी दुबली पतली सी एथलेटिक बॉडी को हर एंगल से एडजस्ट करते हुए आखिरकार खुद को वहां से बाहर निकाल ही लिया था. हालांकि ये रास्ता यूज करने से पहले उसे हवेली के कुत्तों को भी ढेर सारी रिश्वत देनी पड़ी थी. पालमपुर में कुत्तों को सम्भालने की जो कमाल की ट्रेनिंग उसे मिली थी वो आज सौ फीसदी उसके काम आयी थी. लकी ने एक बार घड़ी पर नजर डाली. शाम के चार बजने को थे. स्वीटी ने उसे हर हाल में चार बजे तक बार में आ जाने को कहा था. नीलम भी हेल्थ कैम्प में अपनी ड्यूटी खत्म करके उसी वक़्त वहां पहुंचने वाली थी. पहले ही वो उससे बहुत नाराज थी अब लेट पहुंचकर लकी उन्हें और नाराज नहीं करना चाहती थी. तेजी से दौड़ते हुए मेन रोड तक पहुंचने के लिए उसने जैसे ही टर्न लिया वो एक बड़ी सी गाड़ी से बुरी तरह टकरा कर नीचे गिर गयी. वो तो गनीमत थी कि गाड़ी की स्पीड ज्यादा नहीं थी. टक्कर की वजह से उसका बैग भी हाथ से छूटकर नीचे गिर गया. 

"अबे अंधा है क्या? देखकर गाड़ी नहीं चला सकता?" अपने कपड़े झाड़ते हुए वो एकदम से तमककर खड़ी हो गयी. 

"ओ हैलो मैडम... देखकर तो आपको चलना चाहिए. या फिर मरने के लिए आपको यही गाड़ी मिली थी? मैं तो सीधे से ही गाड़ी चला रहा था. आप खुद ही पता नहीं कहाँ से बीच में आ गई." अब तक गाड़ी का ड्राइवर भी अपनी साइड का दरवाजा खोलते हुए बाहर आ गया था. 

"सब जानता हूँ मैं तुम लोगों का नाटक, पहले आकर गाड़ी से टकराओ फिर हाथ पैर टूटने का बहाना बनाकर पैसे मांगते हो. मगर तुम्हारी ये ट्रिक्स यहां नहीं चलने वाली है ..." 

लकी का दिल तो कर रहा था यहीं खड़े खड़े इस आदमी की धुलाई कर दे और इसी गाड़ी को लेकर बार के लिए निकल  जाए. वैसे भी ये गाड़ी काफी महंगी लग रही थी. 

"थैंक यू बोल ऊपर वाले को. फिलहाल मेरे पास तुझपर वेस्ट करने के लिए एक मिनट का भी टाइम नहीं है. वरना तुझे अच्छे से समझाती कि हर एक्सीडेंट में पांव पर चलने वालों की गलती नहीं होती. कभी कभार महंगी गाड़ियों में चलने वालों से भी गलतियां हो जाती है. इन छोटी छोटी गलियों में पैदल चलने वालों के लिए ही जगह नहीं है और इन रईस की औलादों को इतनी बड़ी बड़ी गाड़ियां यहां जबरदस्ती घुसानी है." लकी ने अपना बैठ उठाया और सामने से आते एक ऑटो को रोककर उसमें सवार हो गयी. 

"सब ठीक तो है? कौन थी वो लड़की? उसे चोट तो नहीं आयी?" जय ने गाड़ी से बाहर आते हुए पूछा. 

"डोंट वरी सर... इंडिया के बड़े बड़े शहरों की छोटी छोटी गलियों में ये सब कॉमन हैं. मैंने तो आपसे पहले ही कहा था हम हाइवे से होकर चलते हैं. जयपुर की गलियों में इतनी बड़ी गाड़ी लेकर जाना जरा मुश्किल होगा." शोभित ने अपनी लाचारी जाहिर की. 

"गलियों से होकर न आता तो वो कैसे मिलती?" जय ने दूर जाती उस ऑटो को देखते हुए धीरे से कहा. 

"सर... कुछ कहा आपने?" शोभित ने उलझन भरी नजरों से उसकी तरफ देखा और जय को ऐसा लगा जैसे उसकी चोरी पकड़ी गई हो. 

"नहीं ... मैं बस ये कह रहा था कि पहले ही बहुत देर हो गयी है. भाई हमारा वेट कर रहे होंगे." जय ने भी अपनी साइड का डोर ओपन कर दिया मगर तभी उसे जमीन पर कुछ चमकता हुआ सा नजर आया. जय ने उसे झुककर उठा लिया. वो सुनहरे रंग का एक छोटा सा झुमका था. जो शायद अभी अभी हुई इस टक्कर में यहां नीचे गिर गया था. जय के होठों पर एक हल्की सी मुस्कान आ गयी. उसने वो झुमका अपने पॉकेट में रखा और गाड़ी का डोर ओपन कर अंदर बैठ गया. शोभित ने भी गाड़ी तुरन्त हवेली की तरफ दौड़ा दी. 

———

"कहाँ से आ रही हो तुम?" नीलम की सख्त आवाज सुनकर ही लकी को अंदाजा हो गया था कि आज वो बहुत गुस्से में है. वैसे भी वो पूरे आधे घण्टे लेट से यहां पहुंची थी. 

"मैं... मैं अपने फ्रेंड की शादी में यहाँ आयी थी. बाय गॉड क्या शादी थी... मजा ही आ गया. मुझे तो चेंज करने तक का टाइम नहीं मिला. उन्हीं कपड़ों में आपसे मिलने आ गयी मैं." लकी ने अपना दुपट्टा हवा में लहराते हुए अपनी घबराहट छुपाने की कोशिश की. 

"अच्छा?? कहाँ है तुम्हारी फ्रेंड? तोमर मेंशन में?" नीलम का सवाल सुनकर लकी और स्वीटी दोनों ही बुरी तरह हड़बड़ा गईं थी. 

"आ... आपको कैसे पता चला.." 

नीलम ने आज का न्यूजपेपर लाकर लकी के हाथ में थमा दिया. "पढ़ो इसे.." 

लकी ने एक बार नीलम का चेहरा देखा और फिर न्यूजपेपर की तरफ. मगर फ्रंट पेज पर छपी खबर देखकर ही उसके होश उड़ गए. उसमें तोमर मेंशन में हुए राजश्री के मर्डर की खबर के साथ ही एक बड़ी सी तस्वीर भी छपी थी जिसमें वो खुद भी नजर आ रही थी. हालांकि वो लड़कों के गेटअप में थी मगर नीलम ने फिर भी उसे पहचानने में कोई गलती नहीं की थी. 

"कितनी बार समझाया है तुम्हें कि उस मनहूस हवेली से दूर रहना. तुम फिर भी वहां चली गयी? अगर तुम्हें कुछ हो जाता तो?" नीलम की आवाज में इस बार गुस्से से ज्यादा फिक्र नजर आ रही थी. लकी ने अब मुस्कुराते प्यार से नीलम की तरफ देखा,

"डोंट वरी आंटी... मुझे कुछ नहीं होगा. मैं वहां बस एक केस के सिलसिले में गयी थी."

"जानती हूँ तू एक जिम्मेदार सीबीआई ऑफिसर है मगर केस सॉल्व करने के और भी तरीके होते हैं. वो हवेली और वहां के लोग बहुत खतरनाक हैं. तू बस मुझसे वादा कर कि तू वहां दोबारा नहीं जाएगी." नीलम ने बेचैनी से उसका हाथ पकड़ते हुए कहा. 

"लेकिन क्यों? आखिर ऐसा क्या है वहां? और कोई मुझे क्यों मारना चाहेगा?" लकी ने उलझन भरी नजरों से नीलम की तरफ देखा. नीलम के मुंह से एक गहरी सांस निकल गयी.

"मैंने तुम्हें कभी बताया नहीं पर तुम्हारे पिता संजीव उसी हवेली में काम किया करते थे." 

लकी ये सुनकर शॉक्ड रह गयी थी. 

"तुम्हारी माँ और मैं बचपन की सहेलियां थी. वो मुझसे अपनी हर प्रॉब्लम शेयर किया करती थी. संजीव काफी अच्छे शेफ थे और तोमर्स के होटल बिजनेस में भी उनकी एक खास जगह थी. इस वजह से वो राजमाता उर्मिला देवी के भरोसेमंद लोगों में से एक बन गए थे. उन्हें बहुत सारी ऐसी बातें पता थी जो केवल राजपरिवार के लोगों को ही मालूम थी. उनकी मौत से कुछ टाइम पहले जब मैं तुम्हारी माँ से मिली थी तो वो काफी परेशान थी. मैंने उससे पूछा भी मगर उसने खुलकर कुछ नहीं बताया था. फिर कुछ ही दिनों बाद पता चला कि उन दोनों की एक हादसे में मौत हो गयी है. न पुलिस कुछ पता लगा पाई और न ही तोमर्स ने इस केस में कोई खास दिलचस्पी दिखाई. और ये केस हमेशा के लिए बंद हो गया." 

उस हादसे के बाद नीलम ने ही लकी की जान बचाई थी. लकी उस छोटी पहाड़ी से गिरकर नीचे सड़क पर आ गयी थी. उसे कम से कम दस फ्रैक्चर हुए थे और वो इतनी बुरी हालत में थी कि उसका बचना लगभग नामुमकिन था. मगर नीलम ने उसे बचाने के लिए दिन रात एक कर दिया था. उसी की मेहनत का नतीजा था कि आज लकी यहां जीती जागती उसके सामने खड़ी थी. हालांकि उस हादसे के बाद वो अपनी बचपन की काफी सारी बातें भूल गयी थी मगर कुछ धुंधली सी यादें अब भी उसके जेहन में थी. 

"तो आप ये कहना चाहती हैं कि हवेली में जो मर्डर हुआ वो सिर्फ इसलिए हुआ क्यों कि उस लड़की ने मेरा नाम इस्तेमाल किया था?" 

"तुझे अब भी शक है?" 

"परफेक्ट.. अब तो मुझे वहां वापस जाना ही पड़ेगा." लकी के होठों पर विक्ट्री वाली स्माइल आ गयी. 

"लकी तूने सुना न आंटी ने अभी क्या कहा? वहां तेरी जान को खतरा है. और तू वापस वहीं जाने की बात कर रही है?" स्वीटी ने भी इस बार थोड़े गुस्से में उसकी तरफ देखा. 

"तू इतनी बड़ी सीबीआई ऑफिसर है. तू सीधे से जाकर भी तो इस केस की इन्वेस्टिगेशन कर सकती है न. उसके लिए उनके बीच जाकर रहने की क्या जरूरत है?" 

"तू नहीं समझेगी. चोरों को पकड़ने के लिए कभी कभी खुद भी चोर बनना पड़ता है. मैं तो हवेली किसी और ही केस के सिलसिले में गयी थी. लेकिन अगर मेरे मां पापा की मौत का इन तोमर्स से कोई भी कनेक्शन है तो इनकी राजशाही की तो मैं ऐसी बारात निकालूंगी कि ये भी याद रखेंगे." 

लकी अब नीलम की तरफ मुड़ी. 

"मुझे माफ़ कर दीजिएगा आंटी. मगर मुझे वापस उस हवेली में जाना ही होगा. बट आई प्रॉमिस... मैं जीती जागती वन पीस में आपके पास वापस लौटकर आऊंगी." 

नीलम की आंखों में आंसू थे मगर फिर भी उसने मुस्कुराते हुए हां में अपना सिर हिला दिया. 

भाग - 13 : पनौती

लकी जब वापस हवेली पहुंची तब तक काफी अंधेरा हो चुका था. उस टूटी हुई दीवार के पास भी कोई कुत्ता नजर नहीं आ रहा था सो वो बड़े आराम से बिना किसी रोक टोक के अंदर आ गयी. एक बार फिर उसने अपना वही पुराना गेटअप ले लिया था. फिलहाल हवेली में जमे रहने का यही सबसे आसान सस्ता और टिकाऊ तरीका भी था. उसने अपने कपड़ों पर लगी मिट्टी जल्दी से झाड़ी और बड़े आराम से टहलते हुए सर्वेन्ट क्वार्टर की तरफ बढ़ने लगी. मगर कुछ ही दूर जाने के बाद उसे कुछ अजीब सा महसूस हुआ. उसके आस पास से जितने भी लोग गुजर रहे थे सब उससे ऐसे बच बच कर निकल रहे थे जैसे वो कोई खूंखार जानवर हो. उसने इधर उधर नजर डाली. वहां से थोड़ी दूर कुछ स्टाफ्स खड़े होकर बातें कर रहे थे. उनकी नजरें देखकर अंदाजा लगाना मुश्किल नहीं था कि उनका हॉट टॉपिक लकी ही थी. 

"हैलो..." लकी ने उन्हें देखकर अपना हाथ हिलाया. मगर वो सब उससे नजरें चुराते हुए हवेली के अंदर जाने लगे.

"ये हो क्या रहा है? जिसे देखो पीठ पीछे मेरी चुगली कर रहा है. किसी चुगलखोर चाची की आत्मा तो नहीं भटक रही यहां." लकी ने वहां से गुजर रही एक दूसरे स्टाफ को रोकने की कोशिश की.

"दूर... दूर रहो मुझसे... पास आने की कोशिश भी मत करना समझे." वो उससे दूर जाते हुए चिल्लाई और फिर तेजी से वहां से भाग गई. उसका बिहेवियर देखकर लकी एकदम से शॉक्ड हो गयी थी. 

"इसे क्या हो गया? कहीं गलती से मैने शक्ति कपूर का गेटअप तो नहीं ले लिया?" लकी ने फौरन एक कोने में जाकर अपने मोबाइल का फ्रंट कैमरा ओपन किया और अपनी पूरी शक्ल अच्छे से चेक की. सब कुछ नॉर्मल ही था. कहीं कोई गड़बड़ नहीं थी. ऐसे में इन स्टाफ्स का ये अजीब सा बिहेवियर उसकी समझ में ही नहीं आ रहा था. 

——-—

विराट ने जैसे ही मीटिंग हॉल में कदम रखा उसकी नजर प्रीतम चड्ढा के ऊपर पड़ी जो वहीं एक सोफे पर पसरा हुआ कुछ फाइल्स को उलट पलट कर देख रहा था. विराट को वहां आया देखकर वो फौरन उठकर खड़ा हो गया. 

"सर ये ऑटोप्सी की रिपोर्ट्स आ गयी हैं. मुझे लगा आपको इस बारे में बता देना चाहिए." उसने वो फाइल्स विराट की तरफ बढ़ा दी. 

"ऐसा भी क्या है इसमें?" 

"सर राजश्री जी की मौत गोली लगने से नहीं बल्कि ड्रग्स ओवरडोज की वजह से हुई है." विराट ये सुनकर चौंक गया. 

"रिपोर्ट में पता चला कौन से ड्रग्स का यूज किया गया था?" 

"सर एक्चुअली... राजश्री को 'क्योर 31' की ओवरडोज दी गयी थी. इस ड्रग्स की वजह से उनके ब्रेन में ब्लड क्लॉट्स  बनने लगे थे और यही उनकी मौत की वजह भी थी." 

विराट के लिए ये न्यूज किसी शॉक से कम नहीं थी. उसे तो लगा था उन दोनों डांसर्स ने राजश्री को गोली मारी इस वजह से उसकी मौत हो गयी. लेकिन यहां तो पूरा मामला ही अलग लग रहा था. लेकिन अगर उन दोनों ने राजश्री को मारा ही नहीं तो फिर उन्होंने खुद अपनी जान क्यों ले ली? सब कुछ उलझता ही जा रहा था. परेशान होकर विराट ने वो फाइल्स वापस टेबल पर पटक दी. अगर वो किसी तरह उन दोनों लड़कों को जिंदा पकड़ने में कामयाब हो जाता तो शायद उसके लिये असली कातिल तक पहुंचने की थोड़ी उम्मीद तो बचती थी. मगर अब वो उम्मीद भी खत्म हो चुकी थी.  

"अगर मैं गलत नहीं हूँ तो 'क्योर- 31' आपकी ही फार्मास्यूटिकल कम्पनी का प्रोडक्ट था." प्रीतम चड्ढा ने एक तिरछी मुस्कुराहट के साथ विराट की तरफ देखते हुए कहा.

"जहां तक मुझे पता है क्योर- 31 के फॉर्मूला में कुछ गड़बड़ी पाई गयी थी जिसकी वजह से इसके लॉन्ग टर्म इफेक्ट में ब्रेन और हार्ट में एक्सेस ब्लड क्लॉट बनने जैसी शिकायतें सामने आई थी." 

"देखिए इंस्पेक्टर... ये 15 साल पुरानी बात है. हां क्योर 31 हमारी ही कम्पनी का प्रोडक्ट था लेकिन गड़बड़ी की शिकायत मिलते ही हमारी कम्पनी ने इस ड्रग्स का प्रोडक्शन बंद कर दिया था." विराट ने अब उसके गड़े मुर्दे उखाड़ने की वजह से इरिटेट होने लगा था. 

"यही तो मैं आपको समझाने की कोशिश कर रहा हूँ. इस ड्रग्स का प्रोडक्शन 15 साल पहले ही बंद हो चुका है. मगर राजश्री जी के मर्डर के लिए उसी ड्रग्स का इस्तेमाल किया गया. ये ड्रग्स आखिर कातिल के पास आया कहाँ से?" 

"आप कहना क्या चाहते हैं? मर्डर हवेली के किसी आदमी ने किया है? और इतने सालों तक उसने उस ड्रग का सैम्पल सिर्फ इसलिए बचाकर रखा ताकि वो उससे राजश्री की जान ले सके?" विराट ने इस बार थोड़ी झल्लाहट के साथ जवाब दिया मगर चड्ढा को कोई खास फर्क नहीं पड़ा.

"वो तो हम पता लगा ही लेंगे कि सच्चाई क्या है. आगे अगर इस केस में कोई और प्रोग्रेस हुई तो मैं फिर से हाजिर हो जाऊंगा." उसने मुस्कुराते हुए रिपोर्ट्स उठायी और वहां से निकल गया. 

विराट के लिए अब खुद पर काबू रख पाना मुश्किल होता जा रहा था. वो पहले ही राजश्री की अचानक हुई मौत से परेशान था ऊपर से प्रीतम चड्ढा ने शक की सुई खुद उसकी तरफ ही घुमा दी थी. मगर बात वाकई सोचने वाली थी. आखिर कातिल के पास वो ड्रग्स आया कहाँ से? ऑटोप्सी रिपोर्ट्स और फोरेंसिक जांच से ये क्लियर हो गया था कि राजश्री ने जो जूस पिया था ड्रग्स उसी में था. विराट ने अब सीसीटीवी फुटेज चेक करनी शुरू की. वीडियो देखते हुए विराट एक पॉइंट पर जाकर रुक गया. ये वही जगह थी जहां पर वेटर ने विराट को वो जूस का ग्लास दिया था. उसने अपना फोन निकाला और राकेश का नम्बर डायल कर दिया. 

"कल की पार्टी की अरेंजमेंट किसने की थी?" कॉल रिसीव होते ही उसने सवाल दाग दिया. 

"सर कल की पार्टी की पूरी अरेंजमेंट अनिकेत ने की थी. सिक्यॉरिटी और डेकोरेशन से लेकर डांसर्स तक के अरेंजमेंट खुद उसी ने करवाये थे. और खाने पीने की सारी जिम्मेदारी राजश्री और हवेली के मास्टर शेफ के जिम्मे थी. क्या नाम था उसका..." राकेश ने दिमाग पर जोर डाला, "हां... घुंगुरु. स्टाफ के सेलेक्शन से लेकर मेहमानों को सर्व करवाने तक की सारी जिम्मेदारी उसी की थी." 

"उसे इसी वक्त मेरे कमरे में लेकर आओ." इतना कहकर विराट ने कॉल डिस्कनेक्ट कर दिया. पांच मिनट भी नहीं बीते होंगे कि विराट के कमरे का डोर नॉक हुआ. 

"कम इन.." उसने अपनी चेयर पर बैठे बैठे ही जवाब दिया. 

"सर... यही हैं घुंगुरु जी. किचन के स्टाफ के सेलेक्शन से लेकर सारा काम सम्भालने तक सब कुछ यही सम्भाल रहे थे." राकेश ने विराट के सामने आकर खड़े होते हुए कहा. विराट ने एक बार अपनी नजरें उठाकर सामने देखा और घुंगुरु ने उसे अदब से झुककर जबरदस्त वाला सलाम ठोंका. 

––––––––

"कुंवर सा... आपने हमको याद किया, हम फौरन शब काम छोड़कर चला आया. कल का पार्टी में अगर वो गोलीबारी नहीं हुआ होता तो वो अभी तक का बेस्ट पार्टी होता. सर्व करने से पहले हमने खुद सारा डिशेज चेक किया था." 

"रियली? तो फिर तुम अब तक जिंदा कैसे हो?" 

विराट का सवाल सुनकर घुंगुरु बुरी तरह अचकचा गया. 

"हम कुछ समझा नहीं.." 

"समझे नहीं या न समझने का नाटक कर रहे हो?" इस बार विराट ने गुस्से में टेबल पर अपना हाथ दे मारा. घुंगुरु और राकेश दोनों घबराहट में दो कदम पीछे हट गए. "कल की पार्टी के लिए स्टाफ्स भी तुमने सेलेक्ट किये थे, राइट?" विराट ने अब अपने लैपटॉप की स्क्रीन उसकी तरफ घुमा दी, "इसे पहचानते हो?" 

"अरे इसको तो हमने ही काम के लिए रखा था. बेचारा बहुत गरीब है. उसका मां बीमार था. एक दिन की सैलरी के लिए उसने इधर वेटर का काम किया था ताकि अपनी बीमार मां के लिए दवाई खरीद सके." घुंगुरु ने थोड़े अफसोस के साथ जवाब दिया. 

"दवा खरीद सके या उसे खाने में मिलाकर मर्डर कर सके?"  विराट ने अब गुस्से में उसकी तरफ देखा. "राजी को वो जहर वाला जूस इसी ने दिया जिसे पीकर उसकी जान चली गयी. और ये सब हुआ इस आदमी की बेवकूफी की वजह से. बिना किसी की रियल इंटेशन जाने इसने एक अजनबी को यहां हवेली में इंटर करने दिया. अगर तुमने सब कुछ चेक किया था तो फिर तुम्हें पता कैसे नहीं चला कि जूस में ड्रग्स मिलाई गयी है? कहीं तुम भी तो इन सबमें शामिल नहीं थे?" विराट की गुस्से से भरी आवाज सुनकर घुंगुरु की वैसे ही बोलती बंद हो गयी थी. 

"कुंवर सा... हम तो बस उसका हेल्प करने की कोशिश कर रहा था. हमको क्या मालूम था कि वो आस्तीन का सांप हवेली में आकर हमको ही काट खायेगा. आगे से हम कभी किसी का हेल्प ही नहीं करेगा... शोत्ति." राजश्री के मर्डर के पीछे उसकी लापरवाही भी शामिल है ये सोचकर ही घुंगुरु की खुद की जान जा रही थी. न जाने अब वो उसके साथ क्या करेगा.

विराट ने झल्लाहट में उसकी तरफ से अपनी नजरें फेर ली. 

"ले जाओ इसे यहां से और और ऐसी सजा दो कि आज का ये सबक इसके दिमाग में हमेशा के लिए फिट हो जाये." 

फौरन दो गार्ड्स वहां आये और घुंगुरु को अपने साथ लेकर चले गए. उनके जाने के बाद विराट ने राकेश की तरफ देखा , "मैंने तुमसे उस दूसरे स्टाफ लकी की सारी डिटेल्स निकालने को कहा था. कुछ पता चला?" 

"सर मैंने अपने आदमियों से उसका बैकग्राउंड चेक करने को कहा है. वो जल्दी ही सारी रिपोर्ट देंगे. लेकिन... फिलहाल के लिए मुझे उसके बारे में कुछ पता चला है. मगर मेरी समझ में ही नहीं आ रहा आपको कैसे बताऊं. " राकेश ने थोड़ी हिचकिचाहट के साथ जवाब दिया. 

"क्या मतलब है कैसे बताऊं? जो भी है साफ साफ बताओ." 

"सर एक्चुअली कल से ही पूरी हवेली के स्टाफ्स के बीच यही अफवाह फैली हुई है कि राजश्री की मौत लकी की वजह से हुई है." 

"क्या??" विराट ने अब हैरानी से राकेश की तरफ देखा. 

"यस सर... मुझे पता चला है जब अनिकेत ने उसे यहां जॉब ऑफर की थी तो उसने उसे खुद बताया था कि वो... वो पनौती है. उसके ग्रह नक्षत्र बहुत खराब हैं और इसी वजह से वो जिसके साथ भी ज्यादा वक़्त बिताता है उसकी या तो जान चली जाती है या फिर वो पूरी तरह बर्बाद हो जाता है. इस वजह से सबको लगता है कि लकी के बैड लक की वजह से ही राजश्री की जान चली गयी." राकेश ने अपना सिर खुजाते हुए जवाब दिया मानो उसे खुद भी इन बातों पर यकीन न हो. 

"व्हाट रबिश... ये सब बस बहाने हैं. ऐसे तो जब मैं भी पैदा हुआ था तो किसी बाबा जी ने मॉम से कह दिया था कि मैं इस हवेली के लिए बैड लक लेकर आया हूँ और मेरे सत्ताइसवें जन्मदिन के बाद मेरी जान को खतरा है. लेकिन मैं तो बिल्कुल सही सलामत तुम्हारे सामने खड़ा हूँ. अब तो मुझे पूरा यकीन हो गया है कि इस आदमी का राजश्री के मर्डर से कोई न कोई कनेक्शन जरूर है. इनफैक्ट मर्डर प्लान करने से पहले ही इसने अपने लिए एक परफेक्ट बैक स्टोरी भी बना ली ताकि किसी को इसके ऊपर शक न हो." गुस्से से अब विराट की मुट्ठियाँ कसने लगी थी. 

"सर... आप कहें तो मैं पुलिस को इन्फॉर्म कर दूं?" राकेश ने अपना फोन निकाला.

"नहीं..." विराट ने उसे तुरंत अपने हाथ के इशारे से रोक दिया, "इससे तो मैं अपने तरीके से सच उगलवाऊंगा. फिलहाल के लिए नजर रखो उसपर. और ध्यान रहे उसे इस बात का पता नहीं चलना चाहिए."

"ओके सर.." राकेश ने कहा और तेजी से वहां से बाहर निकल गया. रात अब गहराने लगी थी. जैसे जैसे सोने का वक़्त हो रहा था एक एक कर हवेली के कमरों की लाइट्स बुझने लगी थी. सारे स्टाफ्स सो चुके थे. हालांकि बाहर गार्ड्स अब भी मुस्तैदी से पहरा दे रहे थे. रात के इस अंधेरे में अचानक कहीं से एक लंबा सा काला साया बाहर आया. उसने इधर उधर देखा. हवेली के पीछे की तरफ गन लेकर घूमते हुए गार्ड्स जैसे ही आगे बढ़े वो साया दीवार फांदकर अंदर आ गया. यहां की स्ट्रीट लाइट्स में भी कुछ खराबी थी इस वजह से वो बार बार बुझती हुई लौ की तरह फड़फड़ाती हुई सी बार बार जल बुझ रही थी. शायद वो भी उस साये का साथ दे रही थी. वो इतने दबे पाँव चल रहा था कि उसके अंदर आते वक्त जरा सी भी आवाज नहीं हुई. गार्ड्स से बचते बचाते वो हवेली के अंदर आ गया. विराट अब तक अपने स्टडी रूम में बैठा ऑफिस की फाइल्स चेक कर रहा था. वो साया उसके कमरे की खिड़की के पास जाकर रुक गया. 

"कौन? कौन है वहां ? सामने आओ..." विराट को खिड़की के पास कुछ हिलता हुआ सा महसूस हुआ और वो तुरंत सतर्क हो गया. वो जो कोई भी था विराट की आवाज सुनकर ही उसके होठों पर मुस्कुराहट आ गयी. उसने अपने कपड़ों के बीच छुपाकर रखा हुआ बड़ा सा चाकू निकाला और पूरी ताकत के साथ विराट की तरफ फेंक दिया. 

उस साये ने एक बड़ा सा चाकू निकाल कर विराट की तरफ फेंका जो सीधा जाकर विराट के हाथ में पकड़ी फाइल में धंस गया. विराट ने फाइल एक साइड फेंकी और खिड़की से बाहर की तरफ छलाँग लगा दी. अपना वार खाली गया देख वो साया वहां से तेजी से भागने लगा. मगर विराट ने  उससे कहीं ज्यादा फुर्ती दिखाते हुए आगे बढ़कर उसका रास्ता रोक लिया. 

"कौन हो तुम?" विराट ने उसे ऊपर से नीचे तक घूरते हुए सवाल किया. वो जो कोई भी था उसने अपने चेहरे पर बड़ा सा मास्क लगा रखा था. उसके उलझे हुए से बाल उसके फोरहेड तक लटक कर आ रहे थे. इस वजह से उसका चेहरा न के बराबर दिख रहा था. विराट के सवाल का जवाब देने के बजाय उसने अपने आस पास नजर डाली. वो दोनों इन वक्त हवेली के बड़े से आंगन में खड़े थे जिसके चारों तरफ बड़े बड़े कमरे बने हुए थे. आंगन की दीवारों पर  तरह तरह के शो पीस टँगे हुए थे. जिनमें तलवारें, ढाल, भाले, जानवरों के सींग, बारहसिंगे के सिर वगैरह भी शामिल थे. उसने हाथ बढ़ाकर उनमें से एक तलवार खींच ली और विराट के ऊपर तान दी मानो उसे लड़ने के लिए चुनौती दे रहा हो. विराट ये देखकर एक पल को चौंका मगर फिर उसने भी उनमें से एक तलवार खींच ली और इसी के साथ दोनों तलवारें आपस में टकरा गई. विराट भले ही कितना भी नकार ले लेकिन उसकी परवरिश बिल्कुल किसी राजकुमार की तरह ही की गई थी. बचपन से ही उसे तलवारबाजी से लेकर गन शूटिंग और हॉर्स राइडिंग तक हर तरह की ट्रेनिंग दी गयी थी. लेकिन हैरानी की बात ये थी कि फिलहाल उसके सामने खड़ा इंसान उसे बराबर की टक्कर दे रहा था. काफी देर तक ये लड़ाई चलती रही मगर दोनों में से कोई भी हार मानने को तैयार नहीं था. उसने एक जोरदार वार किया और मजबूरन विराट को कई कदम पीछे हटना पड़ा. मगर फिर विराट ने भी पैंतरा बदला और उसके वार को काटते हुए एक जबरदस्त वार उसकी हाथ पर किया और अगले ही पल उसके हाथ से तलवार छूटकर दूर जा गिरी. 

––––––––

"घबराने की जरूरत नहीं है. निहत्थों पर वार नहीं करता मैं." विराट ने भी अपनी तलवार एक तरफ फेंक दी. ये देख कर उसकी आंखों में चमक आ गयी. उसने एक बार फिर विराट पर अटैक करने की कोशिश की मगर विराट पूरी तरह सतर्क था. अपने एक हाथ से उसके वार को रोकते हुए उसने एक जोरदार मुक्का उसके चेहरे पर जड़ दिया और वो लड़खड़ाता हुआ नीचे गिर गया. इस वार से उसके चेहरे पर लगा मास्क भी एक साइड से खुल गया. 

"जय...?? तुम ठीक तो हो?" विराट उसका चेहरा देखकर एकदम से शॉक्ड हो गया था. उसने जल्दी से आगे बढ़कर उसे उठने में हेल्प की.

"माय गॉड... हाथ है कि हथौड़ा. ऑलमोस्ट सारे दांत तोड़ दिए थे अभी आपने मेरे." जय ने अपने दर्द भरे गाल सहलाते हुए कहा. विराट ने उसके सिर पर एक चपत लगा दी.

"तू कभी नहीं सुधरेगा न? इतने सालों बाद आज अपने बड़े भाई से मिल रहा है, वो भी ऐसे? मुझे गले लगाने के बजाय तू मेरा ही गला काटने पर उतर आया." 

"क्या बात कर रहे हो आप. मैं ऐसा कभी सोच भी सकता हूँ? यहां जो कुछ भी हुआ है उसके बाद मुझे आपकी बहुत फिक्र हो रही थी. तो सोचा क्यों न एक बार हवेली की सिक्योरिटी को आजमाया जाए. और देखिए किसी को कानों कान खबर नहीं हुई. आपके गार्ड्स की नाक के नीचे से निकलकर आपपर अटैक किया मैंने. अगर यही हाल रहा तो हर रोज आपपर अटैक होते रहेंगे." जय ने इस बार थोड़ी सीरियस लहजे में कहा.

"मैं अगर यहां दुनिया की सबसे टाइट सिक्योरिटी भी लगा दूं तो भी मेरा भाई उसे आसानी से पार कर मुझ तक पहुंच जाएगा. तुम्हारी काबिलियत अच्छे से जानता हूँ मैं." विराट ने मुस्कुराते हुए जवाब दिया.

"ओके फाइन... मैं बस थोड़ी सी मस्ती कर रहा था. वैसे कुंवर सा मुझे इस गुस्ताखी के लिए अगर कोई सजा देना चाहते हैं तो मुझे वो भी मंजूर है." जय ने इस बार बड़े अदब से झुकते हुए कहा और विराट को हंसी आ गयी.

"तुम कभी नहीं सुधरोगे. अभी जिस तरह तुमने मुझपर अटैक किया मुझे एक पल के लिए बचपन की याद आ गयी जब हम साथ में तलवारबाजी और घुड़सवारी की प्रैक्टिस किया करते थे. और तुम हमेशा मुझे ऐसे ही सरप्राइज अटैक दिया करते थे." वो दोनों अब विराट के कमरे की तरफ बढ़ते हुए बातें कर रहे थे. 

"मानना पड़ेगा आपको. इतने साल बीत जाने के बावजूद आप अभी भी अच्छी फाइटिंग कर लेते हो." जय ने अपने दर्द भरे गालों को सहलाया और विराट को हंसी आ गयी. 

"थैंक गॉड कि अभी भी अच्छी फाइटिंग कर लेता हूँ मैं वरना अभी हॉस्पिटल में पड़ा होता मैं." 

"सॉरी भाई... आई प्रॉमिस आगे भी मैं आपको ऐसे सरप्राइज अटैक देता रहूंगा." जय ने भी इस बार मजाकिया लहजे में जवाब दिया और दोनों ही जोरों से हंस पड़े. यशराज जी भी जय को वापस आया देखकर बेहद खुश हुए. पिछले दो दिनों में हवेली का महौल वैसे भी काफी तनाव भरा हो गया था. उसके आ जाने से वापस सब कुछ पटरी पर आता हुआ महसूस हो रहा था. 

"जय... अब तुम्हें भी ये घूमना फिरना छोड़कर विराट की मदद करनी चाहिए. वो अकेले ही कितना कुछ सम्भाल रहा है. बेहतर होगा अगर अब तुम भी कम्पनी में अपनी पोजिशन ले लो." डिनर टेबल पर आज साथ बैठकर खाना खाते हुए वो तीनों आपस में बातें कर रहे थे. 

"डैड... भाई पहले ही सब कुछ अच्छे से सम्भाल रहे हैं. फिर यहां मेरी क्या जरूरत? और वैसे भी ये कौन सी किताब में लिखा है कि मैं भाई की मदद सिर्फ तभी कर सकता हूँ जब कम्पनी में मेरी कोई पोजिशन होगी? मैं बिना किसी पोजिशन के भी तो उनकी हेल्प कर सकता हूँ न?" जय ने आराम से खाना खाते हुए जवाब दिया. यशराज जी के मुंह से बस एक गहरी सांस निकल गयी. जय बचपन से ही ऐसा था. उसे किसी एक जगह से बंधकर रहना पसंद नहीं था. अपनी पढ़ाई पूरी करने के बाद से ही उसने  पूरी दुनिया में अलग अलग जगहों पर घूमना शुरू कर दिया था. अलग अलग लोगों से मिलना, नई नई चीजें सीखना उसे बहुत भाता था. मगर यशराज इससे बिल्कुल खुश नहीं थे. वो चाहते थे अब जय भी अपना ये बचपना छोड़कर अपनी लाइफ में थोड़ा सीरियस हो जाये. अपना खाना खत्म करके यशराज जी अपने कमरे में चले गए. विराट और जय अब भी डाइनिंग टेबल पर मौजूद थे.

"जय.. एक्चुअली इस बार मैं भी डैड की बातों से सहमत हूँ. मुझे यहां तुम्हारी जरूरत है." विराट ने भी यशराज जी को सपोर्ट किया. "यहां मेरे आने के बाद जो कुछ भी हुआ है उसके बारे में तुम्हें तो पता चल ही गया होगा." 

खाना खाते हुए जय के हाथ रुक गए. उसने विराट की तरफ देखा जो इस वक़्त काफी हताश नजर आ रहा था. उसने अपना हाथ विराट के हाथों पर रख दिया, "आई एम रियली सॉरी भाई. मैं तो उन्हें एक बार देख भी नहीं पाया. कितना कुछ सुना था राजश्री के बारे में आपसे. समझ नहीं आता आखिर किसकी उससे दुश्मनी थी?" 

"नहीं जय. ये सब कुछ जैसा दिख रहा है वैसा बिल्कुल भी नहीं है." विराट ने उसे शुरु से लेकर अब तक इस केस में जो जो हुआ था सब कुछ बताया और जय भी ये सब सुनकर हैरान रह गया. 

"उस वेटर ने वो जूस मुझे लाकर दिया. यानी उसका निशाना मैं था. राजश्री नहीं. राजश्री को वो जूस मैंने दिया था. मेरी वजह से उसकी जान चली गयी और ये बात मुझे अंदर ही अंदर खाये जा रही है." विराट ने अफसोस से भरकर अपनी आंखें बंद कर ली. 

"डोंट वरी भाई. मैं हमेशा आपके साथ हूँ. तब तक जब तक आप मुझे खुद यहां से भगा नहीं देते. मुझे पूरा यकीन है वो जो कोई भी है बहुत जल्दी हम सबके सामने होगा." जय ने उसे चीयर अप करने की कोशिश करते हुए कहा और विराट भी मुस्कुरा दिया. 

——-—

"ऊरी बाबा... अरे इतना जोर से क्यों हाथ लगाता है? हौले हौले लगाओ रे बाबा.. ये कौन सा दवाई लगाया? हमारा पूरा बदन जलने लगा." घुंगुरु ने कराहते हुए कहा. 

"ये हल्दी का लेप है. मेरी आंटी कहती है ये हर चोट का एकदम परफेक्ट इलाज है. पर गुरु जी मेरी समझ में नहीं आ रहा. आपको इतनी चोट लगी कैसे?" लकी ने दवा लगाने के बाद घुंगुरु को वापस चादर से कवर करते हुए कहा. घुंगुरु की आंखों के सामने कल शाम का पूरा वाकया किसी फिल्म की तरह घूम गया. विराट के गार्ड्स उसे पकड़कर अपने साथ ले गए थे और उल्टा लिटाकर, बिठाकर, खड़े करके डंडों से उसकी जो धुलाई की थी कि फिलहाल वो न बैठ पा रहा था और न ही खड़ा हो पा रहा था. 

"सारी मेरी गलती है. न मैं सबको बताता क़ि मेरे ग्रह नक्षत्र खराब हैं, न ये सब होता. मुझे ये जॉब दिलाने में आपने कितनी मेहनत की थी और उसके बदले में आपको ये सब सहना पड़ा. पर यकीन मानो गुरु जी... मेरा ऐसा कोई इरादा नहीं था." लकी ने अफसोस से भरते हुए कहा. घुंगुरु अब तक उठकर खड़ा हो गया था. 

"नहीं नहीं... इसमें तुम्हारा कोई गलती नहीं है. हमारा नसीब ही खराब है." 

"मैं कुछ समझा नहीं? विराट सर ने आपको इसलिए नहीं मारा क्योंकि आपने मुझे काम पर रखा? अपने तो रिश्वत भी ली थी मुझसे. मेरे बैडलक की वजह से बेचारी राजश्री जी की जान चली गयी. आपको सजा तो मिलनी ही थी." 

"अरे तुम क्या बात करता है? राजश्री का जान तुम्हारे बैडलक के वजह से नहीं बल्कि जहर से गया है. जिसने उसको जहर दिया वो अभी भी खुल्ला कहीं बाहर घूम रहा है. समस्या ये है कि वो आदमी वेटर बनकर इधर आया था और उसको काम पर हम रखा था इसलिए कुंवर सा को लगता है कि ये सब हमारा लापरवाही के वजह से हुआ है." 

घुंगुरु ने बड़ी मुश्किल से अपने आंसुओं को रोकते हुए जवाब दिया. लकी ये सब जानकर शॉक्ड हो गयी थी. बाकियों की तरह उसे भी यही लगा था कि राजश्री की मौत गोली लगने की वजह से हुई है. 

"गुरुजी ... अब आप क्या करोगे?" 

"हम अब जाकर अपना सामान पैक करेगा और  कलकत्ता का ट्रेन पकड़ कर चुपचाप अपना घर चला जायेगा. इधर रुकना बहुत खतरनाक है. अगर जिंदा रहना चाहता है तो तुम भी यहां से जितना जल्दी हो सके भटिंडा का ट्रेन पकड़ लो." मगर घुंगुरु ने जैसे ही आगे बढ़ने की कोशिश की लकी ने उसका हाथ पकड़ लिया. 

"मगर हम क्यों भागें? हमने किसी की जान लेने की कोशिश नहीं की. लेकिन अगर हम सब कुछ छोड़कर चले गए तो सबको यही लगेगा कि इस मर्डर में सचमुच हमारा भी हाथ है. मैं आपको कहीं नहीं जाने दूंगा. और न ही मैं यहां से कहीं जाने वाला हूँ." 

लकी की बात सुनकर घुंगुरु भी सोच में पड़ गया. 

"बात तो तुम सही कहता है. लेकिन इस हवेली में कुछ तो साजिश हो रहा है. अगर उन लोगों ने खुद को बचाने के लिए हमको फंसा दिया तो हम खुद को बेगुनाह कैसे साबित करेगा? इधर रहेगा तो भी हम ही मरेगा और इधर से जाएगा तो भी हम ही मरेगा. आगे कुंआ है और पीछे खाई. अभी हम किधर जाए रे भाई? हे ऊपर वाले... बस एक बार बचा ले. हम वादा करता है फिर कभी किसी पनौती को पैसे के लिए काम पर नहीं रखेगा." 

"अरे गुरुजी ... डोंट वरी सब ठीक हो जाएगा." लकी ने उसे तसल्ली देने की कोशिश की. मगर घुंगुरु ने बुरी तरह घुड़क दिया. 

"तुम अभी से हमसे एकदम दूर रहो. तुम्हारे साथ रहेगा तो हमारा भी नसीब खराब हो जाएगा." घुंगुरु उससे दूर जाते हुए चिल्लाया. 

"अरे गुरु... रुको तो. आपके बिना मैं इतनी बड़ी हवेली में क्या करूंगा?" 

"कुछ भी करो... बस हमारा पीछा मत करो." घुंगुरु ने दूर से चिल्लाते हुए कहा.

"शssssह...!! क्या मुसीबत है. अब तो मुझे भी लगने लगा है सच में मेरे ग्रह नक्षत्र खराब हैं. जबसे जयपुर में कदम रखा है सारे काम उल्टे पड़ते जा रहे हैं मेरे. जो भी हो... मुझे इस कातिल तक किसी भी हाल में पहुंचना होगा. नाउ आई एम श्योर ये जो कोई भी है इसी ने मेरे मां पापा की भी जान ली है." लकी कमरे से बाहर निकलकर तेजी से किचन की तरफ बढ़ गयी. सुबह की हल्की धूप हर तरफ बिखर रही थी. सारे स्टाफ अपना अपना काम करने के लिए निकल चुके थे. लकी भी इस केस के बारे में सोचते हुए तेजी से आगे बढ़ती जा रही थी और बेध्यानी में वो किसी से बुरी तरह टकरा गई. 

"लाली जी .. सॉरी...सॉरी... वो मेरा ध्यान कहीं और था. आपको चोट तो नहीं लगी?" लकी ने फौरन अपने सामने खड़ी लड़की से माफी मांगते हुए पूछा. "आई एम रियली सॉरी.. मेरी वजह से आपका सारा सामान भी बर्बाद हो गया." 

"कोई बात नहीं. मैं दूसरा ले आऊंगी." लाली ने नीचे झुककर नीचे गिरी हुई प्लेट्स उठाते हुए कहा. लकी भी उसकी हेल्प करने लगी. लाली वहीं रसोई में काम करने वाले स्टाफ्स में से एक थी. इस वक़्त भी वो रसोई का ही कुछ सामान लेकर जा रही थी जब वो लकी से टकरा गई. 

प्लेट्स उठाने के बाद लाली की नजर लकी के कपड़ों की तरफ गयी, "अरे ... आपके कपड़ों पर तो सब्जी गिर गयी है. मैं साफ कर देती हूँ वरना दाग रह जायेगा." उसने जल्दी से अपना रूमाल निकाल कर लकी के सीने की तरफ बढाया और लकी एकदम से हड़बड़ाते हुए पीछे हट गई. 

"नहीं...नहीं... मैं कर लूंगा आप टेंशन न लो जी." 

"अरे इसमें टेंशन की क्या बात है? छोटा सा दाग है... मैं साफ कर देती हूँ." इतना कहकर उसने वापस अपना हाथ बढ़ाया और लकी को वहां से भागने के अलावा और कोई दूसरा रास्ता नजर नहीं आया. 

"उ..उसकी कोई जरूरत नहीं है. मैं ... मैं वैसे भी नहाकर नहीं आया था." इतना कहकर वो लगभग दौड़ते हुए वहां से  अपने रूम की तरफ आ गयी. लाली हैरानी से उसे वहां से भागते हुए देख रही थी. उसने अपनी पूरी जिंदगी में शायद ही कोई इतना शर्मीला आदमी देखा था. दूसरी तरफ लकी ने अपने कमरे में आकर राहत की सांस ली. उसने अपने सीने की तरफ देखा जहां टकराने की वजह से सब्जियों के दाग नजर आ रहे थे. आज अगर लाली ने उसे किसी भी एंगल से टच कर लिया होता तो उसकी पोल इधर ही खुल गयी होती. उसने रूम का दरवाजा बंद किया और अपने कपड़े लेकर सीधा बाथरूम में घुस गई. उसने फटाफट अपने कपड़े चेंज किये और अपना मेकअप सही करने लगी. तभी उसे बाहर से कुछ गिरने की आवाज सुनाई दी. शायद उसके कमरे में कोई था. मगर उसने तो दरवाजा अंदर से लॉक किया था. तो फिर कोई अंदर कैसे आ सकता  था? 

"कौन है वहां?" लकी ने आवाज लगाई मगर कोई जवाब नहीं आया. लकी के दिल की धड़कनें अब तेज होने लगी थी. ये जो कोई भी था किसी अच्छे इरादे से तो कमरे में बिल्कुल भी नहीं आया था. लकी ने इधर उधर नजर डाली. ऊपर पर्दे टांगने वाला एक बड़ा सा डंडा था. लकी ने फौरन उसे नीचे खींच लिया और आने वाले खतरे का सामना करने के लिए तैयार हो गयी.

सुबह के आठ बज चुके थे. विराट ऑफिस जाने के लिए तैयार होकर नीचे डाइनिंग हॉल में आ गया. वहां स्टाफ्स उसके लिए नाश्ता लगा रहे थे. पार्टी में जो कुछ भी हुआ था वो दोबारा न हो इसलिए राकेश ने पहले सारा खाना किचन स्टाफ्स से टेस्ट करवाया और फिर उसे खुद अपनी निगरानी में विराट के लिए सर्व भी करवाया. विराट की नजर जब खाने पर पड़ी तो एक बार फिर उसकी आँखों के सामने वो रिपोर्ट घूम गयी जो चड्ढा ने उसे दिखाई थी. आज सुबह जिम में वर्कआउट करते वक्त जय से भी उसकी इस बारे में बात हुई थी. जय ने  अपनी तरफ से भी इस पूरे मामले की  छानबीन करने की कोशिश की थी. उसी ने विराट को बताया कि जिन दो लोगों ने पार्टी वाले दिन राजश्री पर गोली चलाई थी वो कोई प्रोफेशनल मर्डरर नहीं बल्कि डांसर्स के उस ग्रुप के ही मेम्बर थे. शायद सिर्फ पैसों की तंगी के वजह से उन्होंने ये काम किया था. जय ने ये भी शक जाहिर किया था कि इन सब के पीछे जो कोई भी है उसने जरूर अपना कोई आदमी यहां हवेली में रख छोड़ा होगा ताकि वो विराट के हर कदम पर नजर रख सके. और विराट को भी उसकी इस बात में दम नजर आया. असली मास्टरमाइंड जो कोई भी था इस हवेली से अच्छी तरह वाकिफ था. राजश्री के यहां आने से लेकर पार्टी की अरेंजमेंट तक हर चीज की जानकारी उसके पास पहले से मौजूद थी तभी तो उसने इतना परफेक्ट प्लान बनाया था. लेकिन अब सबसे बड़ा सवाल ये था कि आखिर उस आदमी का पता कैसे लगाया जाए जो हवेली के अंदर की ख़बरें बाहर उस मास्टरमाइंड तक भेज रहा है. 

